Ep. 1 — Hiy Virigen Dhiyas | Safuhaa\nޝައުބާން މަހުގެ އެންމެ ފަހު ދުވަސްކޮޅު ކަމަށް ވާތީ މާފެހުން، ބާބެކިއު ހެދުން ނޫނީ މޫދަށް ދިޔުންފަދަ ޕްރޮގްރާމް ތަކާއިގެން އަވަދިނެތި އުޅުމަކީ ޒަމާނުއްސުރެ ދިވެހިންގެ ތެރޭގައި ހިފާފައިވާ އާދައެކެވެ. މޫދަށްއެރި ފެންވަރާނުލައިފިއްޔާ ރޯދަމަހަށް ރަނގަޅަށް ތައްޔާރުވެވުނު ކަމަކަށް ގަބޫލެއް ނުކުރެވެ އެވެ. ފަތިހު ފަތިހާ ލޮރީތަކަށް އަރައިގެން މީހުން މިސްރާބު ޖަހަނީ ދަތުރު ދާ ހިސާބުން ތަންކޮޅެއް ލިބުމުގެ އުއްމީދުގަ އެވެ. މޫދު ރީތި އަދި ގަސްގިނަ، ހިޔާދޭ ތަންކޮޅެއް ލިބުމުގެ ނަސީބު އެންމެ ކުރިން ދަތުރު ދިޔަ ބަޔަކަށް ނޫނީ ނުލިބޭނެ އެވެ.\nމަލީނާ އާއި މިޝެލިން ކިތަންމެ ވަރަކަށް މޫދަށް ދާހިތުން އުޅުނަސް މޫދަށް ގެންދާކަށް އެކުދިންގެ މަންމަ ސޯފިޔާ އެއްބަހެއް ނުވިއެވެ. އެކުދިންގެ ކާފަ ފަރާތު އާއިލާއިން ކިތަންމެ ވަރަކަށް މަޖުބޫރުކުރަން އުޅުނަސް ރަގަޅު އުޒުރެއް ދެއްކެން ސޯފިޔާއަށް އޮތެވެ. މިޝެލިން ހުރީ ގަދަޔަށް އަރިދަފުސް އަޅާފައެވެ. އޭނަ ނުދާ ތަނަކަށް ކުދިން ފޮނުވާކަށް ސޯފިޔާ ގެ ހިތެއް ނޭދެއެވެ. އޭނަގެ ލޮލުގެ ކުރިމަތީގައި ދެބެން ނެތިއްޔާ ސޯފިޔާއަށް ހަމަޖެހިލައިގެން ނޭވާ ލެވޭ ކަމަކަށް ވެސް ނުވެއެވެ. ކުޑައިރުއްސުރެ ސޯފިޔާ އެކުދިން ބަލަހައްޓަމުން އައިސްފައިވަނީ ވަރަށް ރައްކާތެރިކަމާއި އެކު، ހިމާޔަތް ދީގެންނެވެ. އޭނައަށް ވެވޭނެ ނަމަ އެއްވެސް މީހަކަށް ނުނިޔަތުގައި ބަލައިލާކަށް ވެސް ނުކެރޭނެ އެވެ.\nސޯފިޔާގެ ފިރިމީހާ އަކީ ރަށުގެ ހޮސްޕިޓަލުގައި މަސައްކަތްކުރާ ހޭނައްތާ ޑޮކްޓަރެއް ކަމަށްވާ މާޒިންއެވެ. މާޒިންއަށް ފުދޭވަރެއްގެ އާމްދަނީއެއް ލިބުނަސް އޭނަގެ މަންމަމެންނަށް ޚަރަދުކުރަނީ ވަކިވަރެއް ބަލާފައެއް ނޫނެވެ. އަދި އޭނަގެ ދީލަތި ކަމުން އެކުވެރިންނަށް ދޭ ލޯނާއި، އެއްޗެހީގެ ސަބަބުން އަންހެނުންނާއި ދަރިންނަށް ދެވޭ އެއްޗެހި އޮންނަނީ މަދުވެފައެވެ. މެދުމިނުގެ ދިރިއުޅުމެއް އުޅެން ސޯފިޔާ ހޭނިފައި ވާތީ އޭނަ ޝަކުވާއެއް ނުކުރެއެވެ. ރަށުގައި މާޒިން ގެ ބައްޕަގެ މުސްކުޅި ގޯތި ތެރޭގައި، މާޒިން އަޅާފައިވާ ގެއަށް ސޯފިޔާމެން ބަދަލުވިތާ ހައެއްކަ އަހަރު ވެދާނެ އެވެ. އެއީ އުޅެން ފަސޭހަ ހިތްގައިމު ގެއެކެވެ. ގަސްތައް އިންދަން ގެ ކުރިމަތީގައި އޮތީ ކުޑަތަންކޮޅެއް ނަމަވެސް ސޯފިޔާ ވަނީ ޖޭސްމިން، ދެތަނޑިރަތްމާ، އަދި ފިނިފެންމާ ފަދަ މީރުވަސް ދުވާ ގަސްތައް އިންދައި ކުޑަ ބަގީޗާއަކަށް ހަދައިލައިފަ އެވެ. ދޮރުމަތީގައި ހުންނަ ޖަންބު ގަހާއި، ކާނޭޝަން ގަހުގެ ސަބަބުން މެދުގޯތި އޮންނަނީ ހިޔާވެފައެވެ. ބަގީޗާގައި ބޮކިތައް ޖަހާފައިވާތީ ރޭގަނޑަށް އެ ހިސާބު ފެންނަލެއް ވަކިން ހިތްގައިމެވެ. ގޭގައި މާގިނަ ކޮޓަރި ތަކެއް ނެތަސް މާސްޓަރ ބެޑްރޫމަކާއި ކުދިންނަށް ހަދާފައިވާ ކޮޓަރިއެއް ހުރެއެވެ. އަނެއް ކޮޓަރި ހަދަން ފެށިގޮތަށް ފާޚާނާ ވެސް ނުނިންމައި ބަހައްޓާފައި ހުރީ މާޒިންއަށް ފައިސާ ބާކީ ނުކުރެވޭތީ ކަމަށް ބުނެ ފަސްޖައްސަމުން އަންނާތީ މަލީނާމެން ވެސް ތިބެނީ ދެރަވެފައެވެ. އެހެން ނޫންނަމަ ދެކުދިން އެއްކޮޓަރި ހިއްސާ ކުރާކަށް ނުޖެހުނީހެވެ. ހޯލު ފުދޭވަރަކަށް ބޮޑުވެފައި އެއްބައި އޮންނަނީ ކާބަޔަކަށް ހަދައިފަ އެވެ. އަނެއް ފަރާތުގައި މަޑު ސޯފާސެޓެއް ބަހައްޓާފައި ރަގެއް އަޅާލާފައި ވުމުން ޒަމާނީ ގޮތެއް ހުރެއެވެ.\nމިގެއަށް ބަދަލުވުމަށް ފަހު ސޯފިޔާއަށް މިއީ އަމިއްލަ ތަނެއްކަމުގެ އިހުސާސް ކުރެވި ބުނަން ނޭނގޭ ފަދަ ފިނިކަމެއް ހިތަށް ލިބިފައި ވެއެވެ. އަމިއްލަ ގެއެއްގައި ފިރިމީހާ އާއި، ދަރިންނާ އެކީގައި ދިރިއުޅުމަކީ ސޯފިޔާ ކުޑައިރުއްސުރެ ދެކެމުން އައި ހުވަފެނެކެވެ. އެންމެ ފަހުން މިއޮތީ އެ ހުވަފެން ހަގީގަތަކަށް ވެފަ އެވެ.\nމަލީނާ އާއި މިޝެލިން އާއި ދެ އަންހެން ކުދިންނަކީ ފުރާވަރުގެ އަހަރުތައް ގުނަމުންދާ ދެކުދިންނެވެ. ދެކުދިންގެ ސިފަތައް ދާދި އެއްގޮތް ވިޔަސް އުޅުން އުޑާއި، ބިމާހާ ތަފާތެވެ. މަލީނާ ގޭގެ މަސައްކަތްކުރާ ހިތުން މަންމަ އާއި ބައިވެރިވެގެން އުޅުނަސް މިޝެލިން ގެ އުޅުން ހުންނަނީ ޅަކުއްޖެއް ފަދައިންނެވެ. މިޝެލިންގެ އިސްތަށިގަނޑުގައި ފުނާ އަޅައިދޭން ޖެހެނީ ވެސް ސޯފިޔާ އަށެވެ. މިޝެލިންގެ ބުޅި އިސްތަށިގަނޑު ބޮޑުކަމުން ސޯފިޔާއަށް ވެސް އެކަން އޮންނަނީ ބުރަ ކަމަކަށް ވެފައެވެ. އަނގަޔަށް ލަވައި ކާންދީގެން ނޫނީ މިޝެލިން އަށް ކެވޭ ކަމަކަށް ވެސް ނުވެއެވެ. މިޝެލިން އެހެން އުޅޭތީ ބައެއްފަހަރު މަލީނާ ވެސް މަންމަގެ އަތުން ކާހިތުން ބައެއް ދުވަހު ނުކައި އިންނާނެ އެވެ. ދެކުދިންގެ މިޒާޖު ތަފާތުވުމުގެ ސަބަބުން ތޮޅުމާއި، އަރައިރުން ވުމުގެ ހައްދެއް ނޯވެއެވެ. އެކަމަކު އިރުކޮޅަކުން އެއްގަލަކަށް އަރާފައި ލޯބިން އުޅޭއިރު ނިކަން ލޯތްބެވެ.\n"މަންމާ، ވަރަށް ފޫހިވޭ ކަމެއް ނެތީމަ، ހުރިހާ ފްރެންޑުން ވެސް ދަތުރު ދިޔަ، އެއީ ދެން ޓްރެޑިޝަނެއްނު...." މިޝެލިން ޓެޑީގައި ބައްދާލައިގެން ކައުޗަށް ވެއްޓިގަތެވެ. އޭނަ ކުޑައިރުއްސުރެ ގެންގުޅުނު ޓެޑީ އަދިވެސް އަތުން ދޫކޮށްނުލައި ގެންގުޅޭތީ ސޯފިޔާ ހުންނަނީ ހައިރާން ވެފައެވެ. މިޝެލިން އެ ޓެޑީ އާއި ވަކިކުރުވަން އޭނަ ކޮށްފައި ނުކުރާކަށް ކަމެއް ނެތެވެ. އެކަމަކު ކާމިޔާބެއް ނުވިއެވެ. ކުޑަކުއްޖަކު އެފަދަ އާދައެއް ހަރުލައިފިއްޔާ ދޫކޮށްލުން ފަސޭހަ ކަމަކަށް ނުވެހިނގައިދާނެ އެވެ. އެއީ ބާލީހެއް، ރަޖައެއް ނޫނީ ފޮތިކޮޅަކަށް ވިޔަސް އެއިން ދޫކޮށެއް ނުލާނެކަން މަލީނާ ވެސް ސާބިތުކޮށްދިނެވެ. މަލީނާގެ އުމުރުން ހައެއްކަ އަހަރު ވަންދެން ފިޔާތޮށިކުލައިގެ ރަޖާކޮޅެއް ގެންގުޅުނެވެ. އެ ރަޖާ ވީދިގެން އެހެން ރަޖައެއް ހޯދަން އުޅުނީމަ ވެސް މަލީނާ ރޮއިގެން އެކަން ނުކުރެވުނީ އެވެ.\n"ބައްޕަ ގެއަށް ދުރުވީމަ ބާބެކިއު ހަދާނީ، ބައްޕަ އެއްޗެހި ގެންނެވީމަ މަންމައަށް ކަމެއް ކުރެވޭނީ ދޯ....." ސޯފިޔާ މޭޒު ކައިރީގައި ތަރުކާރީ ކޮށަން އިން އިރު، ހުޅުވާފައިވާ ކުޑަދޮރުން ބޭރުގެ މަންޒަރުތައް ފެނެއެވެ. ތަންކޮޅެއް ކުރިން ކޮކްޓެއިލް ނޫކުލައިގައިވި އުޑު އަޅި ވިލާތަކުން ބައްދާލާފައި، އިރުގެ އެންމެ ފަހުގެ ދޯދިތައް ފޮރުވައިލި އިރުވެސް ވާރޭ ވެހިގަންނާކަށް ނޫޅެއެވެ. އުޑުމަތި ބަނަވެފައި ވާތީ ބޭރު ފެންނަނީ ދުން ފިނިގަނޑެއް ހެންނެވެ. ޖެހިލާ ވައިރޯޅިތަކާއި އެކު ކުޑަދޮރުގައި ދަމާފައިވާ ބޮޑު ފަރުދާތައް ހެލިލައެވެ. ވައިރޯޅިތައް ގަސްތަކަށް ގޯނާކޮށްލުމުން ގަސްތަކުގެ އޮފިތައް ކޭއްތިގެންފައި، ބަލިކަށި ފަތްތައް ބިންމައްޗަށް އުދުއްސާލައެވެ. މެދުގޯތީގައި ޖަހާފައިވާ ހިލަތަކުގެ މަތީގައި ހިކިފަތްތައް ކޭއްތިގަންނަ އިރު ލުއި، މުރަނަ އަޑެއް ވެސް އިއްވާލައެވެ. ޚަރީފު މޫސުމްގެ ކުޑަ ކުޑަ ކުލަވަރެކެވެ. ސޯފިއާ މާޒީގެ ރީތި ހަނދާން ތަކުގެ ތެރެއަށް ގެއްލިފައި އިންދާ ފެންކަޅިވި އެވެ.\n"ބައްޕަ ބުނުއްވިއެއްނު މާމަ ރޯދައަށް ދުންދަނޑިޖަހާ، ސަލަވާތް ކިޔަވާ ވާހަކަ، އޭރު މިގޭގައި ހުންނަ ވަޅުތައް ހިއްކާ، މެދުގޯއްޗަށް ވެލިވެސް ލާފަޔޯ ހުންނަނީ....." މަލީނާ ބުނެލި އެވެ.\n"ދުންދަނޑި ޖެހުމާއި ސަލަވާތް ކިޔެވުން އެއީ ބިދުޢަ، މަންމަމެން ވެސް ގެ ސާފުކުރުވާ، ވެވުނު ވަރަކުން އެއްޗެހިތައް އާކޮށްފައި މިހިރީ....." ސޯފިޔާ އެކުދިންނަށް ބުނެދިނެވެ.\n"އެކަމަކު ރަމަޟާންއަށް ވެލްކަމް ކިޔަން، ގެ ޒީނަތްތެރިކުރާ އިރު އުއްބައްތިތައް ދިއްލުން ބޭޑް އައިޑިއާ އަކަށް ނުވާނެ ދޯ މަންމާ.... ބާބެކިއުއަށް ފްރެންޑަކަށް އިންވައިޓް ކުރެވިދާނެތަ؟ " މިޝެލިން އަހާލައިފި އެވެ.\n"ނޫން، ދަރިފުޅާ، އެކަނި ފެމިލީ އެފެއަރ އެއްގެ ގޮތުގައި މިކަން ކުރާނީ......" ސޯފިޔާ ޓީވީއަށް ނަޒަރު ހުއްޓާލައިފި އެވެ. ދެކުދިން ބަލަން ތިބީ "ބްރޭވް" ކިޔާ ކާޓޫނެކެވެ. އެކުދިން ބަލަންވީ ޕްރޮގްރާމް ތަކުން ފެށިގެން ވާހަކަތަކަށް ދާންދެން ކަނޑައަޅާނީ ސޯފިޔާއެވެ. ފުރާވަރަށް އެޅިނަމަވެސް ސޯފިޔާ ދެކޭގޮތުގައި އެއީ ކުޑަކުދިންނެވެ. އެކުދިން ފިލްމު ބެލުން އޮންނަނީ މަނާކޮށްފަ އެވެ. އެކަމާ ވެސް މާޒިން އާއި ސޯފިޔާ ދެބަސްވާލެއް މަދެއް ނޫނެވެ. ސޯފިޔާ ދެރަވަނީ އޭނަގެ ފިރިމީހާ އެފަދަ ކަންތައް ތަކަށް އެއްބާރުލުން ދޭމިންވަރު ކުޑަކަމުންނެވެ. ދަރިންގެ ކަންތަކާއި ފަރުވާކުޑަކުރާތީ އެވެ.\nސޯފިޔާ ޚިޔާލެއްގައި ހުރެ ފެން ޖަގު ހިފައިގެން ގޮސް ފްރިޖް ހުޅުވައިލަން އުޅުނެވެ.\n"މަންމާ....." މިޝެލިން ކުއްލިއަކަށް ބިރުވެރިގޮތަކަށް ހަޅޭއްލަވައިގަތުމުން ސޯފިޔާގެ މެޔަށް ފިނިފެން އެއްޗެއް އޮއްސާލިހެންހީވިއެވެ. އަތުން ފެންޖަގު ދޫނުވީ ކުރިޔާއެވެ.\n"މަންމާ، ޝެލްއަށް ކޮންމެވެސް ކަމެއް ވެއްޖެ، އަތްތިލަވެސް ހީވަނީ ގަނޑުފެންކޮޅެއްހެން، އެންޑް ޝޭކިން ލައިކް އެ ލީފް......" މަލީނާ ބިރުން ދެލޯ ބޮޑުކޮށްލަމުން ތެދުވެއްޖެ އެވެ. ސޯފިޔާ ޖަގު ދޫކޮށްލާފައި ދުވެފައި އައިގޮތަށް މިޝެލިން ގައިގައި ހިފަހައްޓާ އިރަށް މިޝެލިން ހަމަޔަކަށް އެޅިއްޖެ އެވެ. ސޯފިޔާ ކަންބޮޑުވެދާނެތީ މިޝެލިން ވަގުތުން އޮޅުވާލާފައި އޭނަ މަލީނާ ބިރުގަންނަވަން ޑްރާމާކޮޅެއް ޖެއްސީކަމަށް ބުނެފައި ތެދުވެގެން ގޮސް ފެންތަށްޓެއް ދަމާލައިފި އެވެ. ސޯފިޔާ ގިނަ ސުވާލުތަކެއް ނުކުރިޔަސް އަވަހަށް މާޒިން އަށް ގުޅާލާފައި ގެއަށް ވީހާ ވެސް އަވަހަށް އައުމަށް އެދުނެވެ. އޭރު މާޒިން ޑިއުޓީ ނިމުނީއެވެ. ސޯފިޔާ ނުގުޅިނަމަ އެކުވެރިންނާއި އެކީގައި ކޮފީއަކަށް ނުދާނެ ކަމެއް ނޭނގެއެވެ. މާޒިންގެ އެކުވެރިން ގިނަކަމުން ސޯފިޔާގެ ހިތުގައި ޝަކުވާ އުފެދިފައިވެ އެވެ. އެހާ އެކުވެރިން ގިނަވެއްޖެއްޔާ އާއިލާއަކަށް ވަގުތެއް ނުދެވޭނެ އެވެ. އިރުއިރުކޮޅާ އެމީހުން މާޒިންއަށް ގުޅައިގެން އެތަން މިތަނަށް ގެންދާ ވަރުން ވެސް ސޯފިޔާ ހުންނަނީ ހިތްހަމަނުޖެހިފަ އެވެ.\nމާޒިން ގެއަށް އައުމާއި އެކު ސޯފިޔާ އަހައިލީ ކާރުގެ ވާހަކައެވެ. މާޒިން ބުނީ އެކުވެރިއަކު ބޭނުންވެގެން ކާރުދީފައިވާ ކަމަށެވެ. ސޯފިޔާ ހިތްހަމަ ނުޖެހިފައި ހުރިނަމަވެސް މާޒިންއަށް ސައި ހެދިއެވެ. ކުދިން ބާބެކިއު ހަދަންވެގެން އެއްޗެހި ގަންނަން ޖެހޭނެ ކަމަށާއި، ކާރު ނެތުމުން ދަތިވާނެ ކަމަށް ބުނެ ސޯފިޔާ ޝަކުވާ ކުރިއެވެ.\nމިޝެލިން ކޮޓަރިން ނިކުމެގެން އައީ ހެދުމުގެމަތިން ސްވެޓަރެއް ލައިގެންނެވެ. ނޭފަތް ރަތްކަމުން ފިނިފެންމަލުގެ ކުލަ އަރާފައި ވެއެވެ. ބަލިވެ އުޅުނަސް އެ ރީތި ދެލޮލާއި، މައްޗަށް ލެނބިފައިވާ އެސްފިޔަތަކުގެ ސަބަބުން ރީތިކަން ފަނޑުކޮށެއް ނުލެވެއެވެ. އެއީ މިޝެލިންގެ އެންމެ ރީތި ސިފައެވެ. އެސްފިޔަތައް ބޯކަމުން ހީވަނީ ދެބަރިއަށް ފަޅާފައިވާހެންނެވެ. މަލީނާއަށް ވުރެ އެއް އަހަރު ހަގުވިޔަސް މިޝެލިން ހުންނަނީ މަލީނާއަށް ވުރެ އިސްކޮޅުން ދިގުކޮށެވެ. އެކަމާއި މިޝެލިން މަލީނާއަށް ޖޯކުޖަހާތީ މަލީނާ ދިގުވާންވެގެން ނުކުރާކަށް ކަމެއް ނޯވެއެވެ. އުމުރުން އަށާރަ އަހަރު ވުމަށް ފަހު އިތުރަށް ދިގު ނުވާނެ ކަމަށް މިޝެލިން ކިޔާތީ އަލީނާ އޮންނަނީ އަބަދު ތަނެއްގައި އެލުވިގެންނެވެ. ސްޓެރެޗާއި އެއްޗެހި ހަދާ، އެވަރަށް ގަދަޔަށް ކައިލައެވެ.\n"ވަޓް ހެޕެންޑް ދަރިފުޅާ، ގެ ޕެއިންޓްކޮށްލީމަ މައްސަލަ ޖެހުނީ ދޯ، ޝެލް އެލާޖިކް ވާވަރުން އަހަރެން ހިތަށް އެރި މިފަހަރު ދަވާދު ނުލާނަމޭ އެކަމަކު ރޯދައަށް ގޭގައި ދަވާދު ނުލައިފިއްޔާ މަންމަ ބައްޕަ ގެއިންވެސް ނެރެލާނެ، އެހެންވެ މަޖުބޫރުވީ. ދެން މިއޮތީ ޝެލް ބުނިހެން ޝެލް ކޮންމެ ރޯދައަކަށް ބަލިވެފައި، ސޮރީ ދޫނި މަންމަގެ ކަންތަކޭ........" މާޒިން ސޯފިޔާ އާއި ދިމާލަށް އެއްލޯ މަރާލާފައި ބުނެލިއެވެ. އޭނަ އެއްގޮތަކަށް ވެސް މިޝެލިން ބަލިކަމަށް ގަބޫލެއް ނުކުރެއެވެ. ކިރިޔާ ކިނބިއްސެއް އަޅާލިޔަސް ސޯފިޔާ ކަންތައް ބޮޑުކުރާނެއެވެ. އޭނަގެ ދެކުދިންވެސް ސިއްހަތު ރަނގަޅުވެފައި ރީއްޗެވެ.\n"އިޓްސް އޯކޭ އޭ ބައްޕާ، އެކަމަކު ވަރަށް އުނދަގޫވޭ، ސެޓްރިޒިން ގުޅައެއް ކާލަންތަ؟" މިޝެލިން ތަބީއަތު ގޯސްވިއެވެ. ރޯދަމަސް ފެށެންވާއިރަށް ބަލިވީމަ އޭނައަށް ރޯދަހިފާކަށް ފަސޭހައެއް ނުވާނެއެވެ. އޮރެންޖް ޖޫސް ބޮއިގެން މެށިފައިވާ ކަރުތެރެ ތެންމައިލައިގެން ނެތިއްޔާ އޭނައަށް ހާދަ އުނދަގޫ ވާނެ އެވެ. ނަސީބަކުން މަންމަ ހުރީ އޮރެންޖު ޖޫސްޖަގެއް ހަދާފައެވެ. އިރުއިރުކޮޅާ ފްރިޖް ހުޅުވާލައިގެން އޮވެ މިޝެލިން އަށް ކުރެވޭ ކަމަކީ އެއީ އެވެ.\n"އޯކޭވާނެ ދަރިފުޅާ، ގިނައިން ޖޫސްބޮއިގެން ރެސްޓް ނަގައިބަލަ ޝެލް، މަންމަ ބުނި ދަރިފުޅު އެހެން މައްސަލައެއް އުޅޭވާހަކަ، ކިހިނެއްވީތަ؟" މާޒިން އެހެން އަހާލުމުން މިޝެލިން އަށް ޖަވާބެއް ނުދެވިގެން އުޅެނިކޮށް މަލީނާ މިޝެލިން އަށް ވީގޮތް ކިޔައިދިނެވެ. މިޝެލިން ހެމުން ބުނީ މަލީނާ ސިއްސާލަން ވެގެން އޭނަ އެކްޓް ކުރީ ކަމަށެވެ. މަލީނާ ކުޑަކޮށް ލޯއަޅާލާފައި އެތެރެއަށް ވަދެގެން ގޮސް ނިވާވި އެވެ.\n"އަހަރެން ބުނީމެއްނު ޝެލްއަކީ ބަލިކުއްޖެއް ނޫނޭ، ދެން އާދައިގެ ކަންތައް ތަކާއި ސޯފީ މާ ކަންތައް ބޮޑުކުރަނީ..." މާޒިން ސޯފާގައި އިށީނދެ ފުޓްބޯޅަ ޗެނެލް އެއް ޖައްސާލައިފި އެވެ.\n"މާޒިން، މާ އާދައިގެ ކޮށް ކުދިންގެ ކަންތައް ތިނަގަނީ، އެއީ ހިތުގެ ނޫނީ ސިކުނޑީގެ މައްސަލައަކަށް ވެދާނެނު، މަލީ ކިޔާދިން ގޮތުން ހީވީ ފިޓް ޖެހުނީހެން، ކުއްލިއަކަށް މުޅިކުއްޖާ ހުދުވެފައި، ހަޅޭއްލަވައިގަތީ، ޓޮކްސިންގައި ޑޮކްޓަރެއްގެ ދަރިއެއް މަރުވީ އެ ޑޮކްޓަރު ފަރުވާކުޑަކޮށްލީތީ، އޭނަވެސް މޮޅުމީހެއް އެކަމަކު އަމިއްލަ ދަރިފުޅު ބަލިވީމަ އެއީ އާދައިގެ ކަމަކަށް ހެދީ، އެއީ މާޒިންގެ ފެވެރިޓް ރައިޓަރ ރޮބިންކުކްގެ ވާހަކަ އެކޭ، ވާހަކަ ކިޔާލައިގެން ވެސް މާޒިން ގަނޑު އިބުރަތެއް ނުހޯދާނެ...." ސޯފިޔާ ހަދާންކޮށްލަދިނެވެ.\n"ސޯފީ ވާހަކަ ކިޔާތީ އޯވަ ރިއެކްޓް ވަނީ، އެއީ ފޭކް އެއްޗެހި، އައިމް އެ ޑޮކްޓަރ އަހަންނަށް ވެސް އެނގޭނެ އަހަރެންގެ ކުއްޖެއް ބަލިވެއްޖެއްޔާ، ދޭ އާ ނޯމަލް ސޯފީ، އަހަރެން ވެސް ކުދިންނާއި އަޅާނުލާ ނުހުންނާނަން ދޯ، ޝެލްއާއި މަލީ އަކީ އަހަރެންގެ ފުރާނަ...." މާޒިން ގެ ވާހަކަތަކުން ސޯފިޔާގެ ހިތަށް ކުޑަ ހަމަޖެހުމެއް ލިބުނެވެ. އެކަމަކު މާޒިން ގެ ފަރުވާކުޑަކަމާއި ކުށެއް ނުކުރިޔަސް އެހެން މީހުން އޭނަގެ ބޮލުގައި ކުށް އެޅުވުމުން ހިމޭނުން ހުރުން ފަދަ ސިފަތަކުގެ ސަބަބުން ސޯފިޔާގެ ބޯ ހަލާކުވާ ފަހަރު އައިސްފައި ވަނީ ދިރިއުޅުމުގައި ކިތައް ފަހަރުކަން ގުނާލަން ނޭނގޭނެ އެވެ.\n"މޫސުމް ހާދަ ރީއްޗޭ ދޯ، އެހާ ރޮމެންޓިކް...." ފުރާޅުގައި ވައި އަޅުވާލި އަޑު އިވުމުން މާޒިން ބުނެލިއެވެ. ސޯފިޔާގެ ދޮން މޫނަށް ކުޑަ ރަތްކަމެއް ވެރިވި އެވެ.\n"ހޫމް، އައި ރިމެމްބަރ...." ސޯފިޔާ އެއްޗެކޭ ބުނަން އުޅެފައި ކުއްލިއަކަށް ދުލުގައި ތަޅެއް ލެވުނުހެން ހީވިއެވެ. މާޒިން ސޯފިޔާ އާއި ދިމާއަށް ކުޑަކޮށް ބަލައިލައިފައި މޫނުގެ ކުލަވަރު ހިނދުކޮޅަކަށް ބަދަލުވި އެވެ. މާޒިން ވަގުތުން ވާހަކައިގެ މިސްރާބު ބަދަލުކުރި އެވެ. ބާބެކިއު ހަދަން ބޭނުންވާ ލިސްޓެއް ތައްޔާރުކޮށްލާފައި ދިނުމަށް އެދުނެވެ. ކާރު ނެތަސް އޭނަ އެއްޗެހި ގަނެގެން ގެނެސްފާނެ ކަމަށް ބުނެފައި މާޒިން ކޮޓަރިއަށް ވަނުމުން ސޯފިޔާ ފުން ނޭވައެއް ދޫކޮށްލިއެވެ. އޭނަ ކޮޓަރިއަށް ވަނުމުގެ ކުރިން މަލީނާ އާއި މިޝެލިން އެކުދިންގެ ކޮޓަރީގައި ކުރަނީ ކޮންކަމެއްތޯ ބަލައިލަން ދޮރު މައްޗަށް އެރިއެވެ. މަލީނާ އެނދުމަތީގައި ވާހަކަފޮތެއް ހުޅުވާލައިގެން އޮތްއިރު މިޝެލިން އޮތީ އެނދުގެ ހުރަހަށް އޮށޯވެލައިގެން ޓެޑީގައި ބައްދާލައިގެންނެވެ. ބޭނުންކޮށްފައިވާ ޓިޝޫތައް އެތަން މިތަނަށް އުކާލާފައި ހުއްޓެވެ. ކޮޓަރީގައި ލާފައިވާ ދަވާދުގެ ވަސް ކަނޑުވައިލަން އެކުދިން ދޮރު ހުޅުވާލާފައި ވިނަމަވެސް އަދިވެސް ފުދޭވަރަކަށް ދަވާދުގެ ވަސް ހިފާފައި ވެއެވެ.\nސޯފިޔާ ބިންމަތީގައިވާ ޓިޝޫތައް ނަގާފައި ޑަސްބިނަށްލީ އިރު އެންމެ ފަހަރަކުވެސް މިޝެލިން ގާތުގައި އެކަން ހުއްޓާލާކަށް ނުބުނެއެވެ. ސޯފިޔާ ދެކެނީ އެއީ ކުޑަކުދިން ކަމުގައެވެ. ކާޓޫނުތައް ދައްކައިގެން، ގޫޒްބަމްޕްސް، އަދި ހެރީ ޕޮޓަރގެ ވާހަކަތައް ކިޔުއްވައިގެން އުޅޭއިރު އެއީ އުމުރުން ސޯޅަ، ސަތާރަ އަހަރަށް ދާކުދިންކަން ސޯފިޔާއަށް ރޭކާލާހެން ހިއެއް ނުވެއެވެ. ސޯފިޔާ އެ އުމުރުގައި އުޅުނު ގޮތުގެ ސަބަބުން، ކުރެވުނު ތަޖުރިބާގެ އަލީގައި މާބޮޑަށް ކުދިން ހިމާޔަތް ކުރަން ބޭނުންވީކަން ނޭނގެ އެވެ.\nހަވީރު މާޒިން ގެއަށް އައީ ބާބެކިއު ހަދަން ކުކުޅު، އަލުވި، ސޮސެޖް އަދި ކޯލް ވެސް ގަނެލައިގެންނެވެ. އެމީހުން ބާބެކިއު ހެދީ ގޭގެ ފަހަތުގައި އޮންނަ ހުސް ތަންކޮޅުގަ އެވެ. ގިނަ މީހުން ތަކެއް ނެތް ނަމަވެސް އެ ކުޑަކުޑަ އާއިލާ އެކީގައި އެފަދަ ކަމެއް ކޮށްލުމުން އުފާވިއެވެ. އިރު އޮއްސުމުން ސޯފިޔާ ގޭގައި ސޯއި އުށްބައްތިތައް ދިއްލާލައިފި އެވެ. ކާމޭޒު މަތީގައި ހުރި އުށްބައްތީގައި ތިން ހުޅުކޮޅު ހުރުމުން ވަކިން ހިތްގައިމު ކަމަށް ދެއްކިއެވެ. ރަތްކުލައިގެ ތަށްޓެއްގެ ތެރޭގައި މަލެއްގެ ބައްޓަމަށް ހަދާފައި ހުރި އެ އުށްބައްތި އަކީ މާޒިންގެ އުފަންދުވަހުގެ ހަދިޔާއެކެވެ. މަލީނާ އާއި މިޝެލިން މަޖާވެލާފައި ހިޔަނީގެ ހުޅުކޮޅަށް އަންނަ ޕަރުވާނާ ތަކާއި ކުޅެން ތިބިއިރު އެކުދިން ތިބީ ފޯރިއެއް އައިސްފަ އެވެ.\nމާތް އަޅުކަމުގެ މައްސަރު ފެށުނީއެވެ. ސޯފިޔާ ކުޑައިރުއްސުރެ ހަނދާންވާ ގޮތުގައި އޭނަގެ ދީންވެރިކަމާއި، އަޅުކަން އެންމެ އިތުރުވަނީ ރޯދަމަހު އެވެ. ރޯދަމަހަށް އޭނަ މިހިރީ ގޭގައި ޓީވީ ބެލުން މަނާކޮށްލައިގެންނެވެ. މާޒިން ބުނީ ރޯދަމަހު ހަރާމް ކަމަކަށް ވަންޏާ އެހެން މައްސަރުތަކުގައި ވެސް ޓީވީ ބެލުން ހަރާމް ވާނެ ކަމުގައެވެ. ސޯފިޔާ އެކަން ގަބޫލެއް ނުކުރެއެވެ. އެހެން މައްސަރުތަކާއި ރަމަޟާން ތަފާތުވާން ޖެހޭނެ ކަމަށް ސޯފިޔާ ގަބޫލުކުރެއެވެ. އެންމެން ރޭގަނޑު އިޝާ ނަމާދަށް ފަހު ޓީވީ ޚަބަރު ބަލައިލުމަށް ފަހު ހަނދު ފެނުމުގެ ޖަލްސާ ބަލަން ގަސްތުކުރިއެވެ. ކުއްލިއަކަށް އެންމެނަށް ހައިރާންކަމެއް ލިބުނީ މީގެ ހަތަރު އަހަރު ކުރިން ލަވަ މުބާރާތެއްގައި މިޝެލިން ކިޔާލާފައިވާ ލަވައެއް ގެނެސްދޭން ފެށުމުންނެވެ. އެންމެން ދިމާކޮށްލުމުން މިޝެލިންގެ މޫނު ރަތްވިއެވެ. އުމުރުން ބާރަ އަހަރުގައި ވެސް މިޝެލިން ހުރީ ދިގު އިސްކޮޅެއްލާފައި، މީހުންގެ ލޮލުގައި އަޅައިގަންނާނެ ފަދަ ގޮތަކަށެވެ. އެ އަޑުގެ ފޮނިކަމާއި، ޅަކަމުން ކުޅެނުޅާނެ ހިތެއް ނުވާނެ އެވެ. އޭނަ އޭރު ލައިގެން ހުރި ކަޅުކުލައިގެ ހެދުމާއި ބޮލުގައި އަޅާފައިވާ ފޮތިކޮޅުގެ ސަބަބުން ފެންނަލެއް ހާދަ ފުރިހަމަ އެވެ.\n"އެމީހުން ހާދަ ހެއްވައޭ، މިހާރު ޝެލްއަކީ ބޮޑުކުއްޖެއް، އެގޮތަށް ހުއްދަނެތި އެ ލަވަ ފޮނުވައިގެން ނުވާނެ..." ސޯފިޔާ އިނީ ހިތްހަމަނުޖެހިފައެވެ.\n"ސޯފީ، އެއީ މައްސަލައެއްތަ؟ ދެން ޝެލް ކުޑައިރުގެ ލަވައެކޭ އެ ދެއްކީ...." މާޒިން ސޯފިޔާގެ ރުޅި ފިނިކުރަން އުޅުނެވެ.\n"ކުރެވުނު މޮޔަކަމެއް އެއީ، މިހާރު ލަދުގަނޭ އެހާ ކަޑަ ކަމެއް ކުރެވުނީމަ، މިއުޒިކާއި ލަވަކިޔުމަކީ ހަރާމް ކަމެކޭ މާޒިން......" ސޯފިޔާ ދެރަވިއެވެ.\n"އެފަހުން ޝެލް ސްޓޭޖަކަށް ނާރައެއްނު، ކުޑަކުދިންނަށް އެއްވެސް ކަމެއް ހަރާމްވޭތަ؟ ކުދިން ކުޑައިރު އުޅެނީ ހެދުން ނުލައި، ވަކި އުމުރަކަށް ދިޔައިމަ ބުރުގާ އަޅައި ފޮރުވެނީ، ބޮޑުމީހުންނަށް ވީމަ ކަންތައް ވާޖިބުވަނީ، ދެން އެކަމާއި އަޅާނުލާބަލަ ސޯފީ......" މާޒިން ކިތަންމެ ވަރަކަށް ވިސްނައިދިނަސް ސޯފިޔާ އަކަށް ގަބޫލެއް ނުކުރެވުނެވެ. ރުޅިގަދަވި ވަރުން ޓީވީ މީހުންނަށް ގުޅަން ހިތަށް އެރިއެވެ. އެކަމަކު އަމިއްލަ ހިތަށް ވިސްނައިދީގެން އެ ޚިޔާލު ހިތުން ނެރެ އެއްލާލައިފިއެވެ. މިޝެލިން އިނީ ލަވަކިޔާ ހިތުންނެވެ. ކޮޓަރިއަށް ގޮސްފައި އޭނަ ލަވަ ކިޔަން ފެށުމުން މަލީނާ ބުނީ މިހާރު މިޝެލިން އަށް ލަވަކިޔަން ނޭނގޭ ކަމަށާއި، ލަވައިގެ ދުނިޔެމަތިން ހަނދާން ނައްތާލުމަށެވެ.\n"ދުނިޔޭގައި ހުރި އެންމެ މޮޅު ލަވަކިޔުންތެރިޔާއަށް ވާނަން، މިހެން އުޅެލާފައި އަދި ދާނަމޭ މާމަ ކާރިއަށް މާލެއަށް...." މިޝެލިން އެހެން ބުންޏަސް އެއީ އެހާ ފަސޭހައިން ކުރެވޭނެކަމެއް ނޫންކަން މަލީނާއަށް ޔަގީންވިއެވެ. އޭނަގެ މަންމަ ސޯފިޔާ އާއި މާމަގެ އޮންނަ ގޮތްނޭގޭ ގުޅުމުގެ ސަބަބުން އެއީ އެކަށީގެންވާކަމަކަށް ނުވާނެއެވެ.\nބޯކޮށް ވާރޭ ވެހިގަތުމާއި އެކު ހީވީ ފުރާޅު މަތީގައި ވެލިތަކުން ތަޅައިގަތް ހެންނެވެ. ރަމަޟާން މަހަށް ރަހުމަތުގެ ވާރޭ ވެއްސެވީކަމަށް ސޯފިޔާ ދެކުނެވެ. އިރުވައި މޫސުމުގައި ފެން ވެހުނުލެއް މަދުކަމުން އެމީހުންގެ ފެންތާނގީ ހުސްވެ، މިނެރަލް ވޯޓަރ ބުއިމުގެ ސަބަބުން ގޭގެ ޚަރަދު ބޮޑުވެފައިވަނިކޮށް މިވީ ކިހާ ރަނގަޅަށް ހެއްޔެވެ؟ އުޑުމަތި ބަނަކޮށްލާފައި ވިލާތައް ވިއްސި ވިހާލިވެގެން ދާތީ ސޯފިޔާ ދެރަވެފައި ހުންނަތާ ހަފްތާއެއްހާ ދުވަސް ވެއްޖެއެވެ. މާޒިން ބުނާނީ ކެތްކުރުމަށެވެ. އިންތިޒާރު ކުރުމަށެވެ. އިންތިޒާރު ކުރުމުގެ މޭވާ ފޮނިވާނެ ކަމަށެވެ. އެބުނިހެން ރޭގަނޑަށް ބޯކޮށް ވާރޭވެހި ތާނގީތަކަށް ފެން ނެގުނެވެ. އެއީ ސޯފިޔާ ދުށް ގޮތުގައި ހެޔޮ ފާލެކެވެ.\nދަންވަރު ބާރަޖަހާ އެހާކަށް ހާއިރު ސޯފިޔާ އަށް ހޭލެވުނީ ކޮންމެވެސް މީހަކު ދޮރުގައި ޓެކިދޭން ފެށުމުންނެވެ. ޖެހި ގުގުރި އަކާއި އެކީގައި ސޯފިޔާ ވެސް ބިރުން ރޫރޫ އަޅައިގަތެވެ. ސޯފިޔާ އަވަހަށް ދޮރު ހުޅުވައިލި އިރު ދޮރުމަތީގައި ހުރީ މިޝެލިންއެވެ. މިޝެލިން ހުރީ ބިރުގެންފަ އެވެ. އެހެން ރޭރޭ ވާރޭ ވެހުނަސް މިޝެލިން އެހާ ބިރަކުން ނޫޅެއެވެ. މިޝެލިން އެހާ ބިރުގަންނަންވީ ކީއްވެ ހެއްޔެވެ؟ އިރުކޮޅަކުން މިޝެލިން އަށް ނިދުމުން ސޯފިޔާ މާޒިން ގާތުގައި އެ ޝަކުވާ ކުރަން ފެށިއެވެ.\n"އެހެންވެގެން ހަނީ ގާތު މި ބުނަނީ ޝެލްގެ ނަފްސާނީ ނޫނީ އެހެން ކަހަލަ މައްސަލައެއް ހުރެގެންނޭ އެހެން ވަނީ، މަލީ އާއި ކިހާ ތަފާތު، ޝެލް ސީޓީ ސްކޭނެއް އެއްޗެއް ހަދާލަންވީ އެއްނު....." ސޯފިޔާ ގެ ނިދި ފިލައިގެން ހިނގައްޖެ އެވެ. މިފަހަކަށް އައިސް އޭނަ މާބޮޑަށް ކަންތަކާއި ފިކުރުބޮޑުވެ، ޚިޔާލު ގިނަވަނީ ކީއްވެބާވަ އެވެ. ދަރިން ޒުވާން ވާތީ ހެއްޔެވެ؟ ނޫނީ އޭނަގެ ލޭމަތިވެ އެހެން މައްސަލައެއް ޖެހެނީ ބާވައެވެ. ނަފްސާނީ މައްސަލައެއް އުޅެނީ ބާވައެވެ.\n"މްމްމް......" މާޒިން ނިދީގައި އޮވެ ހަމަނުޖެހޭ އެއްޗެކޭ ކިޔާލާފައި އަނެއް ފަރާތަށް އެނބުރުމުން މިރޭ މާޒިން ލައްވާ ވާހަކައެއް ދެއްކުމަކީ ފަސޭހަވާނެ ކަމެއް ނޫންކަން ސޯފިޔާ ދެނެގަތެވެ. ސޯފިޔާ ނިތްމަތީގައި އަތް ބާއްވާލައިގެން ވާރޭގެ ހިތްގައިމު އަޑުއަހަން އެތައް އިރެއްވާންދެން އޮތެވެ. ފުރާޅުމަތީގައި ވާރޭގެ މިލިއަން ތިކިތައް ބޮސް ދެމުންދާއިރު އެ އިވެނީ ކޮންފަދަ ހިތްގައިމު ރާގެއް ހެއްޔެވެ؟ އެމަޑު ނާނާގެ ސަބަބުން ސޯފިޔާގެ އެސްފިޔަތައް ބަރުވަމުން ގޮސް ނިދުނީ ކޮން އިރަކު ކަމެއް ނޭނގެ އެވެ.\nމިޝެލިން ބިލިގާ ފުރެންދެން ފެންއަޅައިލުމަށް ފަހު ބިލިގާތެރެއަށް ހަށިގަނޑު ގަންބާލައިގެން ހަމަޖެހިލިތަނާ މަލީނާ ދޮރުމައްޗަށް އެރުމުން މިޝެލިން އަޑުކޮޅަށް ހަޅޭއްލަވައިގަތެވެ. ސޯފިޔާ ކުރަން ހުރިކަމެއް ކުރަން ހުރެފައި ދުވެފައި އައުމުން މިޝެލިން ޝަކުވާކުރިއެވެ.\n"ތެދެއް މަލީ، ކޮއްކޮ ފެންވަރަން އޮއްވާ ނުވަދެބަލަ...." ސޯފިޔާ ހިނި އައިސްފައި ހުރެ މަލީނާގެ އަތުގައި މަޑުމަޑުން ޖަހައިލައިފި އެވެ.\n"އިޓްސް ހާ ފޯލްޓް، ޝެލް ދޮރު ތަޅުނުލާ ހުރީމަ ކިހިނެއް އެނގޭނީ، އެހެން ނޫނަސް ޝެލްގެ އެހެން މީހުންގެ ނެތް ކަމެއް ހުރީތަ؟ މަލީ ބަލާކަށް ނުވެސް އުޅެމޭ...." މަލީނާ ހީގަނެފައި ދޮރު ލައްޕާލާފައި ބޭރަށް ނިކުތެވެ. މިޝެލިން ތުން އޫކޮށްލައިގެން އޮވެ އޭނަގެ އޮމާން ފައިގައި ސައިބޯނި ލާންފެށިއެވެ.\nމަންމަ ކުޑައިރުއްސުރެ އަންގާފައި ވަނީ އެއްވެސް މީހަކު ގައިގެ އެއްވެސް ތަނެއްގައި އަތްލައިފިއްޔާ މަންމައަށް އެކަން އެނގެން ވާނެ ކަމުގައެވެ. އެއީ މުޅިން މަނާ ކަމެއް ކަމާއި އެއްވެސް މީހަކަށް މިޝެލިން ހެދުން ނުލައި ހުއްޓާ ފެނިގެން ނުވާނެ ކަމެވެ. މިޝެލިން ގެ އުމުރުން ދެއަހަރުން ފެށިގެން ވެސް އޭނަ މީހަކު ހުއްޓާ ހެދުން ބޭލިޔަކަ ނުދޭނެ އެވެ. މަންމަ އާއި ބައްޕައަށް ނޫނީ އެ އުމުރުގައި ވެސް ފެނިލާކަށް އެކުދިންނަކަށް ނުކެރެ އެވެ. އެވަރަށް ސޯފިޔާ ހުރީ އެކަންތައް މިޝެލިން އާއި މަލީނާގެ ޅަ ހިތްތަކަށް ވައްދައިދީފަ އެވެ.\nސޯފިޔާ ޕިއްޒާ އަކާއި، އަލުވި ޕެޓީޒް އަދި ކެރަމަލް ފޮޅިހެދިއެވެ. ފަރާޓާއާއި ކުޅިމަސް ހެދިޔަސް ބާކީވާނެކަން ސޯފިޔާއަށް ވަނީ ފާއިތުވެދިޔަ އަހަރުތަކުގެ ތަޖުރިބާއިން އެނގިފަ އެވެ. މަލީނާމެން ހެދިކާއިން ފުއްދާލާނެއެވެ. މާޒިންއަކީ ކެއުން ގިނަމީހެއް ނޫނެވެ. ކާއެއްޗެހީގެ ރަހަ ބަލައިލައިފައި މީރޭ ބުނެލީމަ މާޒިން އަށް ކެވުނީ އެވެ. މަލީނާ ގަޔާވެގެން ހެދިކާ ހެދުމުގައި މަންމައާއި ބައިވެރިވެގެން އުޅުނަސް މިޝެލިން އޮތީ ދުވާލު ހަތަރުދަމު ވެސް ނިދާލާފައެވެ. މިޝެލިން ބުނީ ސެޓްރިޒިން ކެއީމަ ވަރުބަލި ވަނީ ކަމަށެވެ. އިރުއޮއްސެން ކައިރިވީ ފަހުން އަވަށްޓެރި ދެގެއަކުން ހެދިކާ ހިފައިގެން އައުމުން ސޯފިޔާ ވެސް އެގެއިން ހެދި އެއްޗެހިން ބައެއް ހަދިޔާކުރިއެވެ.\nއިޝާ ނަމާދަށް ފަހު ތަރާވީސް ކޮށްލައިގެން މާޒިން ގެއަށް އައީ ތަންކޮޅެއް ލަހުންނެވެ. އޭރު އެންމެން މޭޒުދޮށުގައި ކާން ހަދައިގެން މާޒިންގެ އިންތިޒާރުގައި ތިއްބެވެ. މާޒިން ދިން ޚަބަރަކުން މަލީނާ އާއި މިޝެލިން "ޔޭ" ކިޔާފައި އުފަލުން ހަޅޭއްލަވައިގަތުމުން ސޯފިޔާ ގަދަކަމުން ތުންފަތް މައްޗަށް ހިނިތުންވުމެއް ވެރިކޮށްލިއެވެ. މާޒިންއަށް މާލެއިން ވަޒީފާ ހަމަޖެހިގެން މާލެއަށް ބަދަލުވާ ޚަބަރަކީ ސޯފިޔާ ހޭލާހުއްޓާ ފެނުނު ބިރުވެރި ހުވަފެނެކެވެ. އެއްގޮތަކަށް ވެސް އޭނަ މާލެދާކަށް އެއްބަހެއް ނުވާނެ އެވެ. އެކަމަކު ކުދިން ކުރިމަތީގައި ޒުވާބުކުރުމަކީ މިވީހާ ތަނަށް އެދެމަފިރިން ނުކުރާ ކަމެކެވެ. ކޮޓަރީގެ ހަތަރުފަރާތުން އެތެރޭގައި ނޫނީ ދެމީހުން ރުޅިއައިސްގެން އެއްޗެކޭ ބުނެފައެއް ނުވާނެ އެވެ. އެހެންނޫނަސް މިވީހާ ތަނަށް މާޒިން އާއި ސޯފިޔާ އުޅެމުން އައިސްފައި ވަނީ ހުރިހާ ކަމަކާއި މަޝްވަރާކޮށް، އެކަކު އަނެކަކަށް ދޫދީގެން ލޯބިންނެވެ. ސޯފިޔާ ހިމޭނުން އިނެވެ.\nމަލީނާ އާއި މިޝެލިން ދައްކަން ފެށީ މާލޭގެ ކޮލެޖުތަކުން ޖާގަ ހޯދުމުގެ ވާހަކައެވެ. ސިއްރުސިއްރުން ޕްލޭންތައް ކުރެވޭނީ ކޮޓަރިއަށް ގޮސް ދެކުދިން އެކަނި ވުމުން ކަމަށް ވާތީ ތެޅިފޮޅިގެން ކައި ނިންމާލާފައި ދެކުދިން ކޮޓަރިއާއި ދިމާއަށް ދުއްވައިގަތް އިރު ބިންމަތީގައި ފައި ހަރުނުލައެވެ.\n"ދޭ އާ ސޯ ހެޕީ...." މާޒިން އަށް ސޯފިޔާ ނުރުހިފައިކަން އެނގުމުން ކުޑަ ހުނުމަކާއި އެކު އެހެން ބުނެލާފައި ގޮސް މާޒިން ސިންކު ކާރީގައި ހުއްޓި ހުރެ އަތް ދޮންނަން ފެށިއެވެ.\n"ތިވާހަކަ ދައްކާނީ ކޮޓަރިއަށް ގޮސްފައި......" ސޯފިޔާ ތަށިތައް ދޮންނަން ފެށިއެވެ. އެހެން ދުވަހަށް ވުރެ މުރަނަކޮށް މަސައްކަތް ކުރާތީ ތަންކޮޅެއް އަޑުގަދައެވެ. މާޒިން މިއަދު އެހީވާން އުޅުމުން ސޯފިޔާ އެންގީ އޭނަ އެކަނި ނިންމާލަފާނެ ކަމަށެވެ. މާޒިން ކޮޓަރިއަށް ވަދެ ނިދާބޮކި ދިއްލާލާފައި އެނދުގެ މަޑު ކުއިލްޓްގެ ތެރެއަށް ވަދެ އެ ދިގު ހަށިގަނޑު ދަމާލައިގެން ސޯފިޔާގެ އިންތިޒާރުގައި އޮތެވެ. ފަނަރަ ވަރަކަށް މިނިޓް ފަހުން ސޯފިޔާ ކޮޓަރިއަށް ވަނުމާއި އެކު ބުނެލި ޖުމްލައަކުން މާޒިންގެ މޫނުގައި ވި އުފާވެރިކަން ފަނޑުވެގެން ހިގައްޖެއެވެ.\n"މާޒިން، އެއްގޮތަކަށް ވެސް މާލެއަކަށް ބަދަލެއް ނުވެވޭނެ، މާޒިން މާލެ ދިޔަސް ވީ ކެން ސްޓޭ ބެކް..." ސޯފިޔާގެ ރާގުގައި ހުރީ ގޮތްދޫނުކުރާ ގޮތެކެވެ.\n"ކީއްވެތަ؟ " މާޒިން ދެރަވިއެވެ.\n"މާޒިން އަށް އެނގޭނެ އަހަރެމެންގެ ގާލްސް އިން ހިމާޔަތްކުރަން ކިހާ މަސައްކަތެއް ކުރާކަން، ހާދަ ވަރަކަށް ބަލަހައްޓައިގެން މި އުމުރަށް އެކުދިން އައީ، އެކަމަކު މާޒިންގެ މަންމަ އާއި އެއްބަނޑު އެތައް މީހުންނާއި ދަރިން އެއް ގެއެއްގައި އުޅޭއިރު ކުދިން ގޮވައިގެން ގޮސް ކިހިނެއް އުޅޭނީ؟ އެގޭ ތެރޭގައި އެކުދިން އުޅޭނެ ގޮތެއް ބަލަން އަބަދުހެން ހިޔަނިހެން ހުރެވޭނެތަ؟ އެކުދިންގެ ކަޒިންސްއިންގެ ތެރޭގައި ބޯއިސް އިން އެބަތިބި، މާޒިން ޕްލީޒް މަޖުބޫރު ނުކުރައްޗޭ، އަހަރެމެން ގެ ކުދިން ކިހާ އިނޮސެންޓް، އެއީ އަގުބޮޑު ޖަވާހިރު ފަދައިން ފަރުވާތެރިކަމާއި އެކު ގެންގުޅެފައިވާ ދެކުދިން، މާލެފަދަ ތަނަކަށް ގެންގޮސްފިއްޔާ ކުދިން ހަލާކުވެދާނެ، ކިހިނެއް ކެތްކުރާނީ؟ ހުރިހާ ވާހަކަ ތަކާއި، ފިލްމުތަކުން މިފެންނަނީ އެބިއުޒް ވާހަކަ، ނޫހެއް ހުޅުވާލިޔަސް އެވާހަކަ، ޚަބަރު ބަލަން ޓީވީ ޖައްސާލިޔަސް ލަދުން ބޯ ހަލާކުވާ ވަރުވޭ، މާލެ ގޮސްގެން ކުދިންނަށް ރައްކާތެރި މާހައުލެއް ނުހޯދޭނެ، ހަނީ، އަހަރެމެން އަޅާލާވަރަށް ކުދިންނާއި އަޅާލާނެ އެހެންބަޔަކު ވާނެތަ؟ ބުނެބަލަ މާޒިން........." ސޯފިޔާގެ ލޮލުގައި ކަރުނަ ގިނަވެގަތެވެ. މާޒިން އެނދުގެ ހެޑްބޯޑަށް ލެގިލައިގެން އިށީނދެއްޖެ އެވެ. ސޯފިޔާ ދެއްކި ވާހަކަތައް އޭނަ ގަބޫލުކުރިއެވެ. އެކަމަކު ކުދިން ބޮޑެތިވެ ދެކުދިން އެކީގައި އޭލެވެލް ހެދުމަށްފަހު މިހާރު އެތިބީ ކޮލެޖް ދިރިއުޅުމެއް ފަށާވަރު ވެފައެވެ. އެކުދިންނަށް ވެސް ދުނިޔެ އެނގެންވާނެ އެވެ. މާލެ ދިޔަސް މައިންބަފައިންނަށް ކުދިން ރަނގަޅަށް ނުބެލެންވީ ސަބަބެއް ނެތެވެ. ތަންކޮޅެއް އުނދަގޫވެދާނެ އެވެ. އެކަމަކު އަބަދަށް ޓަކައި ފޮރުވައިގެނެއް ވެސް ނޫޅެވޭނެ އެވެ.\n"ސޯފީ، އަހަންނަށް އެނގޭ، އަހަރެން ހުރިހާ ގޮތަކަށް ވިސްނާފައޭ އެގޮތަށް ނިންމީ، ސޯފީއަށް އެނގޭތަ؟ " މާޒިން ސޯފިޔާގެ ގާތުގައި ދެން ބުނި ޖުމްލައަކުން ސޯފިޔާގެ ތުންފަތް މައްޗަށް ކުޑަ ހިނިތުންވުމެއް ވެރިވިއެވެ. މާޒިން އެހާ ލޯބިން އާދޭހާއި އެކު ބުނަން ފެށުމުން ސޯފިޔާއަށް ދެކޮޅުހަދާކަށް ނުކެރުނެވެ. ސޯފިޔާ ބޭނުމީ ދީނުގައި އޮތްގޮތަށް އޭނަގެ ކުދިން ބަލައި ބޮޑުކޮށް، ރަނގަޅު ހަޔާތުގެ ބައިވެރިން ހޯދަދިނުމެވެ. އޭރުން އޭނަގެ ވާޖިބު އަދާކުރެވުނީއެވެ.


ލޯކަލް ކައުންސިލް2020 ޕީޕީއެމް ޕްރަމަރީ އަންނަ ހުކުރު ދުވަހު – Mikal News\nޕީޕީއެމް ޕްރަމަރީގައި ފުވައްމުލައް ސިޓީ މޭޔަރު ކަމަށް ވާދަކުރާ2ކެންޑިޑޭޓުން\nކުރިޔަށް އޮތް ލޯކަލް ކައުންސިލް އިންތިޚާބުގައި ޕީޕީއެމް ޓިކެޓްގައި ވާދަކުރަން ބޭނުންވާ މެންބަރުންނަށް މި ފެބުރުއަރީ މަހު7ވާ ހުކުރު ދުވަހުގައި ބާއްވަން ތައްޔާރުވަމުން އެބަދެއެވެ. ފުވައްމުަލއް ސިޓީގައި ވެސް މިޕްރަމަރީ ކުރިޔަށް ގެންދާނެކަމުގެ މައުލޫމާތު މިކަލް ނޫހަށް ލިބިފައިވެއެވެ.\nލޯކަލް ކައުންސިލް އިންތިޚބުގެ ޕީޕީއެމްގެ ޕްރަމަރީގައި ވޯޓުލެވޭނީ އެޕާޓީގެ މެމްބަރެއްގެ ގޮތުގައި ފާއިތުވި ޖެނުއަރީ މަހު 17 އާއި ހަަޔަށް ރަޖިސްޓްރީ ވެފައިވާ މެމްބަރުންނަށެއެވެ. ޕީޕީއެމް ޓިކެޓްގައި އިންތިޚާބުތަކުގައި ވާދަކުރުމަށް ޓިކެޓް ދިނުމުގައި ކުރިން އެޕާޓީން އިސްކަމެއް ދީފައިވަނީ އެޕާޓީން ކަނޑައަޅާ ޕޮއިންޓް ސިސްޓަމަކުންނެވެ. ނަމަވެސް މިފަހަރު އިންތިޚާބުގެ ޕްރަައިމަރީ ބާއްވާނެކަން ވަނީ ހާމަކޮށްފައެވެ.\nލޯކަލް ކައުންސިލްގެ ޕީޕީއެމް ޕްރަމަރީގައި ބާއްވާނެކަމަށް ވަނީ ފުވައްމުލައް ސިޓީ ދާއިރާ2(ހޯދަޑު/ ދަޑިމަގު) އާއި އަންހެންނުންނަށް ޚާއްސަ ކުރެވުނު ފުވައްމުލައް ސިޓީ4(ފުނާޑު/މިސްކިތްމަގު) ދާއިރާ އާއި، ފުވައްމުލައް ސިޓީ ދާއިރާ6(ދޫނޑިިގަން) އާއި ފުވައްމުލައް ސިޓީ މޭޔަރު ކަމަށެވެ.\nފުވައްމުލައް ސިޓީ މޭޔަރުކަމަށް ވާދަކުރުމަށް ޕީޕީއެމް ޕްރަމަރީގައި ވާދަކުރުމަށް ރަށުގެ ދެއަރިން ދެމީހުން ކެމްޕއެއިން ކުރަން ވަނީ ފަށާފައެވެ. އެއީ ރަށުގެ އުތުރު ސަރަހައްދު، ދަޑިމަގަށް ނިސްބަތްވާ ތޯރިގް (ޗެޓޫ) އާއި ކުރިން މެދު ދާއިރާގެ މަޖުލިސް ގޮނޑި ފުރުއްވި މިސްކިތްމަގު އަވަށް ނިސްބަތްވާ އަލީ ފަޒާދު (އަލިބެ) އެވެ.\nދެން ޕްރަމަރީ ބާއްވާނެކަމަށް ވަނީ ފުވައްމުލައް ސިޓ ދާއިރާ2އާއި ފުވައްމުލައް ސިޓީ ދާއިރާ4އާއި ފުވައްމުލައް ސިޓީ ދާއިރާ6ގައެވެ. އެއީ މި3ދާއިރާއަށް ވެސް 1 ކެންޑިޑޭޓަށް ވުރެ ގިނައިން ކުރިމަތިލާފައި ވެއެވެ. ޕީޕީއެމް ޕްރަމަރީގައި ވާދަކުރާ ފުވައްމުލައް ސިޓީގެ ކެންޑިޑޭޓުން ވަނީ އެކަން އިއުލާންކޮށްފައެވެ.\nޕީޕީއެމް ޓިކެޓަށް ވާދަކުރާ ފަރާތްތައް\nފުވައްމުލައް ސިޓީ ދާއިރާ 2، ފުވައްމުލަކު އިރު އުތުރު ދާއިރާ – ހޯދަޑުން އަބްދުﷲ ހަބީބު، ބެސްޓް އާއި، މުހައްމަދު ޝުޖާއު، ކުވޭތު އަދި ހަސަން އަބްދުﷲ، ކާމިނީގެ.\nފުވައްމުލައް ސިޓީ ދާއިރާ 5، ފުވައްމުލަކު އިރު އުތުރު ދާއިރާ – މުހައްމަދު އިސްމާއީލް (ކުރިން ސިއްޙީ ދާއިރާގައި ގިނަ ދުވަސްތަކެއް ވަންދެން އުޅުއްވި)\nޕީޕީއެމް ޕްރަމަރީގައި ފުވައްމުލައް ސިޓީ މޭޔަރު ކަމަށް ވާދަކުރާ2ކެންޑިޑޭޓުން ނާއި އުތުރު ދާއިރާތަކުގެ ކެންޑިޑޭޓުން\nފުވައްމުލައް ސިޓީ އަކީ ނިސްބަތުން ޕީޕީއެމްގެ ސަޕޯރޓަރުން ގިނަ ރަށެކެވެ. އެގޮތުން ސިޔާސި ޕާޓީތައް އުފެދުނު ފަހުން މިހާތަނަށް ރައްޔިތުންގެ މަޖުލީހުގެ ފުވައްމުލައް ސިޓީގެ ގިނަ ގޮނޑިތައް ކާމިޔާބުކޮށްފައި ވަނީ ޕީޕީއެމް އިންނެވެ. ނަމަވެސް އެންމެ ފަހުން ބޭއްވުނު ރައްޔިތުންގެ މަޖުލީހުގެ ފުވައްމުލައް ސިޓީގެ އެއްވެސް ގޮނޑިއެއް އެޕާޓީއަށް ލިބިފައެއް ނުވެއެވެ. އަދި ފާއިތުވި ކައުންސިލް އިންތިޚާބުތަކުގައި ވެސް ޕީޕީއެމަށްވުރެ ވާދަވެރި އެމްޑީޕީން ފުވައްމުލަކުގެ ގިނަ ގޮނޑިތަކެއް ކާމިޔާބުކޮށްފައި ވެއެވެ.\nފާއިތުވި2ސިޓީ ކައުންސިލް އިންތިޚާބާއި އަތޮޅު ކައުންސިލް އިންތިޚާބުގައި ވެސް ޕީޕީއެމްގެ މެމްބަރުން ކައުންސިލަށް ހޮވިފައި ވެއެވެ. ނަމަވެސް ޕީޕީއެމަށް މެޖޯރިޓީ ލިބިފައިވަނީ މަދު ކައުސިލެއްގައެވެ.\nގުޅުންހުރި މައުލޫތައް:ލޯކަލް ކައުންސިލް އިންތިޚާބު, ޕީޕީއެމް


ނޫސްބަޔާން: އަމަން އަމާންކަމާއި ރައްކާތެރިކަން ގެއްލިފައިވާ މާހައުލެއް ގާއިމުކޮށްފައިވާތީ އެކަމާއި ކަންބޮޑުވުން ފާޅުކޮށް ނެރޭ ނޫސް ބަޔާން – Maldivian Democratic Party\nނޫސްބަޔާން: އަމަން އަމާންކަމާއި ރައްކާތެރިކަން ގެއްލިފައިވާ މާހައުލެއް ގާއިމުކޮށްފައިވާތީ އެކަމާއި ކަންބޮޑުވުން ފާޅުކޮށް ނެރޭ ނޫސް ބަޔާން\nތާރީޚް:6ފެބުރުއަރީ 2013 (ބުދަ)\nއަމަން އަމާންކަމާއި ރައްކާތެރިކަން ގެއްލި، ޢާންމު ރައްޔިތުންގެ ހިތުގައި ބިރުވެރިކަން އުފެދިފައިވާ މާހައުލެއް ގާއިމުކޮށްފައިވާތީ އެކަމާއި ކަންބޮޑުވުން ފާޅުކޮށް ނެރޭ ނޫސް ބަޔާން\nއެންމެހާ ރައްޔިތުންނަށް އަމާން މާހައުލެއް ޤާއިމްކޮށް ދިނުމަކީ ސަރުކާރުގެ މަސްޢޫލިއްޔަތަކަށްވާއިރު، ބަޣާވަތުގެ ސަރުކާރު އެކަމަށް ނުކުޅެދުންތެރިވެ، އަމަން އަމާންކަމާއި ރައްކާތެރިކަން ގެއްލި، ޢާންމު ރައްޔިތުންގެ ހިތުގައި ބިރުވެރިކަން އުފެދިފައިވާ މާހައުލެއް ގާއިމުކޮށްފައިވާތީ ދިވެހި ރައްޔިތުންގެ ޑިމޮކްރެޓިކް ޕާޓީ (އެމްޑީޕީ) އިން އެކަމާއި ކަންބޮޑުވުން ފާޅުކުރަމެވެ.\nފާއިތުވެގެން ދިޔަ 48 ގަޑިއިރު ތެރޭގައި ހިތްހުއްޓިގެން4މީހުން މަރުވެފައިވާ އިރު، މަރުވި4މީހުންގެ ތެރޭގައި ހިމެނޭ2ޒުވާނަކު މަރުވެފައިވަނީ، އޯވަރޑޮޒްވެގެން ކަމަށް ޚަބަރު ފެތުރުނުތާ، ކުޑަ ވަގުތުކޮޅެއްގެ ތެރޭގައި، ބާރު ގަދަ މަސްތުވާއެއްޗެއް ކަމަށްވާ “އެލްއެސްޑީ” ވިއްކަމުން ދާކަމަށް ބަޣާވަތުގެ ސަރުކާރުގެ ކަމިޝަނަރ އޮފް ޕޮލިސް އަބްދުﷲ ރިޔާޒު ވަނީ ވިދާޅުވެފައިވެއެވެ. “އެލްއެސްޑީ”އަކީ ހިތްހުއްޓިގެން މީހާ މަރުވެދާނޭ ފަދަ މަސްތުވާއެއްޗަކަށް ވާއިރު، ރާއްޖޭގެ މާކެޓްގައި މިބާވަތުގެ ފޭކް އެއްޗެއް ވިއްކަމުންދާކަމުގެ މަޢުލޫމާތު މީގެ ކުރިން ލިބިފައިވާކަމަށް ވެސް އޭނާ ވިދާޅުވެފައިވެއެވެ. އަދި ބަޣާވާތުގެ ސަރުކާރުން މިކަމުގެ އަސްލު ހޯދުމަށް މަސައްކަތް ނުކޮށް، ޤައުމުގައި އަމާން މާހައުލެއް ޤާއިމްކުރުމުގެ ވިސްނުމެއް ނެތި މުޅި މާހައުލު ނާމާން ބިރުވެރި ތަނަކަށް ހަދާފައިވާ ކަމީ މި ޕާޓީން ވަރަށް ކަންބޮޑުވުން ފާޅުކުރާމެވެ.\nޑްރަގަށް ހުޅުވިފައިވާ ދޮރުތަށް ބަންދުކުރުމަށް އެމް.ޑީ.ޕީއިން ވީ ވައުދާ ގުޅިގެން ވަރަށް ރަގަޅު ސިޔާސަތުތަކެއް ހިންގަމުންދަނިކޮށް ބަޣާވާތަކުން ސަރުކާރު ވައްޓާލުމުގެ ނަތީޖާ އަކަށްވީ އޭރު ހިންގަމުން ދިޔަ ދެވަނަ ފުރުސަތުގެ ޕްރޮގްރާމް ހުއްޓުވާ ފަރުވާދޭ މަރްކަޒްތައް ބަންދުކޮށް ޑްރަގްގެ ވަބައިގަ ޖެހިފައިވާ ކުދިންނަށް އެކަށީގެންވާ ފަރުވާއެއް ނުލިބި ރާއްޖޭގައި އާދަޔާ ޚިލާފަށް ބާރު ގަދަ މަސްތުވާތަކެތި ޢާންމުވެގެން ދިއުމެވެ. އަދި މިކަމުގެ އެންމެ ބޮޑު މައްސަލައަކީ ބާރުގަދަ ޑްރަގް އެތެރެކޮށް ވިޔަފާރި ކުރާ މީހުން ދޫކޮށްލާފަތިބުމާއި ޑްރަގް ގެ އަވައިގަ ޖެހިފައިވާ ކުދިނަށް ފަރުވާ ދެވޭނޭ މާހައުލެއް ނެތި، ހިފާ ހައްޔަރުކޮށް ކުއްވެރިންގެގޮތުގައި ބޭތިއްބުމެވެ.\nމި ޕާޓީން ގޮވާލަނީ ރާއްޖޭގައި ދިރިއުޅޭ ހުރިހާ ރައްޔިތުންނަށް ވެސް ޢަމާން މާހައުލެއް ޤާއިމްކޮށްދީ، ރާއްޖޭގައި ޢާންމުވެފައިވާ ބާރުގަދަ ޑްރަގްގެ ބާވަތްތައް ހުއްޓުވާ، އެ އެއްޗެހި ރާއްޖެ އެތެރެ ކުރި ފަރާތްތައް ހޯދާ އިންސާފްގެ ކުރި މައްޗަށް ގެނައުމަށެވެ.


SunOnline: Brain and Spine Conference ah Maleeh ge thaureef\nމުހައްމަދު އައުޒަމް 18 Sep 2019, 14:46\nއޭޑީކޭގެ ބްރެއިން އެންޑް ސްޕައިން ކޮންފަރަންސް ފެށުމުގެ ރަސްމިއްޔާތުގެ ތެރެއިން --- ފޮޓޯ: އޭޑީކޭ ހޮސްޕިޓަލް\nއޭޑީކޭ ހޮސްޕިޓަލުން އިންތިޒާމުކޮށްގެން މިއަދު ފެށި ބްރެއިން އެންޑް ސްޕައިން ކޮންފަރަންސަކީ ރާއްޖެއަށް ވަރަށް މުހިންމު ހަރަކާތެއް ކަމަށާއި، މިފަދަ ހަރަކާތްތަކުން އާ އީޖާދުތަކަށް މަގުފަހިވެގެންދާ ކަމަށް ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހު ޖަމާލް ވިދާޅުވެއްޖެއެވެ.\nޕެރެޑައިސް އައިލެންޑް ރިސޯޓުގައި މިއަދު ފެށި ކޮންފަރަންސްގައި ވާހަކަދައްކަވަމުން މިނިސްޓަރު މަލީހު ވިދާޅުވީ އެ ކޮންފަރަންސާއެކު ސާޖަރީތައް ލައިވްކުރަން ފެށުމަކީ ރާއްޖެއަށް ލިބުނު ބޮޑު ކުރިއެރުމެއް ކަމަށެވެ.\nމިއީ މި ކޮންފަރަންސް ބާއްވާ ތިންވަނަ އަހަރެވެ. މި ކޮންފަރަންސްގައި ކޮންމެ އަހަރަކުވެސް ސާޖަރީ ލައިވްކޮށްފައިވާ އިރު، އިއްޔެވެސް ވަނީ މައިބަދައިގެ ދެ އޮޕަރޭޝަނެއް ލައިވްކޮށްފައެވެ.\nމަލީހު އިތުރަށް ވިދާޅުވީ ރާއްޖެ ކަހަލަ ކުޑަކުޑަ ޖަޒީރާ ގައުމެއްގައި މިފަދަ ކޮންފަރެންސްއެއް ބާއްވައި އެންމެ ޒަމާނީ ސިއްހީ ނިޒާމާ ބެހޭގޮތުން ބައިނަލްއަގުވާމީ ފުންނާބު އުސް ބަޔަކާއެކީ މަސައްކަތްކޮށްލުމުގެ ފުރުސަތު ލިބިގެން ދިއުމަކީ ވަރަށް ބޮޑު ނަސީބެއް ކަމަށެވެ.\n"ރާއްޖޭގެ ސިއްހީ ނިޒާމް ބިނާކޮށް އިތުބާރު އުފެއްދުމަށް މިފަދަ ކޮންފަރެންސްތައް ވަރަށް މުހިންމު. މި ފުރުސަތުގައި އަޅުގަނޑު ވަރަށް ބޮޑަށް ފާހަގަކުރަން ރާއްޖޭގެ ޕްރައިވެޓް ސެކްޓަރުން ރާއްޖޭގެ ތަރައްގީއަށާއި އަދި އިލްމު ފެތުރުމުގެ ގޮތުން ކުރަމުންދާ މަސައްކަތްތަކާއި އިންވެސްޓްމަންޓްތައް. އެ ފަރާތްތަކުން މަސައްކަތް ކުރީ ރާއްޖެއަށް އެންމެ ރަނގަޅު ކަންތައްތައް ގެނެވޭތޯ،" މަލީހް ވިދާޅުވިއެވެ.\nމަލީހު ވިދާޅުވީ ސައިންސްއަށް އައި ކުރިއެރުމާއެކު އަޅުގަނޑުމެންގެ ދިރިއުޅުމަށް ބޮޑެތި ބަދަލުތަކެއް އައިސް ދިރިއުޅުމުގެ ވައްޓަފާޅިއަށާއި މުވަސަލާތު ކުރަން ބޭނުންކުރާ ގޮތްތަކަށްވެސް ބަދަލުތަކެއް އައިސްފައިވާ ކަމަށެވެ.\nމަލީހު ވިދާޅުވީ ހަތަރު ވަނަ އިންޑަސްޓްރިއަލް ރިވޮލިއުޝަނާއއެކު ރާއްޖެ ތަރައްގީކުރުމަށް ދިމާވާ ހުރަސްތައް ނައްތާލައި މުޅިން އާ ހަރުފަތަކަށް ދިއުމުގެ ގާބިލުކަން ލިބިފައިވާ ކަމަށެވެ. އަދި އޭގެ ސަބަބުން މުޖުތަމައުތައް ކުރިއަރައިގެން ދާނެކަން އޭނާ ވަނީ ފާހަގަކުރައްވައިފައެވެ.


Kendhikulhudhoo Kolhah Maziya in9Landu! - Vaguthu\nމާޒިޔާ އާއި ކެނދިކުޅުދޫ ބައްދަލުުކުރި މެޗުގެ ތެރެއިން-- ފޮޓޯ: މާޒިޔާ\nމާޒިޔާ ސްޕޯޓްސް އެންޑް ރެކްރިއޭޝަނުން ނ.ކެނދިކުޅުދޫގައި ކުރަމުންދާ ކޭމްޕުގެ ތެރެއިން ކުޅުނު އެކުވެރިކަމުގެ މެޗުގައި މާޒިޔާއިން އެ ރަށު ކޮޅަށް ނުވަ ލަނޑު ޖަހައިފިއެވެ.\nއެންމެ ފަހުގެ ލީގު ޗެމްޕިއަން މާޒިޔާ އިން ކެނދިކުޅުދޫގައި ކޭމްޕުކުރަން ނިންމީ އާ ސީޒަނަށް ތައްޔާރުވުމުގެ ގޮތުންނެވެ. މި ކޭމްޕުގައި އެ ޓީމަށް އަލަށް ގުޅުނު ކުޅުންތެރިން ވެސް ވަނީ ބައިވެރިވެފައެވެ.\nކެނދިކުޅުދޫގެ ފުޓުބޯޅަ ޓީމާއި ދެކޮޅަށް ކުޅުނު މި މެޗުގައި އެ ޓީމުން ޖެހި ނުވަ ލަނޑުގެ ތެރެއިން ހަތަރު ލަނޑު ކާމިޔާބުކޮށްފައިވަނީ ކެޕްޓަން އަސަދުﷲ އަބްދުﷲ އެވެ. ދެން އެ ޓީމަށް ލަނޑުތައް ކާމިޔާބުކޮށްދިނީ ދެ ލަނޑު ޖެހި އިބްރާހިމް ވަހީދު ހަސަން އާއި ހަސަން ޝިފާޒް، ހައިޝަމް ހަސަން، މުހައްމަދު އިރުފާން، މިއިން ކޮންމެ ކުޅުންތެރިއަކު ކާމިޔާބުކުރި ލަނޑެވެ.\nކެނދިކުޅުދޫ އާއި ދެކޮޅަށް ކުޅުނު މާޒިޔާގެ ފުރަތަމަ އެގާރަ-- ފޮޓޯ: މާޒިޔާ\nމާޒިޔާއަށް މި ސީޒަނުުގައި އަލަށް ގުޅުނު ކުޅުންތެރިންގެ ތެރޭގައި ނޭޕާލްގެ ކެޕްޓަން އަދި ކީޕަރު ކިރަން ޝެމްޝޮން އާއި ސާފް ޗެމްޕިއަންޝިޕުގައި ގައުމީ ޓީމުން ވިދާލި ހައިޝަމް ހަސަން އަދި ރާއްޖޭގެ ގައުމީ ކެޕްޓަން އަކްރަމް އަބްދުލްޢަނީ ފާހަގަކޮށްލެވެއެވެ.\nމި ކޭމްޕުގައި އެ ރަށުގައި 10 ދުވަސް ހޭދަކުރާނެ ކަމަށް މާޒިޔާއިން މައުލޫމާތުދެއެވެ. މާޒިޔާއިން އާ ސީޒަނަށް ތައްޔާރުވާން ފެށިއިރު އެ ކުލަބުގެ އާ ކޯޗަކަށް ތަޖުރިބާކާރު ޕްރޯ ލައިސަންސް ކޯޗު މުހައްމަދު ޝިޔާޒް (މޯހަން) ވަނީ ހަމަޖައްސާފައެވެ.\nރާއްޖޭގެ އާ ސީޒަން ފަށާނީ އަންނަ މަހުގެ ތެރޭގައެވެ. އެފްއޭއެމުން އިއުލާނުކޮށްފައިވާ ގޮތުން އާ ސީޒަން ފަށާނީ އަންނަ މަހުގެ 15 ވަނަ ދުވަހު ފަށާ ޗެރިޓީ ޝީލްޑް މެޗުންނެވެ. މި މެޗުގައި ބައްދަލުކުރާނީ ލީގު ޗެމްޕިއަންކަމުގެ ހައިސިއްޔަތުން މާޒިޔާ އާއި ރަނަރަޕްކަން ހޯދި ޓީމުގެ ހައިސިއްޔަތުން ކުލަބް ކުލަބް ވެލެންސިއާ އެވެ


Ohtho ge accident siyaasee kuraakamah bunaa thee hithaama kuran : Naufa\nއޮއްތޮ ގެ އެސްޑިންޑު ސިޔާސީ ކުރާތީ ހިތާމަކުރަން: ނައުފާ\n1 July 5th, 2019 - 6:45 PM\nހުޅުމާލޭގައި 2018 ވަނަ އަހަރުގެ މޭ މަހު 28 ވަނަ ދުވަހު ހިނގި ނުރައްކާތެރި އެކްސިޑެންޑުގައި އަނިޔާވި އުމަރު (އޮއްތޮ) ސަލީމާ ގެ މައްސަލަ ސިޔާސީ ކުރާކަމަށް ދިފާޢީ ވަކީލުން ބުނާތީ އެކަމާ ހިތާމަ ކުރާކަމަށް އޭނާގެ އަންހެނުން، ފާތިމަތު ނައުފާއާާ ބުނެފިއެވެެ.\nއެކްސިޑެންޓުގައި ސިކުނޑިއަށް ލިބިފައިވާ އަނިޔާއަކާ ގުޅިގެން އުމަރަށް އަދިވެސް ރަނގަޅަށް ހިނގައިބިނގައެއް ނޫޅެވެއެވެ. އިހުސާސްތައް އެންމެ ފުރިހަމަ އަށް ބޭރުނުކުރެވޭއިރު ވާހަކަ ދެއްކުން ވެސް ފަސޭހައެއް ނޫނެވެ.\nއެކްސިޑެންޓު ވީއިރު ދެ މީހުންގެ ކުޑަކުއްޖަކު ވެސް ހުރެއެވެ.\nImagine your loved one laying lifeless & longing to hold his baby but is unable.\nI don’t want anyone to suffer pain my family is suffering and that’s why I try to make people aware of road safety and dangerous driving. And my husband, even in his condition, is doing the same. pic.twitter.com/HEV973MShb\n— Fathimath naufa (@n0wfar) July 5, 2019\nމި އެކްސިޑެންޑުގެ މައްސަލަ މިހާރު ހިނގަމުން އަންނަނީ ހުޅުމާލޭ މެޖިސްޓްރޭޓް ކޯޓުގައެވެ.\n"ދިފާޢީ ވަކީލަށް ކިހިނެއްތޯ އަޅުގަނޑުމެން އިސްސާފު ހޯދުމަށް ކުރާ މަސައްކަތް ސިޔާސީ ކުރާނީ؟ އަދި އަޅުގަނޑުމެން 'އަންފެއާ އެޑްވާންޓޭޖް' ގެ ބޭނުން ހިފަން އުޅެނީ އޭ ބުނެވޭނީ؟ މިހާރު އެމީހުން އަޅުގަނޑުގެ ފިރިމީހާ އަށް ތުހުމަތުކޮށް ލައިސަންސު ހިފަހައްޓާފަ ވަނިކޮށް ބަލާލުމެއް ނެތި ދުއްވި މީހާގެ އެއްވެސް ކުށެއް ނެތްކަމަށް ބުނަނީ. މިކަމުގައި ރުއިން ނޫން ކަމެއް އަޅުގަނޑަށް ކުރެވޭ ކަށް ނެތް،"\nއޮއްތޮއަކީ މަޝްހޫރު ކޯޗު އަދި ސްޕޯޓްސް ކޮމިޝަނަރު ހީނާ އަހުމަދު ސަލީމް (ބޮޑުހީނާ) ގެ ހުރި ހަމައެކަނި ދަރިފުޅެވެ.\nމި މައްސަލަ ހުޅުމާލޭ ކޯޓުން ބަލަން ފަށާފައިވާ ވަނީ އެކްސިޑެންޑުގެ ހިނގިތާ 1 އަހަރާ2ދުވަސް ފަހުންނެވެ. އެ އަޑުއެހުން ކެންސަލް ކުރީ ދަޢުވާ ލިބޭފަރާތުގެ ގެ ވަކީލު ގެ އެހެން އަޑުއެހުމެއް ކޯޓުގައި އޮތުމުން ނެވެ.\nފުރަތަމަ އަޑުއެހުން ބޭއްވުނީ ޖޫން 20 ވަނަ ދުވަހު އެވެ.\nހުޅުމާލޭ މެޖިސްޓްރޭޓް ކޯޓުގައި މިއަދު ހެނދުނު ބޭއްވި އަޑުއެހުމުގައި ދައުވާ ލިބޭ އާދަމް އިމްޖާދުގެ މައްޗަށް ދައުލަތުން އުފުލީ މީހަކަށް އަނިޔާއެއް ދިނުުމުގެ ކުށުގެ ދައުވާ އެވެ.\nމަގުމަތީގައި ހިނގާ އެކްސިޑެންޓު ތަކާ މެދު މީހުން ހޭލުންތެރި ކުރަން އޮއްތޮ އާ އޭނާގެ އަންހެނުން ތަފާތު ކެމްޕޭން ހަރަކާތްތައް ކުރިއަށް ގެންދެއެވެ.\nނަން ނެތް މީހާ\nޗަކަ ވަޅުގައިއޮވެވެސް ދައްކާނީ\nއެހެންމީހެއްގެ ގައިގަ ހުރި ކިލާކޮޅެއްގެ ވާހަކަ. ތިމާގެ ކުށް ފޮރުވަން އެހެންމީހުންނޭ ކިޔައިގެން ވާހަކަ ދެއްކި އިރު އެހެން ހިތަކަށް ނާރާ ދެއްތޯ!


Dhaoni falhuveringe varugadha bayaaneh, Bodethi thuhumathu thakeh\nދޯނި ފަޅުވެރިންގެ ވަރުގަދަ ބަޔާނެއް\n"ފަސްކުރި" ދޯނި: ފަޅުންވެރިން ވަނީ ބަޔާނެއް ނެރެފައި\nލ. ވަޑިނޮޅި ކައިރީ އެން ދަމަން އޮއްވާ "ފަސްކުރި" ދޯންޏަށް އެރި މީހުން ކެޕްޓަނަށް ވަޅިން ބިރު ދައްކައި ދޯނި ރަހީނުކޮށް ފަޅުވެރިންނަށް އަނިޔާކޮށްފައިވާ ކަމަށް އެ ވަގުތު އެ ދޯނީގައި ތިބި މީހުން ބުނެފި އެވެ.\n"ފަސްކުރި" ދޯނި ރިޗް ކްލަބް މޯލްޑިވްސް ޕްރައިވެޓު ލިމިޓެޑަށް ވިއްކި ލ.ގަން / ތުނޑި، އިހްރާމްގޭ އިދުރީސް ހުސައިން ބަޔާނެއް ނެރެ ހާމަކުރި ވާހަކަތައް ދޮގު ކޮށް އެ ވަގުތު އެ ދޯނީގައި ތިބި 22 ފަޅުވެރިން ވަނީ ބަޔާނެއް ނެރެފަ އެވެ. ދޯނީގައި އޭރު ތިބީ އައްޑޫ ސިޓީ ހިތަދޫއަށް ނިސްބަތްވާ 21 މީހުނާއި މީދޫއަށް ނިސްބަތްވާ މީހެކެވެ.\nއެ ބަޔާން ފަށަމުން ބުނެފައި ވަނީ ހަތިޔާރާއެކު ދޯންޏަށް އަރާ ހަމަނުޖެހުން ހިންގީ އިދުރީސްގެ އަމުރަށް ކަމަށެވެ. އެ ދޯންޏަށް 27 މީހުން އެރި އިރު އެމީހުން ތިބީ މަސްތުގެ ހާލަތުގައި ކަމަށާ އަދި ދޯންޏަށް އަރައި ކެޕްޓަން ވީލް ހައުސްގައި ނިދާފައި އޮއްވާ ހޭލައްވައި، ދޯނި ސްޓާޓްކޮށް ދުއްވަން އަމުރު ކުރީ ވަޅި އާއެކު ތިބި ތިން މީހުން ކަމަށާ އެ މީހުންގެ ތިބީ ވީލް ހައުސް ތެރޭ ކެޕްޓަންގެ ފުރަގަހުގައި ވަޅި ހިފައިގެން ކަމަށެވެ.\n"... އެމީހުން އެ ގޮތަށް އެންގި އިރު އިދުރީސް ހުސެއިން ވެސް ދޯނީގެ ވީލް ހައުސް ބޭރުގައި މަޑުކޮށްލައިގެން ހުއްޓެވެ. ދޯންޏަށް އެރި މީހުން އޭރު ހަޅޭލަވައި، ހުތުރު ބަހުން އެއްޗެހި ގޮވައި ފަޅުވެރިންނަށް ދިޔައީ ބިރު ދައްކަމުންނެވެ. އަދި ބައެއް ފަޅުވެރިންގެ ގައިގައި ވަޅި ޖައްސައި އެކި ކަންކަން ކުރުމަށް ދިޔައީ އަމުރު ކުރަމުންނެވެ،"\nދޯނީގެ އިންޖީނު ސްޓާޓު ކުރުމަށް ދިޔަ ފަޅުވެރިއާ އަށް ބިރު ދައްކައި، އަވަހަށް ސްޓާޓު ކުރުމަށް އަންގައި "އަވަސް ކުރޭ، ނޫނީ ވޅ ތޅލނމ" ބުނެ އިންޒާރު ދިން ކަމަށާ އަދި ދޯނީގެ ނަގިލި ނެގުން ލަސްވުމުން ނަގިލި ނަގަން ދިޔަ ފަޅުވެރިޔާގެ މޫނަށް ވަޅި ދިށްކޮށް އަވަސް ކުރުމަށް އަންގައި ވަނީ ބިރު ދެއްކި ކަމަށްވެސް ބުންޏެވެ. ދޯނީގައި ތިބި ފަޅުވެރިންނަށް އެކި ގޮތްގޮތުން ބިރު ދައްކައި ދޯނީގައި ހުރި ހާއްސަ އެހީއަށް ބޭނުންވާ މީހެއްގެ ގަޔަށް އެ ތަނުން މީހަކު ހޫނު ފެން އަޅާފައިވާ ކަމަށް އެ ބަޔާނުގައިވެއެވެ.\nމި ހާދިސާ ހިނގަމުން ދިޔަ ވަގުތު އެހީއަށް އެދި އެއްވެސް ފަރާތަކަށް ގުޅާނެ ފުރުސަތެއް ދޯނީގައި ތިބި އެއްވެސް ފަޅުވެރިއަކަށް ލިބިފައެއް ނުވެއެވެ. ދޯނި ސްޓާޓުކޮށް ދުއްވަން ފެށުމުން ދޯންޏަށް އެރި މީހުން ދޯނީގައި ކާން ހުރީ ކޯއްޗެއްތޯ، ކޮފީ އެބަހުރިތޯ، ކަޕް ނޫޑްލްސް ހުރިތޯ އަހައި އެ ތަކެތި ދިނުމަށް އެންގި އެވެ. އެ ވަގުތު ދޯނީގެ ފަޅުވެރިއަކު ފާހާނާއަށް ދާން ޖެހޭ ކަމަށް ބުނެ ދޯނީގެ ފާހާނާއަށް ވަދެ ޖީބުގައި އޮތް ފޯނުން ސ. މީދޫ ޕޮލިހުންގެ އިދާރާއަށް މައްސަލަ ރިޕޯޓުކޮށް ހާދިސާގެ މައުލޫމާތު ހިއްސާކުރި އެވެ،"\nދޯނި ރަހީނުކޮށް، ލ. ގަމު ފަޅަށް ވައްދާފައި ވަނީ އެރޭ ދަންވަރު 3:00 ޖަހާ އެހާކަންހާއިރުއެވެ. ދޯނި ބަނދަރަށް ވަނުމުގެ ކުރިން ރަހީނު ކުރަން ދޯންޏަށް އެރި މީހުން ގެންދިޔަ ބައެއް ސާމާން ކަނޑަށް އުކާލާފައިވާ ކަމަށް ފަޅުވެރިން ބުންޏެވެ. އަދި ދޯނި ގަމު ބަނދަރަށް ކައިރި ކުރިއިރު ފުލުހުންގެ ބަޔަކު ބަނދަރުގައި ތިބި ކަމަށާ ދޯނި ބަނދަރު ކުރުމުން ދޯންޏަށް އެރި 27 މީހުން ފުލުހުންގެ ކުރިމަތިން ފައިބައިގެން ގޮސްފައި ކަަމަށެވެ.\n"އޭގެ ތެރޭގައި އިދުރީސް ހުސެއިން ވެސް ހިމެނެ އެވެ. ފުލުހުން އެމީހުން ފޮނުވާލީ އެމީހުންގެ ނަން ނޯޓު ކުރުމަށްފަހު އެވެ. އަދި އޭގެ ފަހުން ދޯންޏަށް ފުލުހުން އަރައި، މައުލޫމާތު އޮޅުން ފިލުވައި ދޯނި ރަހީނު ކުރުމަށް އައި މީހުން ދޯންޏަށް އެރުވި ދަނގަޑާއި ތޫނު އެއްޗެހިތައް ފުލުހުންގެ ބެލުމުގެ ދަށަށް ގެންދިޔަ އެވެ. އޭގެ ފަހުން ފުލުހުން ބުނީ ހާދިސާގެ ތަހްގީގު ފެށޭނީ ތަންތަން ހުޅުވުމުން ހެނދުނު 8:00 ގެ ފަހުން ކަމަށެވެ،"\nއޭގެ ފަހުން ތަހުގީގަށް ދޯނީގެ ފަޅުވެރިން ވަނީ ހާޒިރުކޮށްފައެވެ. އަދި ފަޅުވެރިން ދޯނީގައި ތިއްބާ އިތުރު ބަޔަކަށް އައިސް ދޯނިން އެއްވެސް އެއްޗެއް ނުގެންދެވޭނެ ކަމަށް ބުނެ ދޯނިން ފޭބުމަށް އަންގާފައިވާ ކަމަށެވެ. އަދި އެ މީހުން ހިތަދޫއަށް ގެންގޮސް ދިނީ "ފަހިމަގު" ނަމަކަށް ކިޔާ ދޯންޏެއްގައި އެ ދޯނީގެ ފަޅުވެރިން ކަމަށެވެ.\nނަމަވެސް ތުހުމަތުތައް ދޮގު ކޮށް އިއްޔެ އިދުރީސްގެ ފަރާތުން ވެސް ވަނީ ބަޔާނެއް ނެރެފައެވެ.\nއަބްދުﷲ ޖާބިރު ލ. ގަން


އަލިފާން ރޯވެ އަރި އަޅާލި އިމާރާތެއް ރޫޅާލަނީ | | Sangu News\nއަލިފާން ރޯވެ އަރި އަޅާލި އިމާރާތެއް ރޫޅާލަނީ\n23 ސެޕްޓެމްބަރ 2019 - 05:38\nއަލިފާން ރޯވެ އަރިއަޅާލި އިމާރާތް: ފޮޓޯ އެމްވީ ކްރައިސިސް\nމިމަހުގެ 20 ވަނަ ދުވަހު ހ.ތިލަފުށިގޭގައި ހަދާފައި ހުރި ގުދަނެއްގައި ރޯވި ނުރައްކާތެރި އަލިފާނުގެ ހާދިސާގައި ރޯވެ، އަރި އަޅާލި އިމާރާތް ތަޅާލާނެ ކަމަށް އެމްއެންޑީއެފް އިން ބުނެފިއެވެ.\nއެމްއެންޑީއެފް އިން ބުނީ މިއަދު ހެނދުނު 9:00 ގައި އެ އިމާރާތް ތަޅާލުމުގެ މަސައްކަތް ފަށާނެ ކަމަށާއި، އަދި އެ މަސައްކަތުގައި ސިފައިންގެ އެހީތެރިކަން ލިބޭނެ ކަމަށެވެ.\nއެ އިމާރާތް ހެދުމަށް ބޭނުންކޮށްފައިވަނީ ހޮޅިއާއި ޓިނެވެ.\nއަލިފާނުގެ ހާދިސާގައި މީހުން ދިރިއުޅޭ6އިމާރާތަކާއި ހަތަރު ގުދަނެއްގައި ރޯވި އިރު ތިން އިމާރާތެއް ވަނީ އެއްކޮށް އަނދައި ހުލިވެފަ އެވެ.\nމި ހާދިސާއަށް ފަހު އެ ސަރަހައްދު އާންމުންނަށް ނުވަދެވޭނެ ގޮތަށް ބަންދު ކުރި ނަމަވެސް، ރޯވި ސަރައްދުން ކަޅުހުރާ މަގާއި އަބަދަށްފެހި މަގުގެ ބައެއް ފިޔަވައި އެހެން މަގުތައް ވަނީ ގެތަކުގެ ވެރި ފަރާތަށާއި ގެތަކުގައި ދިރިއުޅޭ ފަރާތްތަކަށް ވަދެވޭ ގޮތަށް ހުޅުވާލާފައެވެ. މީގެ އިތުރުން މީހުން ހުސްކުރި ބައެއް ގެތަކަށް އަލުން ބަދަލުވާން ވެސް މިހާރު ވަނީ އަންގާފައެވެ.\nމި ނުރައްކާތެރި ހާދިސާގައި 500 އަށް ވުރެ ގިނަ މީހުން ހާލުގައި ޖެހުނު އިރު އަންހެނަކު ވަނީ ނިޔާވެފަ އެވެ. މި ހާދިސާ ހިނގަން މެދުވެރިވި މަގަނޑު ސަބަބަކީ ހ.ތިލަފުށި ކެމިކަލް ގުދަނެއްގައި ރޯވި އަލިފާންގަނޑު ކޮންޓްރޯލް ނުކުރެވި މުޅި ސަރަހައްދަށް ފެތުރިގެން ދިޔުމުގެ ސަބަބުންނެވެ. އަލިފާންގަނޑު ކިރިޔާވެސް ކޮންޓްރޯލް ކުރެވުނީ ފަޔަރ އެންޑް ރެސްކިއުގެ ފޯމް ޓްރަކް އެއަރޕޯޓުން އެ ސަރަހަދަށް ގޮސް ފޯމް ޖަހަން ފެށި ހިސާބުންނެވެ.\nހެންވޭރުގައި ހިނގި މި ހާދިސާގެ ތަހުގީގު އަދިވެސް ދަނީ ކުރިޔަށެވެ. ފުލުހުންގެ އާސަން ތަހުގީގު ޓީމާއި އަދި ފޮރެންސިކް ޓީމްތައް ރެއިން ފެށިގެން ދަނީ މިހާދިސާ ހިނގި ސަރަހައްދުގައި ހަރަކާތްތެރިވަމުންނެވެ. އެހެން ނަމަވެސް ގިނަ އަދަދެއްގެ ސާމާނު އެތަނުން ސާފުކޮށްފައިވާކަންވެސް ފާހަގަކޮށްލެވެއެވެ.


"ބީއެމްއެލް ރިވެލި" ނަމުގައި ހާއްސަ ޕްރޮގްރާމެއް\nބޭންކިން އެންޑް ފައިނޭންސްގެ ދާއިރާއިން މަތީ ތައުލީމް ހާސިލްކުރުމަށް ބޭނުންވާ މީހުންނަށް "ބީއެމްއެމްއެލް ރިވެލި" ނަމުގައި ހާއްސަ ޕްރޮގްރާމެއް މިއަދު އިފްތިތާހުކޮށްފި އެވެ.\nބީއެމްއެލްގެ ލުއި ލޯނު ތިން ލައްކަ އަށް ބޮޑުކުރަނީ\nބީއެމްއެލުން ދޫކުރާ ލުއި ލޯނުގެ މިންވަރު 300،000ރ އާ ހަމަޔަށް ބޮޑުކުރުމުގެ މަސައްކަތް ކުރަމުން އަންނަ ކަމަށް އެކުންފުނީގެ ޑެޕިއުޓީ ސީއީއޯ މުހައްމަދު ޝަރީފު މިއަދު ވިދާޅުވެއްޖެ އެވެ.\nDecember 08, 2018 31\nއެމްއެމްޕީއާރުސީގެ ހިނާޔާތުގައި ބީއެމްއެލުން ޒިންމާ ނަގަން ޖެހޭނެ ކަމަށް ކުރީގެ ރައީސް އަބްދުﷲ ޔާމީން ވިދާޅުވުމުން، ގަވާއިދާ ހިލާފު އެއްވެސް ކަމެއް ކޮށްފައި ނުވާނެ ކަމަށް، ރާއްޖޭގެ އެންމެ ބޮޑު ބޭންކުން އަނެއްކާވެސް މިއަދު ބުނެފި އެވެ.\nރާއްޖޭން ބޭރުގައި ބީއެމްއެލްގެ ބްރާންޗެއް ހުޅުވަނީ\nބޭންކް އޮފް މޯލްޑިވްސް (ބީއެމްއެލް)ގެ ބްރާންޗެއް ފުރަތަމަ ފަހަރަށް ރާއްޖެ އިން ބޭރުގައި ހުޅުވުމުގެ މަސައްކަތް ކުރަމުން އަންނަ ކަމަށް، އެ ބޭންކުގެ ސީއީއޯ އެންޑްރޫ ހީލީ މިއަދު ވިދާޅުވެއްޖެ އެވެ.\nބޭންކުތަކުގެ ފައިދާ 14 ޕަސެންޓް އިތުރުވެއްޖެ\nރާއްޖޭގެ ބޭންކުތަކުގެ ފައިދާ މިއަހަރުގެ ތިންވަނަ ކުއާޓަރު ނިމުނުއިރު 14 ޕަސެންޓް އިތުރުވެއްޖެ އެވެ.\nބީއެމްއެލްގެ މުއާމަލާތްނުކުރާ އެކައުންޓްތައް އާންމުކޮށްފި\nބޭންކް އޮފް މޯލްޑިވްސް (ބީއެމްއެލް) ގައި ހުރި މުއާމަލާތެއް ނުހިންގާތާ ފަސް އަހަރު ވެފައިވާ 800 އަށްވުރެ ގިނަ އެކައުންޓާ މެދު އަމަލުކުރަންވީ ގޮތެއް އެކައުންޓްތަކުގެ ވެރިން އަންގައިދިނުމަށް އެދި އެ ބޭންކުން އިއުލާންކޮށްފި އެވެ.\nމި ބޮޑު ޗުއްޓީގައި މޯލްޑިވްސް މަނިޓަރީ އޮތޯރިޓީ (އެމްއެމްއޭ) އިން އެކަނި ދަތުރުވެރިންނަށް ޑޮލަރު ވިއްކާ ގޮތަށް ހަމަޖައްސާފައި ވިޔަސް، ރަށްރަށުގައި ހުންނަ ބޭންކް އޮފް މޯލްޑިވްސް (ބީއެމްއެލް)ގެ ބްރާންޗުތަކުން ކުރިއެކޭ ވެސް އެއްގޮތަށް ޑޮލަރު ވިއްކަމުން ދާނެ ކަމަށް މަރުކަޒީ ބޭންކުން މިއަދު ބުނެފި އެވެ.


SunOnline: ''Dhe Radhun'' neren beyvvee siyaasee harakaatheh noon: Elections\n"ދެރަދުން" ނެރެން ބޭއްވީ ސިޔާސީ ހަރަކާތެއް ނޫން: އިލެކްޝަންސް\n02 Sep 2020, 00:04\nފެބްރުއަރީ 23، 2019: އިލެކްޝަން ކޮމިޝަނުން ބޭއްވި ނޫސްވެރިންގެ ބައްދަލުވުމުގެ ތެރެއިން -- ސަން ފޮޓޯ/ ފަޔާޒް މޫސާ\nމަޖިލީހުގެ ރައީސް މުހައްމަދު ނަޝީދު ލިޔުއްވި "ދެ ރަދުން" ފޮތް ނެރުމަށް ބޭއްވި އިވެންޓަކީ ސިޔާސީ ޕާޓީއަކުން އިންތިޒާމް ކުރި ސިޔާސީ ހަރަކާތެއް ނޫން ކަމަށާއި، އެހެންކަމުން އެކަމުގައި އިލެކްޝަންސް ކޮމިޓީއަށް ފިޔަވަޅު ނޭޅޭނެ ކަމަށް އެ ކޮމިޝަނުން ބުނެފިއެވެ.\nފޮތް ނެރުމަށް ކުރިއަށް ގެންދެވި އިވެންޓުގައި، ރައީސް ނަޝީދު މާސްކް ނާޅުއްވައި، އަދި ހެލްތު ޕްރޮޓެކްޝަން އެޖެންސީގެ ގައިޑްލައިންގައިވާ ގޮތަށް ތިން ފޫޓުގެ ދުރުމިން ބަހައްޓާފައި ނުވި ނަމަވެސް، ކަމާބެހޭ ފަރާތްތަކުން އެއްވެސް ފިޔަވަޅެއް އަޅާފައި ނުވާތީ ގިނަ ބަޔަކު އަންނަނީ ފާޑުކިޔަމުންނެވެ.\nއަދި މިދިޔަ ހުކުރު ދުވަހު ޕީޕީއެމް/ޕީއެންސީ ކޯލިޝަނުން ކުރިއަށް ގެންދިޔަ މުޒާހަރާގައި އެޗްޕީއޭގެ ގައިޑްލައިނާ ހިލާފުވެގެން، ދެ ޕާޓީގެ ލީޑަޝިޕްގެ ބޭފުޅުންނާއި، ދެ ޕާޓީ ވެސް ވަނީ ބޮޑު އަދަދަކުން ޖޫރިމަނާކޮށްފައެވެ.\nއިލެކްޝަންސް ކޮމިޝަނުން އިދިކޮޅު ފަރާތްތައް ޖޫރިމަނާކޮށް، މަޖިލިސް ރައީސް އާމެދު އެއްވެސް ފިޔަވަޅެއް އަޅާފައި ނުވާތީ ގިނަ ބަޔަކު އަންނަނީ ފާޑުކިޔަމުންނެވެ.\nއެ ފާޑުކިޔުންތަކަށް ޖަވާބުދެއްވައި، ސަންގު ޓީވީގެ ޕްރޮގްރާމެއްގައި ވާހަކަދައްކަވަމުން، އީސީގެ ރައީސް އަހްމަދު ޝަރީފް ވިދާޅުވީ ރައީސް ނަޝީދު މާސްކް ނާޅުއްވައި ރެސްޓޯރަންޓުތަކުގައި އޮޓޯގްރާފް ދެއްވަން އިންނެވި މަންޒަރު ފެންނަ ފޮޓޯތައް ވެސް ސަމާލުކަމަށް އައިސްފައިވާ ކަމަށެވެ.\nއަދި ދައުރުވަމުން އަންނަ ފޮޓޯތަކާއި ފެންނަ މަންޒަރުތަކާ ގުޅިގެން، އެޗްޕީއޭގެ ގައިޑްލައިންތަކާ އަދި ހެދިފައިވާ ގާނޫނުތަކާ ގަވާއިދުތަކާ ހިލާފަށް އެއްވެސް ސިޔާސީ ހަރަކާތެއް ނުހިންގަން ރާއްޖޭގެ ހުރިހާ ސިޔާސީ ޕާޓީއަކަށް އަންގައި ލިޔުން ފޮނުވާފައިވާނެ ކަމަށް ޝަރީފް ވިދާޅުވިއެވެ.\nއިލެކްޝަންސް އިން ސިޔާސީ ހަރަކާތުގެ ގޮތުގައި ބަލަނީ ސިޔާސީ ޕާޓީއަކުން އިންތިޒާމް ކުރާ ކައުންސިލް ބައްދަލުވުންތަކާއި، ޕްރެސް ބްރީފިންތަކާއި، އެއްވުން ފަދަ ހަރަކާތްތަކެވެ.\n"އެހެންވީމަ އެފަދަ ސިޔާސީ ހަރަކާތްތަކުގައި ހަމަ އަމަލުކުރަން ޖެހޭނީ އެޗްޕީއޭގެ ގައިޑްލައިން އާއި ގާނޫނުތަކާ ގަވާއިދުތަކާ އެއްގޮތަށް ކަމަށް. ހަމަ ޕީޕީއެމް ޕީއެންސީއަށް ފޮނުވި މޭރުމުން މިހާރު ހުރިހާ ސިޔާސީ ޕާޓީތަކަށް ވެސް ހުންނާނީ ފޮނުވާފައި،" ޝަރީފް ވިދާޅުވިއެވެ.\nޝަރީފް ވިދާޅުވީ އިލެކްޝަންސް އިން ފިޔަވަޅު އަޅަން ބާރުލިބެނީ ސިޔާސީ ހަރަކާތްތަކަށް އެކަނި ކަމަށެވެ. އަދި ފިޔަވަޅު އެޅޭނީ ސިޔާސީ ޕާޓީއަކުން ކޮށްގެން ނުވާނެ ކަމެއް ސިޔާސީ ހަރަކާތެއްގެ ތެރޭގައި ހިނގާނަމަ ކަމަށެވެ.\nއަދި ފިޔަވަޅު އަޅާއިރު ސިޔާސީ ހަރަކާތްތަކާއި، ސިޔާސީ ޕާޓީ ބައިވެރިވެގެން ކުރިއަށް ގެންދާ ހަރަކާތްތަކާ ސިޔާސީ ޕާޓީއެއް ބައިވެރިވެގެން ނޫން ގޮތަކަށް ކުރިއަށް ގެންދާ ހަރަކާތްތަކަށް ވަކިކުރަން ޖެހޭނެ ކަމަށް އޭނާ ވިދާޅުވިއެވެ.\n"ރަނގަޅު ވާހަކައެއް، އަޅުގަނޑުމެންނަށް ފެނުނު ރައީސް ނަޝީދު ނެރުއްވި ފޮތް، ބައެއް ރެސްޓޯރަންޓްތަކުގައި އޮޓޯގްރާފް ނަންގަވަން އިށީނދެވަޑައިގެން އިންނެވި އިރު ކައިރީގައި މީހަކު އައިސް ހުރި އިރުގައި އެ މަންޒަރުވެސް ފެނުނު. އެކަމަކު އެއީ ސިޔާސީ ހަރަކާތެއް ގޮތުގައި އަޅުގަނޑުމެން ނުބަލަން. އެއީ ސިޔާސީ ޕާޓީއަކުން އިންތިޒާމުކޮށްގެން ހިންގި ހަރަކާތެއް ނޫން،" ޝަރީފް ވިދާޅުވިއެވެ.\nޝަރީފް ވިދާޅުވީ އިލްކްޝަންސް އިން ކަންބޮޑުވާނީ ސިޔާސީ ޕާޓީއަކުން ހިންގާ ސިޔާސީ ހަރަކާތެއްގައި އެއްވެސް ކަހަލަ ގާނޫނާ ގަވާއިދާ ހިލާފަށް ކަމެއް ހިނގާ ކަމަށްވާނަމަ ކަމަށެވެ.\nޝަރީފް ވަނީ ހަމައެކަނި ޕީޕީއެމް/ޕީއެންސީއަށް އީސީން ފިޔަވަޅު އަޅާކަމަށް ބުނެ ދެކެވޭ ވާހަކަތައް ވެސް ދޮގުކުރައްވައިފައެވެ. ޝަރީފް ވިދާޅުވީ، އޭނާގެ ދައުރުގައި މިހާތަނަށް ޕީޕީއެމްގެ އިތުރުން އެމްޑީޕީ، ޑީއާރްޕީ، އެމްޑީއޭ އަދި އެމްޓީޑީއަށް ފިޔަވަޅު އަޅާފައި ވާނެ ކަމަށެވެ.\n"ފިޔަވަޅު އެޅުމަށްޓަކައި ވަކި ޕާޓީއެއް ނަގައިގެން، ވަކިޕާޓީއަކާ ދޭތެރޭ ފިޔަވަޅު ނާޅާ ވާހަކަ ދައްކާ ކަމަށް ވަންޏާ އެއީ މުޅިއަކުން ރަނގަޅު ވާހަކައެއް ނޫން،" ޝަރީފް ވިދާޅުވިއެވެ.\nޝަރީފް ވިދާޅުވީ އިލެކްޝަންސް ކޮމިޝަނުން ގާނޫނީ ޒިންމާ އަދާކުރުމަށް ފިޔަވަޅެއް އަޅާނީ، ކޯޓުގައި ޗެލެންޖު ކުރެވޭ ވަރަށް ހެއްކާއި ގަރީނާ ހުރެގެން ކަމަށެވެ.\nކޮވިޑް 19 ކޮންޓްރޯލް ކުރުމަށް އަޅާފައިވާ ފިޔަވަޅުތަކުގެ ތެރެއިން މަގުމައްޗަށް ނުކުންނައިރު އަދި މީހުން އެއްވެ އުޅޭތަން ތަނަަށް ދާއިރު މާސްކް އެޅުން ވަނީ މަޖުބޫރު ކޮށްފަ އެވެ.\nދެރަދުން އެ ނަމުގައި ރައީސް ނަޝީދު ލިޔުއްވި ފޮތުގައި ސޮއިކުރެއްވިމަށް ސިޓްރޮންގައި ބޭއްވި ރަސްމިއްޔާތާއި އަދި އެދުވަހު އެހެން ބުކްޝޮޕްތަކުގައި ބޭއްވި އިވެންޓުގައިވެސް ރައީސް ނަޝީދު އިންނެވީ މާސްކް ނާޅުއްވަ އެވެ.\nއެ މައްސަލައިގައި ރައީސް ނަޝީދާ މެދު އެއްވެސް ފިޔަވަޅެއް އަޅާފައި ނުވާތީ ނޫސްވެރިން ކުރި އެއްވެސް ސުވާލަކަށް މިހާތަނަށް ފުލުހުން ޖަވާބެއް ދީފައެއް ނުވެއެވެ.


ވައިކަރަދޫ ޕޮލިސް ޕޯސްޓު ހުޅުވައި ހިދުމަތް ދޭންފަށައިފި\nރައްޔިތުންނާ ގާތުން ފުލުހުންގެ ހިދުމަތް ފޯރުކޮށްދިނުމަށް ކުރަމުންދާ މަސައްކަތުގެ ތެރެއިން ހދ. ވައިކަރަދޫގައި ގާއިމުކުރި ޕޮލިސް ޕޯސްޓު ރަސްމީކޮށް ހުޅުވައި ހިދުމަތް ދޭން ފަށައިފިއެވެ.\nއެކަމަށްޓަކައި ވައިކަރަދޫގައި އިއްޔެ ބޭއްވި ރަސްމިއްޔާތުގައި ޕޮލިސް ޕޯސްޓު ހުޅުވައި ދެއްވީ މިނިސްޓަރ އޮފް ހޯމްއެފެއާޒް އިމްރާން ޢަބްދުﷲ އާއި ކޮމިޝަނަރ އޮފް ޕޮލިސް މުޙައްމަދު ހަމީދުއެވެ. ޕޮލިސް ޕޯސްޓު ހުޅުއްވައި ދެއްވުމަށްފަހު ޕޮލިސް ޕޯސްޓުގައި ދިވެހިރާއްޖޭގެ ދިދަ ނަންގަވައި ދެއްވީ މިނިސްޓަރ އޮފް ހޯމްއެފެއާޒް އިމްރާން ޢަބްދުﷲއެވެ. އަދި ފުލުހުންގެ ދިދަ ނަންގައިދެއްވީ ކޮމިޝަނަރ އޮފް ޕޮލިސް މުޙައްމަދު ހަމީދުއެވެ.\nމިރަސްމިއްޔާތުގައި މިނިސްޓަރ އޮފް ހޯމްއެފެއާޒް އިމްރާން ޢަބްދުﷲ ދެއްކެވި ވާހަކަ ފުޅުގައި ފުލުހުންނާއި ވައިކަރަދޫ ރައްޔިތުންނާއި މުއައްސަސާތައް ގުޅިގެން ކުރި މަސައްކަތްތަކުގެ ނަތީޖާއެއްގެ ގޮތުން ވައިކަރަދޫގައި ފުލުހުންގެ ހިދުމަތް ފެށިފައިވުމަކީ ރައްޔިތުންނަށް ލިބުނު ވަރަށް ބޮޑު އުފަލެއްކަން ފާހަގަކުރެއްވިއެވެ. އަދި ރައްޔިތުންނަށް ބޭނުންވާ އެންމެ މުހިންމު އެއްކަމަކީ އަމާންކަމާއި ރައްކާތެރިކަން ކަމަށާއި، ރައްޔިތުންނަށް އުފާވެރިކަމާއި ހިތްހަމަޖެހުން ގެނެސްދިނުމުގައި އިގްތިސޯދާ އެކުގައި މަސައްކަތްކުރުމަކީ އަމާންކަންކަމުގައި ވިދާޅުވިއެވެ.\nއަދި އަވައްޓެރި ފުލުހުންގެ ގޮތުގައި ފުލުހުންގެ ހިދުމަތް ފުޅާކުރަމުންދާއިރު ފުލުހުންގެ މަސައްކަތަށް ބޮޑެތި ބަދަލުތަކެއް ގެނެވި ރައްޔިތުންނާ އެކުގައި މި ހިދުމަތް ދެވުމަކީ ދިވެހިންނަށް ލިބިގެންދާނެ އެންމެ ބޮޑު އެއް ހިތްހަމަޖެހުން ކަމުގައި ވިދާޅުވިއެވެ. އަދި ދިވެހިން ދިރިއުޅޭ ރަށްރަށުގައި ކުށްމަދު، އެކެއްގެ ހައްގަކަށް އަނެކަކު އަރައިނުގަނެ، އެކަކު އަނެކަކަށް އެހީތެރިވެ އެންމެން އެއް އާއިލާއެއްގެ ގޮތުގައި މީގެކުރިން ދިރިއުޅެފައިވާކަން ފާހަގަކުރައްވައި ދުނިޔޭގައި ޖެހެމުންދާ ތަފާތު އޮއިވަރުތަކުގެ ތެރެއިން ވޭތުވެދިޔަ އަހަރުތަކުގެ ތެރޭގައި ބައެއް ކަހަލަ ކުށްތައް ރަށްތަކަށް ފެތުރިގެންގޮސްފައިވުމީ ގަބޫލުކުރަންޖެހޭ ހަގީގަތެއްކަމަށް ވިދާޅުވިއެވެ. އަދި ކޮންމެ ރަށެއްގައި ފުލުހުން ތަރުތީބުވެ އަތޮޅުތަކާއި ރީޖަންތަކުގައި ފުލުހުން ބެހިގެން ގޮސް ފުލުހުންގެ މުއައްސަސާ އެކަތިގަނޑެއްގެ ގޮތުގައި ބައްޓަންކުރެވިގެންދާ ދިއުމަކީ އެކާވީސްވަނަ ގަރުނުގެ ތެރޭގައި ރައްޔިތުންނަށް ދެވޭ ހިދުމަތް އެންމެ އެކަށީގެންވާ ގޮތުގައި ދިނުމަށް ކުރެވޭ މަސައްކަތެއް ކަމަށް މިނިސްޓަރު ފާހަގަކުރެއްވިއެވެ.\nމި ރަސްމިއްޔާތުގައި ކޮމިޝަނަރ އޮފް ޕޮލިސް ދެއްކެވި ވާހަކަފުޅުގައި، ފުލުހުން ރަށެއްގައި ގާއިމު ކުރުން އެއީ މުހިންމު ކަމެއްކަމުގައިވިޔަސް އެންމެ މުހިންމު ކަމަކީ އެ ރަށެއްގެ މުޖުތަމައުއަށް ރަނގަޅު ފެންވަރެއްގައި އަދި ދެމެހެއްޓެނިވި ގޮތެއްގައި ފުލުހުންގެ ހިދުމަތް ލިބިގެންދިއުން ކަމުގައި ވިދާޅުވިއެވެ. އަދި ވައިކަރަދުއަށް ކުރިމަތިވެފައިވާ ކުށުގެ ކަންކަމާއި އިޖުތިމާއީ މައްސަލަތަކަށް އިޖާބަދީ އެކަންކަމަށް ފިޔަވަޅު އަޅައި ހައްލުހޯދުމަށް އަބަދުވެސް ފުލުހުން މަސައްކަތްކުރުން އެއީ މުހިންމު ކަމެއްކަމާއި ވައިކަރަދޫގައިވެސް އަވައްޓެރި ފުލުހުންގެ ހިދުމަތް ކުރިއަށްގެންގޮސް ކުށްމަދު އަމާން މާހައުލަކަށް ހެދުމަށްޓަކައި ރަށުގެ މުވައްސަސާތަކާ ގުޅިގެން މަސައްކަތްކުރުން އެއީ އެންމެ އިސްކަންދޭ ކަންކަން ކަމުގައި ފާހަގަކުރެއްވިއެވެ.\nއޭގެ އިތުރުން، ދިވެހި ވެށީގައި ކުށްކުރުން ފުޅާވަމުން އަންނަ މިންވަރާއި ކުށްތަކުގެ ނުރައްކާތެރިކަން ބޮޑުވުމާއި ތަހުޒީބު ޓެކްނޮލޮޖީ މެދުވެރިކޮށް ކުށަށް އަރައިގަތުން އެއީ އެންމެންވެސް އަޑުއަހަމުން އަންނަ ވާހަކަ އެއްކަމާއި، މަސްތުވާތަކެތި އެކި ރަށްރަށަށް އެތެރެކޮށް ވިއްކާ ޒުވާނުން އޭގެ އަވައިގައި ޖެއްސުމާއި އެއަށް ދެވި ހިފުމުން ރައްޔިތުންނަށް އާންމު އުނދަގުލުންފެށިގެން ގޮސް ވައްކަން ކުރުމާއި، ފޭރުން ހިންގުމާއި އިންޓަނެޓް އަދި ފޯނުގެ ޒަރިއްޔާއިން މަކަރާއި ހީލަތުގެ އުކުޅުތައް ބޭނުންކޮށްގެން ފައިސާ ފޭރުމާއި، އަނިޔާވެރި އަމަލާއި ދީނާއި ދެކޮޅުވެރި އަމަލު ހިންގުމާ އަދި ދީނާ ގުޅުވައިގެން ހަރުކަށި ފިކުރުގެ އަމަލާ ބަސްމަގުގެ ތެރެއިން ނުރައްކާތެރިކަން ފެތުރުމާއި ކުޑަކުދިންނަށް ޖިންސީ ގޯނާ ކުރުން އެއީ މިއަދު އަޅުގަނޑުމެންގެ ތެރޭގައި ހުރި ކަންބޮޑުވާ ބޮޑެތި މައްސަލަތައްކަމުގައި ފާހަގަކުރެއްވިއެވެ. އަދި މިކަންކަމުން ރައްޔިތުން ރައްކާތެރިކުރުމަށް ފުލުހުން ހުށިޔާރު ކަމާއެކު އިތުރަށް މަސައްކަތްކުރުމަށް އަތުކުރި އޮޅާލައި އެ މަސައްކަތަކީ އަބަދުވެސް ކުރިއަށް ގެންދަންޖެހޭ މަސައްކަތެއްކަމުގައި ފާހަގަކުރެއްވިއެވެ.\nއަދި އެ މައްސަލަތަކަކީ ހަމައެކަނި ބައިބޯ ނުވަތަ މީހުންގިނަ ސަރަހައްދުތަކަށް ހާއްސަކަންކަމެއް ނޫންކަމާ މިއީ ހުރިހާ ހިސާބެއްގައިވެސް ހިނގަމުން އަންނަ ކުށްތައްކަން ފާހަގަ ކުރެއްވިއެވެ. އަދި މިއަދު ފުލުހުންގެ ވިސްނުމަކީ ނުވަތަ އަމާޒަކީ ޖީލުތަކަށް ދެމިގެންދާނެ ރައްކާތެރި މުޖުމައުއެއް ބިނާކުރުމަށް ފުލުހުންގެ މަސައްކަތް ތަރައްގީކުރުން ކަމުގައި ކޮމިޝަނަރ ވިދާޅުވެފައިވެއެވެ.\nވައިކަރަދޫ ޕޮލިސް ޕޯސްޓް ހުޅުއްވައި ދެއްވުމަށްފަހު މިނިސްޓަރ އޮފް ހޯމްއެފެއާޒް އާއި ކޮމިޝަނަރ އޮފް ޕޮލިސް ވަނީ ޕޮލިސް ޕޯސްޓު ބައްލަވައިލައްވާފައެވެ.\nޕޮލިސް ޕޯސްޓު ހުޅުވުމަށް އިއްޔެ ބޭއްވި ރަސްމިއްޔާތުގައި ޑެޕިއުޓީ ކޮމިޝަނަރ އަބްދުލް މަންނާނު ޔޫސުފް، ޑެޕިއުޓީ ކޮމިޝަނަރ އޮފް ޕޮލިސް ޢަލީ ރަޝީދު، ޗީފް ސްޕްރިންޓެންޑެންޓް އޮފް ޕޮލިސް މުޙައްމަދު ދާއޫދު އަދި ފުލުހުންގެ ސީނިއަރ ބައެއް އޮފިސަރުން ބައިވެރިވެލެއްވިއެވެ. އަދި ރައްޔިތުން މަޖިލިސްގެ ވައިކަރަދޫ ދާއިރާގެ މެންބަރު ހުސައިން ޒިޔާދު، ހދ. އަތޮޅު ކައުންސިލްގެ ރައީސް ހުސައިން ސިރާޖް، ވައިކަރަދޫ ކައުންސިލްގެ ރައީސް އާއި އެކައުންސިލް މެމްބަރުންގެ އިތުރުން ރަށުގައި ހުރި މުއައްސަސާތަކުގެ އިސްވެރިންވެސް ބައިވެރިވެލެއްވިއެވެ.


Rashun beyrah nudhevey gothah Adheeb minivan vejje | Mihaaru\nކްރިމިނަލް ކޯޓުގައި ބޭއްވި ޝަރީއަތަށް ފަހު، އަދީބު މީހަކާ ސަލާމް ކުރައްވަން އަތް ދިއްކުރައްވަނީ.---މިހާރު ފޮޓޯ: ހުސެއިން ވަހީދު\n14 ޖުލައި 2019 - 14:14 46 comments\nއެކަމަކު އަދީބުގެ ޕާސްޕޯޓް ހިފަހައްޓަން ސުޕްރީމް ކޯޓުން އަމުރުކޮށްފައިވާތީ އޭނާ އަށް ރަށުން ބޭރަށް ވަޑައެއް ނުގެންނެވޭނެ އެވެ.\nSupreme court in Adeeb ge passport hifahattaifi\nގޭ ބަންދު ހުކުމެއް އަދީބަށް އައީ ރިޔާސީ ލޯންޗްކޮޅުގައި އެއްޗެއް ގޮއްވާލި މައްސަލައިގެ ޝަރީއަތުގެ މަޖިލީހެއްގައި ކޯޓުގެ ހުރުމަތް ކަނޑާލުމާ ގުޅިގެންނެވެ. ބޭސްފަރުވާ މިދިޔަ މަހުގެ ތެރޭގައި އިންޑިއާ އަށް ވަޑައިގަތުމުގެ ހުއްދަ އޭނާ އަށް ދިނީ ވެސް އެ ހުކުމް ތަންފީޒުކުރަމުން ދަނިކޮށެވެ.\nމޯލްޑިވްސް ކަރެކްޝަނަލް ސާވިސްގެ މީޑިއާ އޮފިޝަލަކު މިއަދު ވިދާޅުވީ އަދީބު މިހާރު ހުންނެވީ އެ ތަނުގެ ބެލުމުގެ ދަށުގައި ނޫން ކަމަށެވެ.\n"އަދީބު ތަންފީޒުކުރަން ޖެހޭ އެއްވެސް ހުކުމެއް ނެތް. އެހެންވެ އަޅުގަނޑުމެންގެ ބެލުމުގެ ދަށަކު ނޫން ހުރީ،" އޮފިޝަލް ވިދާޅުވި އެވެ.\nAdeeb minivan vumugai Sarukaaru ge ihumaaleh neiy, beyrugai nufileye: Imran\nތިން މައްސަލައެއްގައި އަދީބުގެ މައްޗަށް އިއްވި 33 އަހަރުގެ ޖަލު ހުކުމްތައް މީގެކުރިން ވަނީ ބާތިލްކޮށްފަ އެވެ. އަދި ޚިޔާނާތުގެ މައްސަލަ ވެސް ހިމެނޭ ގޮތުން، އޭގެ ތެރެއިން ދެ މައްސަލައެއް އަލުން ބަލަން ހައި ކޯޓުން އެންގިޔަސް ކްރިމިނަލް ކޯޓުން ވަނީ އެ މައްސަލަތައް މިހާރު ހުރި ގޮތަށް އިތުރަށް ކުރިއަށް ނުގެންދެވޭނެ ކަމަށް ކަނޑައަޅައި، އަނބުރާ ފޮނުވާލައިފަ އެވެ. އެހެންކަމުން އަދީބުގެ މައްޗަށް މިހާރު އެއްވެސް ދައުވާއެއް ނެތެވެ.\nޖަލު ހުކުމްތަކުން އަދީބު މިނިވަންވި މައްސަލައިގައި ސަރުކާރަށް އަމާޒުކުރާ ފާޑުކިއުންތަކަށް ޖަވާބު ދެއްވަމުން ހޯމް މިނިސްޓަރު އިމްރާން އަބްދުﷲ ވިދާޅުވެފައިވާ ގޮތުގައި ކޯޓުތަކުގެ ނިންމުމުގައި ސަރުކާރުގެ އެއްވެސް މުއައްސަސާއެއްގެ އިހުމާލެއް ނެތެވެ.\nއޭނާއާ ގުޅޭ ތަހުގީގުތައް ފުޅާދާއިރާއެއްގައި އަދިވެސް ކުރިއަށް އެބަދާ ކަމަށް މިނިސްޓަރު ވަނީ ވިދާޅުވެފަ އެވެ. އެ މައްސަލަތަކުގައި، މިނިސްޓަރު ވިދާޅުވި ގޮތުގައި، ވޭތުވެދިޔަ ހަތަރު ވަރަކަށް މަސް ދުވަހުގެ ތެރޭގައި ފުލުހުން ވަނީ ވަރަށް ގިނަ ކުރިއެރުންތަކެއް ވެސް ހޯދައިފަ އެވެ. އެއީ، އަދީބަށް ތުހުމަތު ކުރެވޭ މާލީ އަދި އެ ނޫން ކުށްތަކުގައި ވެސް ވޭތުވެދިޔަ ހަތަރު އަހަރުގެ ތެރޭގައި ވެސް ހޯދިފައި ނުވާ ވަރުގެ ބޮޑު ކުރިއެރުންތަކެއް ކަމަށް މަޖިލީހުގެ ކޮމިޓީގައި އިމްރާން ވަނީ ވިދާޅުވެފަ އެވެ.\nއިތުރު ލިޔުންތައް ފުލުހުން ކްރިމިނަލް ކޯޓް ކޮރަޕްޝަން އެމްއެމްޕީއާރުސީ ކަރެކްޝަނަލް ސާވިސް ކުރީގެ ނައިބު ރައީސް އަދީބު އެމްއެމްޕީއާރްސީގެ ކޮރަޕްޝަން


Namaadhu kurun naheekurehvi vaguthuthakugai farudhu namaadhu kurun\nނަމާދު ކުރުން ނަހީ ވަގުތުތަކުގައި ފަރުޟު ނަމާދު ކުރުން\nނަމާދު ގާއިމު ކުރަނީ\nނަމާދަކީ ދީނުގެ ތަނބެވެ. ޤިޔާމަތް ދުވަހު އެންމެ ފުރަތަމަ ހިސާބު ބެއްލެވެނީ ނަމާދުގެ އަޅުކަމުންނެވެ. ނަމާދަށް ރައްކާތެރިވެއްޖެ މީހާއަށް، އެ އަޅުކަމަކީ ނޫރެއްކަމުގައި ޤިޔާމަތް ދުވަހުންވެއެވެ. ޤަޞްދުގައި ނަމާދު އަޅައިފި މީހާ ދީނުން ބޭރުވެދާފަދަ ނުރައްކާތެރިކަން ބޮޑު ފާފައެކެވެ. ނަމާދު އޭގެ ވަގުތުގައި އަދާކުރުމަށް ފަރުވާތެރިވާން ވާނެއެވެ. ނަމާދާ ގުޅުންހުރި މަޢުލޫމާތު ދެނެގަނެ، ދަސްކުރުމަކީ ކޮންމެ މުސްލިމަކުމެ ކޮންމެހެން ކުރަންޖެހޭ ކަމެކެވެ.\nނަމާދުކުރުން ނަހީކުރެއްވިގެންވާ ވަގުތުތަކެއް ވާކަމާއި، ނަމާދު ނުކުރެވިއްޖެ މީހަކު އެވަގުތު ނަމާދު ކުރަންޖެހޭނެތޯ ބައެއް ފަރާތްތަކުން ސުވާލު ކުރެއެވެ. މިސާލަކަށް، ފަތިހު ހޭލެވުނުއިރު، އިރު އެރުމުގެ ވަގުތު ޖެހިފައިވާތީ، ދެން ފަތިސް ނަމާދު ކުރެވޭނީ އިރުއަރަންދެން މަޑު ކުރުމަށްފަހުގައިތޯ ސުވާލު އުފެދެއެވެ. މި ސުވާލުތަކުގެ ޖަވާބު ދެނެގަތުމަށްޓަކައި ނަމާދުކުރުން ނަހީކުރެއްވިގެންވާ ވަގުތުތަކަކީ ކޮބައިތޯ ބަލައިލުން މުހިންމެވެ.\nނަމާދު ކުރުން ނަހީކުރެއްވިގެންވާ ތިން ވަގުތެއް ވާކަމުގައި މާތް ނަބިއްޔާ މުޙައްމަދު صلى الله عليه وسلم ގެ ޙަދީޘްފުޅުތަކުން ސާބިތުވެއެވެ. އެތިން ވަގުތު ތަފްސީލުކޮށް އެއީ ފަސްވަގުތެއްކަމު ބައެއް ފިޤުހު ޢިލްމުވެރިން ކަނޑައަޅުއްވައެވެ. އެ ވަގުތުތަކަކީ، ފަތިސްނަމާދަށް ފަހުގައި އިރު އެރުމުގެ ކުރިން އޮންނަ ވަގުތާއި، އިރު އަރާ ވަގުތާއި، އިރު މެދުޖެހޭ ވަގުތާއި، ޢަޞްރު ނަމާދަށްފަހުގައި އިރު އޮއްސުމާއި ދެމެދުގެ ވަގުތާއި، އިރު އޮއްސޭ ވަގުތެއެވެ.\nތިންވަގުތު ކަމުގައި ދެކެލައްވާ ބޭކަލުން ވިދާޅުވަނީ ފަތިސްނަމާދަށްފަހު އިރު އެރުމާއި ދެމެދުގެ ވަގުތާއި، މެންދުރުން އިރު މެދުޖެހޭ ވަގުތާއި، ޢަޞްރު ނަމާދަށް ފަހު އިރުއޮށްސުމާ ހަމައަށް އޮންނަ ވަގުތު ކަމުގައެވެ.\nމާތް ނަބިއްޔާ މުޙައްމަދު صلى الله عليه وسلم ޙަދީޘް ކުރައްވާފައިވެއެވެ. « لاَ صَلاَةَ بَعْدَ صَلاَةِ الْعَصْرِ حَتَّى تَغْرُبَ الشَّمْسُ وَلاَ صَلاَةَ بَعْدَ صَلاَةِ الْفَجْرِ حَتَّى تَطْلُعَ الشَّمْسُ » رواه البخاري ومسلم މާނައި: “ޢަޞްރު ނަމާދަށްފަހު އިރު އޮއްސުމަށް ދާންދެން ނަމާދު ކުރުމެއް ނުވެއެވެ. އަދި ފަތިސް ނަމާދަށް ފަހުގައި އިރު އެރުމަށް ދާންދެން ނަމާދު ކުރުމެއް ނުވެއެވެ.”\nއަދިވެސް ޙަދީޘްކުރައްވާފައިވެއެވެ. « صَلِّ صَلاَةَ الصُّبْحِ ثُمَّ أَقْصِرْ عَنِ الصَّلاَةِ حَتَّى تَطْلُعَ الشَّمْسُ حَتَّى تَرْتَفِعَ فَإِنَّهَا تَطْلُعُ حِينَ تَطْلُعُ بَيْنَ قَرْنَىْ شَيْطَانٍ وَحِينَئِذٍ يَسْجُدُ لَهَا الْكُفَّارُ ثُمَّ صَلِّ فَإِنَّ الصَّلاَةَ مَشْهُودَةٌ مَحْضُورَةٌ حَتَّى يَسْتَقِلَّ الظِّلُّ بِالرُّمْحِ ثُمَّ أَقْصِرْ عَنِ الصَّلاَةِ فَإِنَّ حِينَئِذٍ تُسْجَرُ جَهَنَّمُ فَإِذَا أَقْبَلَ الْفَىْءُ فَصَلِّ فَإِنَّ الصَّلاَةَ مَشْهُودَةٌ مَحْضُورَةٌ حَتَّى تُصَلِّىَ الْعَصْرَ ثُمَّ أَقْصِرْ عَنِ الصَّلاَةِ حَتَّى تَغْرُبَ الشَّمْسُ فَإِنَّهَا تَغْرُبُ بَيْنَ قَرْنَىْ شَيْطَانٍ وَحِينَئِذٍ يَسْجُدُ لَهَا الْكُفَّارُ » رواه مسلم\nމާނައި: “ފަތިސް ނަމާދު ކުރާށެވެ! އެއަށްފަހު އިރު ފުރިހަމައަށް އެރުމަށް ދާންދެން ނަމާދު ނުކޮށް މަޑުކޮށްލާށެވެ. އެހެނީ އިރު އަރާހިނދު، އަރަނީ ޝައިޠާނާގެ ދެ ދަޅުގެ މެދުންނެވެ. އަދި އެވަގުތަކީ އެއަށް ކާފަރުން ސަޖިދަޖަހާ ވަގުތެވެ. އެއަށްފަހުގައި (އިރު އެރުމަށްފަހު) އަނެއްކާވެސް ނަމާދު ކުރާށެވެ! އެހެނީ އެނަމާދަށް މަލާއިކަތުން ޙާޟިރުވެ ހެކިވެވަޑައިގަންނަވާނެއެވެ. އެހެންގޮސް އިރު މެދުޖެހުމުން ނަމާދު ނުކޮށް މަޑުޖެހިލާށެވެ. އެވަގުތަކީ ނަރަކަ ކައްކުވައިލެވޭ ވަގުތެވެ. އެއަށްފަހު ހިޔަނި އެޅިއްޖެނަމަ (އެބަހީ އިރު މެދުންފިލުމުގެ ސަބަބުން ހިޔަނިއެޅުމުން) ނަމާދު ކުރާށެވެ! އެނަމާދަށް މަލާއިކަތުން ޙާޟިރުވެ ހެކިވެވަޑައިގަންނަވާނެއެވެ. އެގޮތަށް ގޮސް ޢަޞްރު ނަމާދު ކުރުމަށް ދާންދެންނެވެ. ޢަޞްރު ނަމާދަށްފަހު އިރު އޮށްސެންދެން ނަމާދުނުކޮށް މަޑުކޮށްލާށެވެ. އެހެނީ އިރު އޮއްސޭހިނދު އޮއްސެނީ ޝައިޠާނާގެ ދެދަޅުގެ ދެމެދުންނެވެ. އަދި އެވަގުތަކީ އެއަށް ކާފަރުން ސަޖިދަ ޖަހާ ވަގުތެވެ.”\nމި ޙަދީޘްގައި އެވާ "އިރު އޮއްސެނީ ޝައިޠާނާގެ ދެދަޅުގެ ދެމެދުންނޭ" އޮތް ބަސްފުޅުގެ މާނައަކީ އިރު އަރާ ވަގުތާއި އިރު އޮއްސޭ ވަގުތަކީ މުޝްރިކުން އަޅުކަންކުރާ ވަގުތު ކަމުގައެވެ. މާތް ﷲ އަށް ޝިރުކު ކުރާ މީހުން އަޅުކަންކުރާ ވަގުތު ކަމުގައި ދަންނަބޭކަލުން ވިދާޅުވެއެވެ. މި ޒަމާނުގައި އަޅުގަނޑުމެންގެ ވަށައިގެން މިއުޅޭ ޣައިރު ދީންތަކުގެ އަހުލުވެރީންގެ ތެރެއިން ބުދު ދީނުގެ މީހުންނާއި، އިރަށް އަޅުކަންކުރާ މީހުން، އިރު އަރާވަގުތާއި އިރު އޮއްސޭވަގުތު ނިކުމެ އެއިރާ ދިމާލަށް ބަލަހައްޓައިގެން ތިބުމާއި، އިރަށް އަޅުކަން ކުރުމުގެ ނަމުގައި ތަފާތު ކަންކަން ކުރާތީ ފެނެއެވެ.\nމިދެންނެވުނު ވަގުތުތަކުގައި ނަމާދު ކުރުން ނަހީކުރެއްވިގެންވިއެއްކަމަކު، ޝަރުޢީ ޢުޛުރަކާއިހުރެ ފަރުޟު ނަމާދެއް ނުކޮށް ހުރި މީހަކު ވީ އެންމެ އަވަހަކަށް ނަމާދު ކުރަންޖެހޭނެއެވެ. ފަރުޟު ނަމާދު ނުކޮށް ހުރި މީހަކަށް އެނަމާދު ވީ އެންމެ އަވަހަކަށް ކުރުން ނޫން ގޮތެއް ނެތެވެ. ނަމާދުކުރުން ނަހީވެގެންވާ ވަގުތެއްގައިވިޔަސް ފަރުޟު ނަމާދު ނުކުރެވި ހުރި މީހަކަށް އެނަމާދު ލަސްކޮށްލުމަކަށް ޢުޛުރެއް ނެތެވެ.\nމާތް ނަބިއްޔާ މުޙައްމަދު ޞައްލަ ﷲ ޢަލައިހި ވަސައްލަމަ ޙަދީޘްކުރައްވާފައިވެއެވެ. « مَنْ نَسِىَ صَلاَةً أَوْ نَامَ عَنْهَا فَكَفَّارَتُهَا أَنْ يُصَلِّيَهَا إِذَا ذَكَرَهَا ». رواه البخاري ومسلم وللفظ لمسلم މާނައީ: “މީހަކު ނަމާދު ކުރަން ހަނދާން ނެތިއްޖެނަމަ، ނުވަތަ ނަމާދުގެ ވަގުތުގައި ނިދާފައި އޮވެއްޖެނަމަ، އެކަމުގެ ކައްފާރާއަކީ ހަނދާންވުމުން އެ ނަމާދު ކުރުމެވެ.” އަދި ބައެއް ރިވާޔަތްތަކުގައި «لاَ كَفَّارَةَ لَهَا إِلاَّ ذَلِكَ » “އެނޫން ކައްފާރާއެއް އެކަމަކަށް ނުވެއެވެ.” މިފަދައިންވެސް ރިވާވެގެންވެއެވެ.\nއިސްވެ ދެންނެވިފަދައިން، ގަސްތުގައި ނަމާދު އެޅުމަކީ ނުރައްކާތެރިކަން ބޮޑު ފާފައެކެވެ. ވީމާ، ނަމާދު ވަގުތު ފާއިތުވަންދެން ނަމާދު ނުކޮށް ފަރުވާ ކުޑަކޮށްލައިގެން ހުރުމަކީ މުސްލިމަކު އެއްގޮތަކަށްވެސް ކޮށްގެންވާނެ ކަމެއް ނޫނެވެ.


އެމްޑީޕީ ހެންވޭރު ދެކުނު ދާއިރާގެ ހިންގާކޮމިޓީގެ ފުރަތަމަ ބައްދަލުވުން ބާއްވައިފި – Maldivian Democratic Party\nއެމްޑީޕީ ހެންވޭރު ދެކުނު ދާއިރާގެ ހިންގާކޮމިޓީގެ ފުރަތަމަ ބައްދަލުވުން ބާއްވައިފި\nއެމްޑީޕީ ހެންވޭރު ދެކުނު ދާއިރާގެ ހިންގާކޮމިޓީގެ ފުރަތަމަ ބައްދަލުވުން 12 އޮކްޓޯބަރ 2010 ވީ އަންގާރަދުވަހުގެ ރޭގަޑު 9.00 ގައި މާލޭގެ ޕާޓީ މައިހަރުގޭގައި ބާއްވައި، ދާއިރާގެ އަންހެނުންގެ ރޫހުގެ އިންތިގާލީ ދާއިރާ ކޮމިޓީ އިންތިހާބު ކުރުމަށް ނިންމައިފިއެވެ. މިއިންތިހާބު ބާއްވަން ހަމަޖެއްސީ މި މަހުގެ 16 ވާ ހޮނިހިރު ދުވަހުގެ ރޭގަޑު 9.00 ގައި އެމްޑީޕީ މައި ހަރުގޭގައެވެ. އަދި މިކަން އާއްމުކޮށް އިއުލާނުކޮށް، ދާއިރާގެ އެންމެހާ އަންހެން މެމްބަރުންނާއި، ޕާޓީއަށް ސޮއިކުރުމަށް އެދޭ ދާއިރާއަށް ނިސްބަތްވާ އިތުރު އަންހެން ބޭފުޅުން މިއިންތިހާބުގައި ބައިވެރިވުމަށް ދައުވަތު އެރުވުމަށްވެސް ނިންމިއެވެ.\nހެންވޭރު ދެކުނު ދާއިރާގެ އަންހެނުންގެ ރޫހުގެ އިންތިގާލީ ދާއިރާ ކޮމިޓީ ގެ5މަގާމްކަމުގައިވާ ރައިސާއާއި، ނައިބު ރައީސާ، ޚަޒާންދާރު، ސެކެޓްރީ އަދި އިންތިޒާމް ސެކެޓްރީގެ މަގާމަށް ކުރިމަތިލައްވާ ދާއިރާގެ އަންހެން މެމްބަރުން، މިބައްދަލުވުމުގައި އެކަމަށް ކުރިމަތިލާ، ކެމްޕޭންފެށުމަށް ހުޅުވާލަން ނިންމިއެވެ.\nއެމްޑީޕީން މިވަގުތު ތައްޔާރުވަމުންދާ ލޯކަލް ކައުންސިލް އިންތިހާބުގެ މާލޭ ކޯޑިނޭޓަރ މުހަންމަދު ފަލާހާއެކު މަސައްކަތް ކުރުމަށް ހެންވޭރު ދެކުނު ދާއިރާއިން ކަޑައެޅި ފޯކަލް ޕޮއިންޓަކީ ދާއިރާގެ ނައިބުރައީސް މުހަންމަދު ޝާހިދު ކަމުގައި ވަނީ ހަމަޖައްސާފައެވެ.\nދާއިރާގެ ރައީސް އަދި ރައްޔިތުންގެ މަޖިލިހުގެ ހެންވޭރު ދެކުނު ދާއިރާގެ މެމްބަރު ޙާމިދު ޢަބްދުލް ޣަފޫރު ރިޔާސަތު ބެލެހެއްޓެވި މިފުރަތަމަ ބައްދަލުވުމުގައި ދާއިރާގެ ނައިބު ރައީސް މުހަންމަދު ޝާހިދާއި، ސެކެޓްރީ އަންވަރު އަލީ، ސެކެޓްރީގެ ނައިބު އަޙްމަދު ނައީމް، އަދި އިންތިޒާމް ސެކެޓްރީ އާދަމް ޚަލީލް ބައިވެރިވެވަޑައި ގެންނެވިއެވެ.


SunOnline: Afghanistan ge miskitheh gai amihlaah maruvegen hamalaa thakeh dhee 35 meehun maraalaifi\nއަފްޣާނިސްތާނުގެ މިސްކިތެއްގައި އަނެއްކާވެސް އަމިއްލައަށް މަރުވެގެން ޙަމަލާތަކެއްދީ 35 މީހުން މަރާލައިފި\nމުހައްމަދު ޖަވާދު ޔޫސުފު 15 Oct 2021, 19:11\nކަންދަހާރުގެ މިސްކިތެއްގައި ހުކުރު ނަމާދުކުރަނިކޮށް މިއަދު ބަޔަކު އަމިއްލައަށް މަރުވެގެން ދިން ހަމަލާތަކަށްފަހު މިސްކިތް އޮތްގޮތް\nކަންދަހާރު (އޮކްޓޯބަރު 15) : އަފްޣާނިސްތާނުގެ އެންމެ ބޮޑު އެއްސިޓީކަމަށްވާ ކަންދަހާރުގައިވާ ޝިޔައީންގެ މިސްކިތެއްގައި އެތަށް ސަތޭކަ ބަޔަކު ހުކުރު ނަމާދުކުރަން ތިއްބައި ތިން މީހަކު އަމިއްލަ އަށް މަރުވެގެން ޓެރަރިސްޓް ޙަމަލާތަކެއްދީ 35 މީހުން މަރާލައި 70 އަށްވުރެ ގިނަ މީހުން ޒަޚަމްކޮށްލައިފިއެވެ.\nއަފްޣާނިސްތާނުގައި ވެރިކަންކުރާ ތާލިބާން ސަރުކާރުގެ ފުލުހުން ބުނިގޮތުގައި މިއީ ހަށިގަނޑުގައި ގޮވާތަކެތި ހަރުކޮށްގެން މިސްކިތުގެ ތިން ތަނެއްގައި ތިބި ތިން މީހަކު އަމިއްލައަށް ހަށިގަނޑު ގޮއްވާލައިގެން ދިން ޓެރަރިސްޓް ޙަމަލާތަކެކެވެ. މި ހަމަލާތަކުގެ ޒިންމާ އަދި އެއްވެސް ޖަމާއަތަކުން އުފުލާފައި ނުވިނަމަވެސް މިއީ ހައްދު ފަހަނަޅާފައިވަ ޓެރަރިސްޓް ޖަމާއަތެއްކަމަށްވާ އައިއެސް ޖަމާއަތުގެ ހަމަލާތަކެއް ކަމަށް ބެލެވޭކަމަށް ތާލިބާން ސަރުކާރުންވަނީ ތުހުމަތު ކޮށްފައެވެ.\nމިހަމަލާތަކުގެ ފަހަތުގައިވާ އައިއެސްގެ ޓެރަރިސްޓުން ހޯދުމަށްޓަކައި ކަންދަހާރުގައި ތާލިބާނުންގެ އަސްކަރީ ބާރުތަކުން އަތްފުނާ އަޅަމުން ގެންދާ ކަމަށާ އަދި އައިއެސްގެ ޓެރަރިސްޓުން ފިލައިގެން ތިބޭ ކަމަށް ބެލެވޭ ތަންތަނަށް ވަރުގަދަ ހަމަލާތަކެއް ދެމުން ގެންދާކަމަށްވެސް ތާލިބާން ސަރުކާރުގެ ދާޚިލީ ވުޒާރާއިން ނެރުނު ބަޔާނެއް ބުނެއެވެ.\nމިދިޔަ ހަފްތާގައިވެސް އައިއެސް ޖަމާއަތުންވަނީ އަފްޣާނިސްތާނުގެ ކުންދޫޒް ގައި ހުންނަ ޝިޔައީންގެ މިސްކިތެއްގައި އެތަށް ސަތޭކަ ބަޔަކު ހުކުރު ނަމާދުކުރަން ތިއްބައި އެޖަމާއަތުގެ ޓެރަރިސްޓުންގެ ބަޔަކު އެމީހުންގެ ހަށިތައް ހަތިޔާރާއެކު ގޮއްވާލައި އަމިއްލައަށް މަރުވެގެން ވަރުގަދަ ޙަމަލާތަކެއްދީ 60 އަށްވުރެ ގިނަމީހުން މަރާލައި 100 އަށްވުރެ ގިނަ މީހުން ޒަޚަމްކޮށްލާފައެވެ. އެހަމަލާތަކުގެ ޒިންމާ އައިއެސް ޖަމާއަތުންވަނީ އުފުލާފައެވެ.\nމިިދޔަ ހަފްތާގައި ކުންދޫޒްގެ މިސްކިތުގައި ހުކުރު ނަމާދު ކުރަނިކޮށް އައިއެސް އިން އެމިސްކިތް ގޮއްވާލުމުން ޒަޚަމްވެފައިވާ މީހެއް\nއަފްޣާނިސްތާނުގެ އެންމެ ބޮޑު އެއްސިޓީކަމަށްވާ ކަންދަހާރަކީ ތާލިބާނުންގެ އެންމެ ބޮޑު މަރުކަޒެވެ. ތާލިބާނުން އުފެދި އެޖަމާއަތް ހަނގުރާމަވެރި ބޮޑު ޖަމާއަތަކަށް ވެގެންދިޔައީ ކަންދަހާރުގައެވެ. އަދި ތާލިބާނުންގެ އިސްވެރިންގެ އުފަންވެފައިވަނީވެސް ކަންދަހާރަށެވެ. އެމީހުންގެ ގެދޮރުވެސް ހުންނަނީ ކަންދަހާރުގައެވެ.\nއެހެންކަމުން ކަންދަހާރުގެ މިސްކިތެއްގައި އެތަށް ސަތޭކަ ބަޔަކު ހުކުރުނަމާދުކުރަން ތިއްބައި ޓެރަރިސްޓް ހަމަލާތަކެއްދީ އެ މިސްކިތް ގޮއްވާލުމަކީ އައިއެސް ޖަމާއަތުން ތާލިބާން ސަރުކާރަށް ދިން ވަރަށް ވަރުގަދަ މެސެޖެއް ކަމަށާ އެމެސެޖްގެ ބޭނުމަކީ ތާލިބާނުންގެ ވެރިކަމުގައި އެޖަމާއަތުގެ މައި މަރުކަޒު ކަމަށްވާ ކަންދަހާރުގައި އައިއެސް ޖަމާއަތުގެ ވުޖޫދު އޮތްކަން ހާމަކުރުންކަމަށް މުރާސިލުން ބުނެއެވެ.\nމިއީ ޖެހިޖެހިގެން ދެ ހަފްތާ ތެރޭގައި އަފްޣާނިސްތާނުގެ ޝިޔައީންގެ މިސްކިތްތަކަށް އަމާޒުކޮށްގެން އައިއެސްގެ ޓެރަރިސްޓުން ދިން ލޭއޮހޮރުވުން ބޮޑު ދެވަނަ ޙަމަލާއެވެ. މިދިޔަ ހަފްތާގެ ހުކުރުދުވަހު ކުންދޫޒް ގެ ގުޒާރޭ ސައްޔިދު އާބާދު މިސްކިތް ގޮއްވާލައި 60 މީހުން މަރާލީވެސް އެމިސްކިތުގައި އެތަށް ސަތޭކަ ބަޔަކު ހުކުރުނަމާދު ކުރަން ތިއްބައެވެ.\nމިދެ ހަމަލާގެ ކުރިން ކާބުލް އެއާޕޯޓްގެ ކައިރީގައާއި އަފްޣާނިސްތާނުގެ ބޮޑު ސިޓީއެއްކަމަށްވާ ޖަލާލް އާބަދުގައިވެސް އައިއެސްގެ ޓެރަރިސްޓުން އަމިއްލައަށް މަރުވެގެން ލޭއޮހޮރުވުން ބޮޑު ދެ ޙަމަލާ ދީފައިވެއެވެ. ކާބުލް އެއާޕޯޓްގެ ކައިރީގައި މިދިޔަ އޮގަސްޓް މަހުގެ 26 ވަނަދުވަހު އައިއެސް ގެ ޓެރަރިސްޓުންގެ ބަޔަކު އަމިއްލައަށް މަރުވެގެންދިން ޙަމަލާތަކުގައި 200 އަށް ވުރެ ގިނަ މީހުން މަރާލިއިރު އޭގެތެރޭގައި އެމެރިކާ ސިފައިންނާއި ތާލިބާން ހަނގުރާމަވެރިންނާއި އަދި ގިނަ އަދަދެއްގެ އާންމުންވެސް ހިމެނެއެވެ. އައިއެސް ގެ ޓެރަރިސްޓުން ޖަލާލް އާބާދަށް ދިން ޙަމަލާތަކުގައިވެސް އެތަށް ބަޔަކު މަރާލާފައިވާއިރު އޭގެތެރޭގައިވެސް ގިނައީ އާންމުންނެވެ.\nކަންދަހާރުގައިވާ ޝިޔައީންގެ މިސްކިތެއްގައި މިއަދު ބޮންގޮއްވާލާފައި މިވަނީ މިދިޔަ ހަފްތާގައި ކުންދޫޒްގެ މިސްކިތަށް އައިއެސް އިން ދިން ހަމަލާތަކަށްފަހު އައިއެސްގެ އަމާޒުތަކަށް ހަމަލާދީ އެޖަމާއަތުގެ އެތަށްބަޔަކު މަރާލާފައިވާ ކަމަށާ މިއާއެކު އައިއެސްގެ ބާރު އަފްޣާނިސްތާނުގައި ކުޑަވެގެންދާނެކަމަށް ތާލިބާން ސަރުކާރުގެ ތަރުޖަމާނަކު މިދިޔަ ހަފްތާގައި ވިދާޅުވެފައި ވަނިކޮށެވެ.\nތާލިބާން ސަރުކާރު ބުނާގޮތުން އަފްޣާނިސްތާނަށް ސަލާމަތީގޮތުން މިހާރު އޮތް ހަމައެކަނި ބިރަކީ އައިއެސް ޖަމާއަތެވެ. އެނޫން ބިރެއްނެތެވެ. އެމެރިކާ ސިފައިން ފޭބުމަށްފަހު ތާލިބާނުންވަނީ އަފްޣާން ހަނގުރާމަ ނިމުމަކަށް އައިކަން ރަސްމީކޮށް އިއުލާންކޮށްފައެވެ. މިއާއެކު މީގެކުރިން އަފްޣާނިސްތާނަށް އައިސްފައި ނުވާވަރުގެ ހަމަޖެހުން އަފްޣާން ރައްޔިތުން ހިއްސާކުރަމުން ގެންދާކަމަށާ މިހާރު އޮތް ހަމައެކަނި ބިރަކީ އައިއެސް ޖަމާއަތުގެ ބިރުކަމަށް ތާލިބާނުން ބުނެއެވެ.\nއަފްޣާނިސްތާނުގައި އައިއެސް ޖަމާއަތް އުފެދި ބޮޑުވެ ވަރުގަދަވެފައިވަނީ އެމެރިކާގެ ސިފައިންނާއި އެމެރިކާގެ ބާރުތައް އެގައުމުގައި އޮތްދުވަސްވަރުގައެވެ. އަފްޣާނިސްތާނުގައި އެމެރިކާ ސިފައިން ތިބިއިރު އައިއެސް ޖަމާއަތާ ދެކޮޅަށް އެމެރިކާ ހަނގުރާމަ ކޮށްފައިނުވާކަމަށް ތާލިބާނުން ބުނެފައިވެއެވެ. އަދި ތާލިބާނުންގެ ވެރިކަމުގައި އައިއެސް ޖަމާއަތުގެ ވުޖޫދު އަފްޣާނިސްތާނުން ވަރަށް އަވަހަށް ނައްތާލާނެކަމަށްވެސް ތާލިބާނުން ބުނެފައިވެއެވެ.


ނިޔަފަތި ކެއުމަކީ ފަސޭހައިން ވައިރަސް ފެތުރޭނެ ކަމެއް! – Dhen.mv\nނިޔަފަތި ކެއުމަކީ ފަސޭހައިން ވައިރަސް ފެތުރޭނެ ކަމެއް!\nވޭތުވެދިޔަ އެއް މަސް ދުވަހުން ފެށިގެން މުޅި ދުނިޔެ އެލާޓްގައި ތިބީ ޗައިނާގެ ވުހާން ސިޓީއިން ފުރަތަމަ ފެނުނު ނުރައްކާތެރި ވައިރަސް ކަމަށްވާ ކޮވިޑް 19 ގެ ސަބަބުންނެވެ. މި ބަލި ފުރަތަމަ ފެނުނު ޗައިނާއިން ވެސް ވަނީ މިއަދާއި ހަމައަށް އެތައް ހާސް މީހުންނެއް މަރުވެފައެވެ. ލައްކައަކަށް ވުރެ ގިނަ މީހުންނަށް ވަނީ މިބަލި ޖެހިފައެވެ. ދުނިޔޭގެ އެކި ކަންކޮޅުތަކުގައި ހަލުވި ކަމާއިއެކު ކޮވިޑް 19 ފެތުރެމުން ދާއިރު، ފަރުދީ ގޮތުން ބަލިން ރައްކާތެރިވުމަށް އެޅެން ހުރި ފިޔަވަޅުތައް އެޅުމަކީ ހަގީގަތުގައި ވަރަށް މުހިންމު ކަމެކެވެ.\nއެލާޖީ އަދި އިންފެކްޝަން ބަލިތަކުގެ ތަޖްރިބާކާރެއް ކަމަށްވާ ޕުރުވީ ޕާރަހް ބުނެފައިވާ ގޮތުގައި ގައިން ގައިން އަރާ ގިނަ ވައިރަސްތައް އެންމެ ފަސޭހައިން ޖެހޭ އެއް ގޮތަކީ އަތުގެ އިނގިލިތައް ނުވަތަ އިނގިލިތަކުގެ ނިޔަފަތިތައް އަނގަޔަށް ލުމުންނެވެ. ނިޔަފަތި ގަނޑާއި ހަންގަނޑު ދޭތެރޭގައި ޖަރާސީމް ވަރަށް ބޮޑަށް އެކުލެވޭނެއެވެ. ސެނިޓައިޒަރ ނުވަތަ ސައިބޯނި ލައިގެން އަތްނުދޮވެ ނިޔަފަތި އަނގަޔަށް ލުމަކީ ވަރަަށް ފަސޭހައިން ބަލިތައް ޖެހޭނެ ގޮތެކެވެ.\nކޮރޯނާ ވައިރަސް ނުވަތަ ކޮވިޑް 19 އިން ރައްކާތެރިވެ ތިބުމަށް ސާފުތާހިރުކަމަށް ސަމާލުކަން ދިނުމަށް ސިއްހީ ތަޖްރިބާކާރުން އެހާ ވަރަށް އިލްތިމާސް ކުރަމުންދާ މި ދަނޑިވަޅުގައި ނިޔަފަތި ކެއުން ނުވަތަ އަނގަޔަށް އިނގިލި ލުން ފަދަ ކަންކަމުން ދުރުވުމަކީ ވަރަށް މުހިންމު ކަމެކެވެ. ބައެއް މީހުން ނިޔަފަތި ކެއުން ފަދަ ކަންކަން ކުރަނީ އެކަމުގެ ސަބަބުން ސިއްހަތަށް ކުރާ ގެއްލުމާއި ހުށަހެޅިގެންދާ ނުރައްކާތެރިކަން ނޭނގޭތީއެވެ.\nއާއްމުކޮށްވެސް ނިޔަފަތި ކެއުން ފަދަ ކަންކަން ކުރުމަށް އާދަވެފައިވާ މީހެއް ނަމަ، އެކަމުން ދުރުވުމަށް މަސައްކަތް ކުރަން ވާނެއެވެ. އެގޮތުން، ޗުއިންގަމް ކައިގެން ނުވަތަ އަތަށް އަންގިއެއް ލައްވައިގެން އެކަން ކުރުމުން ދުރުވުމަށް މަސައްކަތް ކުރަން ޖެހޭނެއެވެ. އެކި ކަހަލަ ނުރައްކާތެރި ރޯގާ އާއި އަދި ހުމާއި ވައިރަސް ފެތުރެމުންދާ މި ދަނޑިވަޅުގައި ކޮންމެ މީހަކުވެސް އެމީހެއްގެ ފަރުދީ ޒިންމާ އަދާކޮށް ސާފުތާހިރުކަމަށް ސަމާލުކަންދީ، ސާފުކޮށް އުޅުމަކީ ވަރަށް މުހިންމު ކަމެކެވެ.\nދިވެހި ރާއްޖެއިން ވެސް މިވަނީ ކޮރޯނާ ވައިރަހަށް ޕޮޒިޓިވް ދެ ބިދޭސީން ފެނިފައެވެ. ރާއްޖެއަށްވެސް މިހާރު މި ބަލި އައިސްފައިވާއިރު، ހުރިހާ ރައްޔިތުން ވެސް ރައްކާތެރިވެގެން ތިބުމަކީ ވަރަަށް މުހިންމު ކަމެކެވެ. އެގޮތުން ސާފުތާހިރު ކަމަށް ސަމާލުކަންދީ، ނިޔަަފަތި ކެއުން ފަދަ ހަޑި އާދަތަކާއި ދުރުވުމަކީ ވެސް ކޮންމެހެން ކުރަން ޖެހޭ ކަމެކެވެ.


Covid Ge Shikaara Akah Kulhuntherin Vedhaane Kamuge Biru Eba Oii: Klopp - Vaguthu\nކޮވިޑްގެ ޝިކާރައަކަށް ކުޅުންތެރިން ވެދާނެކަމުގެ ބިރު އެބައޮތް: ކްލޮޕް\nއިންޓަނޭޝަނަލް ބްރޭކުގައި ކުޅުންތެރިން އެކުޅުންތެރިއެއްގެ ގައުމު ތަމްސީލުކުރުމަށް ގޮސް އެނބުރި އަންނައިރު ކޮވިޑުގެ ޝިކާރަކަށްވެ ލިވަޕޫލް ޓިމުގެ ތެރޭގައި ވައިރަސްގެ ނުރައްކާ ފެތުރިދާނެކަމުގެ ބިރު އެބައޮތް ކަމަށް އެޓީމުގެ ކޯޗް ޔާގެން ކްލޮޕް ބުނެފިއެވެ.\nމިރޭ މެންޗަސްޓަރ ސިޓީއާއި ދެކޮޅަށް ލިވަޕޫލް ނުކުންނަ މެޗުގެ ކުރިން ބޭއްވި ނޫސްވެރިންގެ ބައްދަލުވުމެއްގައި ވާހަކަދައްކަމުން ކްލޮޕް ބުނީ ވަރުގަދަ މެޗަކަށްފަހު ކުޅުންތެރިން ދެން ކުރިމަތިލާން ޖެހިދާނެ ނުރައްކަލަކާމެދު ކަންބޮޑުވާކަމަށާއި ބްރޭކަށްފަހު އަނބުރާ ޓީމާއި ގުޅޭއިރު ނޭނގިނަމަވެސް މުޅި ޓީމަށް ވައިރަސްގެ ނުރައްކާ ފޯރާފާނެތީ ބިރުގަންނަ ކަމަށެވެ.\nކްލޮޕް އިތުރަށް ބުނީ އިނގިރޭސި ވިލާތުން ކަނޑައަޅާފައިވާ މިންގަނޑުތަކާއި އެއްވަރަށް ސިއްހީ ސަލާމަތްތެރިކަމުގެ ކަންކަން ހަމަޖެހިފައިނެތް ގައުމުތަކުގެ ކުޅުންތެރިން ގައުމީ ވާޖިބު އަދާ ކުރުމަށް ދިޔުން ހުއްޓުވަން ބޭނުންވާކަމަށެވެ.\nއަދި އިނގިރޭސިވިލާތުގައިވެސް ކޮވިޑުގެ ނުރައްކާ ބޮޑުކަން ގަބޫލްކުރާ ކަމަށާއި އެހެންނަމަވެސް ލިވަޕޫލްގެ ކުޅުންތެރިންގެ ރައްކާތެރިކަން ކަށަވަރު ކުރުމަށް ޓީމުގެ ފަރާތުންވެސް އަދި ހުދު އޭނާވެސް ވަރަށް ހަރުކަށި ފިޔަވަޅުތަކެއް އަޅާ އެޔަށް އަމަލުކުރަމުން ދާކަމަށްވެސް ކްލޮޕް ވަނީ ބުނެފައެވެ.\nމީގެ އިތުރުން ކްލޮޕް ބުނީ ފަރިތަކުރުންތަކުގައިވެސް އަދި އާންމު ދިރިއުޅުމުގައިވެސް އޭނާއަށް ކުޅުންތެރިންގެ އަމަލުތައް ހުންނަގޮތް ލިވަޕޫލްގައި ހުންނައިރު ބެލެހެއްޓޭކަމަށާއި ކަންބޮޑުވަނީ ގައުމަށްގޮސް ކުޅުންތެރިން އުޅޭ މާހައުލަކީ ލިވަޕޫލުން އަޅާފައިވާފަދަ ހަރުދަނާ ފިޔަވަޅުތަކެއް އެޅިފައިވާ މާހައުލަކަށް ނުވެދާނެތީ ކަމަށެވެ. އަދި ކޮވިޑުން ރައްކާތެރިވުމަށް އަޅާފައިވާ ފިޔަވަޅުތަކާއި ގުޅޭގޮތުން ގައުމުތަކުގެ އެފްއޭ ތަކުގައި ސުވާލުކޮށްފައިވާނެ ކަމަށާއި އެހެންނަމަވެސް އެއްވެސް އެފްއޭއަކުން މައުލޫމާތުތައް ފޯރުކޮށްދިނުމަށް މަޖުބޫރުކަމެއް ނެތުމުން ބައެއް އެފްއޭތަކުން މައުލޫމާތު ފޯރުނުކޮށް ނުދިން ނަމަވެސް އެކަމާ ކުރެވޭނެ އެއްވެސް ކަމެއް ނެތް ކަމަށްބުނެ ކްލޮޕްވަނީ ކަންބޮޑުވުން ފާޅުކޮށްފައެވެ.\nކޮވިޑްގެ އިތުރުރުން ކުރިއަށް އޮތް ދެހަފްތާއެއްހައި މުއްދަތުގެ ތެރޭގައި ގާތްގާތުގައި3މެޗެއް ކުޅެންޖެހުމުން ބައެއް ކުޅުންތެރިން ވަރުބަލިކަމާއި ކުރިމަތިލާންޖެހި އަނިޔާގެ މައްސަލަތައް ކުރިމަތި ވެދާނެކަމުގެ ބިރުއޮތް ކަމަށްވެސް އޭނާވަނީ ބުނެފައެވެ. މިހާރުވެސް ލިވަޕޫލްގެ މުހިންމު ކުޅުންތެރިންތަކެއް އަނިޔާގެ ސަބަބުން ކުޅުމާއި ދުރުގައި އެބަހުއްޓެވެ. އެގޮތުން އެޓީމުގެ އެންމެ މުހިންމު ޑިފެންޑަރު، ވާޖިލް ވެން ޑައިކުއަށް ބޮޑު އަނިޔާއަކާއި ކުރިމަތިވެ ދިގުމުއްދަތަކަށް ކުޅުމާއި ދުރުގައި ހުންނަން ވަނީ ޖެހިފައެވެ.


Koimalaa - ރޭގަނޑުގެ ބަކަމޫނުތަކަށް އުފާވެރި ޚަބަރެއް ލިބިއްޖެ\nރޭގަނޑުގެ ބަކަމޫނުތަކަށް އުފާވެރި ޚަބަރެއް ލިބިއްޖެ\nހެނދުނު ހޭލަން އުދަގޫވުމަށް ތަފާތު ސަބަބުތަކެއް މެދުވެރިވެއެވެ. އޭގެތެރޭގައި ހޯމޯންސް އިންބެލެންސް ވުމާއި، ސަންލައިޓް، އުމުރު، އަދި ދިރިއުޅުމުގެ ވައްޓަފާޅި ހުންނަގޮތް ހިމެނެއެވެ.\nޚާއްސަކޮށް ރޭގަނޑު މަސައްކަތް ކުރުމުގަޔާއި އެހެނިހެން ކަންކަމުގައި ޝާމިލްވުމަކީ ހެނދުނު ހޭލުމަށް ދިމާވާނެ އެންމެ ބޮޑު އެއް އުނދަގުލެވެ.\nހެނދުނު ހޭލަން ބޭނުންނަމަ މިކަންތައްތައް ފުރިހަމަ ކޮށްލާ\nހެނދުނު ތެދުވުވާ މީހުންނަށް އާންމުކޮށް މިނަންނަމުން މުޚާތަބު ކުރެއެވެ.ފަތިސް ދޫންޏެއް، ހިޔަޅެއް ނުވަތަ ކޯމަހެއްގެ ނަމުންނެވެ. މިއީ ރޭގަނޑު ހޭލާ އުޅޭ ބަކަމޫނުތަކަށް ނުވަތަ ހެނދުނު ހޭލަން އުދަގޫ މީހުންނަށް އުފާވެރި ޚަބަރެކެވެ. ރޫޓިންނަށް ގެންނަ ކުޑަ ބަދަލަކުން ވެސް ދުވަސް އުޖާލާވެ ހަކަތައިން ފުރިގެން ގޮސްދާނެއެވެ. އެގޮތުން އަވަހަށް ރޭގަނޑު ނިދާނަމަ މިކަމަށް ހުރަހެއް ނެތެވެ.\nސޯނާ ގަޑި އެނދުގައި އޮވެ އަތް ނުލެވޭހާ ދުރަށްލާށެވެ. ސަބަބަކީ ގަޑި ސޯނާކުރުމަށް ފަހު ހެނދުނު ހޭލަން އެލާމް ކުރިއަސް ކައިރީގައި ގަޑި ހުރެއްޖެނަމަ ނިއްވާލާފައި ނިދޭނެއެވެ. މިއީ ވަރަށް ގިނަ މީހުން ކުރާކަމެކެވެ. އެހެންކަމުން މިރޭ ނިދުމުގެ ކުރިން ގަޑި ދުރަށްލާން ހަނދާންކުރާށެވެ.\nލޯހުޅުވުމާއެކު ބޮކިތައް ދިއްލާލާށެވެ. ދޮރުފޮތި ވެސް ކަހާލާށެވެ. ގުދުރަތީ އައްޔަކީ ވެސް ނިދި ގެއްލި ހެނދުނުގެ އުޖާލާކަން ގެނެސްދޭ ކަމެކެވެ.\nހެނދުނު ހޭލުމަށް ފަހު ކޮފީއެއް ބޯލާށެވެ. ނުވަތަ މީރު ނާސްތާއެއް ނަގާށެވެ. ހަކަތަ ލިބުމުގެ އިތުރަށް ނިދިވެސް ގެއްލިދާނެއެވެ.\nރަގަޅު ސިއްޚަތަކަށް ކަސްރަތުކުރުން މުހިއްމެވެ. ހެނދުނު ހޭލުމަށް ފަހު ކުޑަ ކޮށް ހިގާލަންދިއުމަކީ ވެސް ހިތްހަމަޖެހުން ލިބޭނެ ކަމެކެވެ. އަދި މުޅިދުވަސް އުޖާލާވާނޭ ވެސް ކަމެކެވެ.\nނިދުމުގެ ތިން ގަނޑި އިރުކުރިން ކާށެވެ.އަދި ޓީވީ މޯބައިލްފޯން ފަދަތަކެއްޗާ ދުރުވާށެވެ. އެއަށް ފަހު ފަނޑު އައްޔެއް ގޭގައި ބަހައްޓާށެވެ.\nނިދުމުގެ ކުރިން ހޫނު ފެނުން ފެންވަރާލާށެވެ. ސްޓްރެސް ދަށްވެ މީހާ ރިލެކްސްވެ ތާޒާވެގެންދާނެއެވެ. އަދި މީރުވަސް ދުވާއެއްޗެއް ގައިގައި ލާށެވެ. އަދި މަޑު އައްޔެއްގައި ފޮތެއް ކިޔާލާށެވެ. އިރުކޮޅަކުން ނިދިދާނެއެވެ. އެހެން ނަމަވެސް ނިދުމުގެ ކުރިން އާޔަތުލް ކުރުސި ކިޔަން ހަނދާންކޮށްދެމެވެ.


Neykurandhoogai imaaraai kuri epaatmant ninmaa hulhuvaifi\nނޭކުރަންދޫގައި އިމާރާތް ކުރި އެޕާޓްމަންޓް ނިންމާ ހުޅުވައިފި\nހދ. އަތޮޅު ކައުންސިލާއި ނޭކުރަންދޫ ކައުންސިލް ގުޅިގެން އިމާރާތްކުރި 1 ކޮޓަރީގެ އެޕާޓްމަންޓްގެ މަސައްކަތް ނިންމާ ހުޅުވައިފި އެވެ.\nމިއީ ހދ އަތޮޅު ކައުންސިލާއި ރަށު ކައުންސިލްތައް ގުޅިގެން ކޮންމެ ރަށެއްގައިވެސް ކުރިއަށްގެންދާ ތަރައްގީގެ މަޝްރޫއުއެކެވެ. މިމަޝްރޫއުގެ ބޭނުންމަކީ ރަށު ކައުންސިލުތަކުގެ މާލިއްޔަތަށް ފައިސާ އިތުރުކުރުމެވެ.\nމިކަމަށްޓަކައި މިއަދު އެރަށުގައި ބޭއްވި ރަސްމިއްޔާތުގައި މިއިމާރާތް ހުޅުއްވައިދެއްވީ ހދ.އަތޮޅު ކައުންސިލްގެ ރައީސް ހުސައިން ހަސަނާއި މަކުނުދޫ ދާއިރާގެ މަޖިލިސް މެމްބަރު އުސްތާޛާ އަނާރާ ނައީމެވެ.\nމިރަސްމިއްޔާތުގައި ވާހަކަދައްކަވަމުން އަތޮޅު ކައުންސިލްގެ ނާއިބު ރައީސް އިބްރާހީމް އަލީ ވިދާޅުވީ އަތޮޅު ކައުންސިލްގެ މަގްސަދަކީ މިދައުރުގައި ކައުންސިލްތަކަށް މަޝްރޫއުތައް ހިންގުމަށް އެހީތެރިކަން ދިނުމަށްފަހު އަންނަ ދައުރުގައި އެހެން މުވައްސަސާތަކަށްވެސް އެހީތެރިކަން ފޯރުކޮށްދެވޭނެ ގޮތްތަކެއް ހޯދުން ކަމަށެވެ.\nއަދި މީގެ އިތުރުން އިބްރާހީމް އަލީ ގެ ވާހަކައިގައި ވިދާޅުވީ އަޅުގަނޑުމެންގެ ވިސްނުމުގައި ފިކުރީ ތަފާތުތަކެއް ހުރިކަމުގައިވީ ނަމަވެސް މަސައްކަތަކާ ހަމައަށް އައިސް ރަށުގެ ތަރައްގީއާ ހަމައަށް އައީމާ އަޅުގަނޑުމެންގެ ވިސްނުން ބަދަލުކޮށް އެއްވިސްނުމެއްގައި އެއް އަމާޒެއްގައި މަސައްކަތް އެބަ ކުރެވޭ ކަމަށާއި އަޅުގަނޑުމެން މިދެކޭ ތަރައްގީ އަކީ މިއީ ކަމުގައެވެ. ރައްޔިތުންގެ ފަރާތުން ރަށުގައި މިފަދަ ކޮންމެވެސް ކަމެއް ކުރުމަކީ ލިބިގެންދާނެ ވަރަށްބޮޑު ތަރައްގީއެއް ކަމުގައި އިބްރާހީމް އަލީ ވިދާޅުވިއެވެ.\nނޭކުރެންދޫގައި އިމާރާތްކުރި އެއް ކޮޓްރީގެ އެޕާޓްމަންޓަކީވެސް ރަށުކައުންސިލްގެ މާލިއްޔަތު އިތުރު ކުރުމަށް އަތޮޅު ކައުންސިލުން 175،000 ހަރަދު ކުރެވިގެން އިމާރާތް ކުރެވުނު ތަނެކެވެ.


Quran Hathimu Kuraa Meeehakah3Million2Lahkka 1 Satheyka 50 Savaaabu Libeyne - Vaguthu\nޤުރުޢާން ހަތިމު ކުރާ މީހަކަށް ތިން މިލިއަން ދެލައްކަ އެއްސަތޭކަ ފަންސާސް ސަވާބު ލިބޭނެ\nކީރިތި ޤުރުޢާން ހަތިމު ކުރާ މީހަކަށް ތިން މިލިއަން ދެލައްކަ އެއްސަތޭކަ ފަންސާސް ސަވާބު ލިބޭނެ ކަމަށް މިއަދުގެ ހުތުބާގައި ބުނެފައިވެއެވެ.\nއެގޮތުން ހުތުބާގައި ބުނެފައިވަނީ ކީރިތި ޤުރުއާނުގައި އޮތީ ތިއްލައްކަ ވިހިހާސް ފަނަރަ އަކުރުކަމަށާއި އަދި ކޮންމެ އަކުރަކަށް ދިހަ ޘަވާބު ދެއްވާނެތީ ޤުރުޢާން ހަތިމު ކުރާ މީހަކަށް ތިން މިލިއަން ދެލައްކަ އެއްސަތޭކަ ފަންސާސް ސަވާބު ލިބޭނެ ކަމަށެވެ.\nއަދި ރަސޫލާ މުހައްމަދުއް ސައްލަﷲ އަލަޢިހި ވަސައްލަމަ ރަސޫލު ކަމާއިގެން ފޮނުއްވެވީ ލިޔަން ކިޔަން ނުވެސް ދަންނަ ބައެއްގެ ގާތަށް ކަމަށާއި. އެކަލޭގެފާނު މި އުންމަތް ލިޔަން ކިޔަން ދަންނަ އުންމަތަކަށް ބަދަލު ކުރެއްވި ކަމަށްވެސް ހުތުބާގައި ބުނެފައިވެއެވެ.\nމާތް ﷲ ވަހީ ކުރައްވާފައިވެއެވެ. " އުންމީންގެ ތެރެއަށް އެއުރެންގެ ތެރެއިން ރަސޫލަކު ފޮނުއްވީ އެކަލާނގެއެވެ. އެކަލާނގެ އާޔަތްތަށް އެއުރެންގެ މަށްޗަށް އެކަލޭގެފާނު ކިޔަވައިދެއްވަތެވެ. އަދި އެއިރެން ތާހިރު ކުރައްވަތެވެ. އަދި ފޮތާއި ހިކުމަތުން އެއުރެންނަށް އުގަންނަވައިދެއްވަތެވެ. އޭގެ ކުރިން އެއުރެންތިބީ ފާޅުވެ ބަޔާންވާ އުރެދުމެއްގައިކަން ކަށަވަރެވެ."\nއަދި އިސްލާމީ އުންމަތަކީ ތައުލީމީ އުންމަތަކަށް ވާންޖެހޭ ކަމުގައި ހުތުބާގައި ވަނީ ބުނެފައެވެ.\nމާތް ﷲ ވަހީކުރައްވާފައިވެއެވެ. "ކަލޭގެފާނު ކިޔަވައިވިދާޅުވާށެވެ! އަދި ކަލޭގެފާނުގެ ވެރިރަސްކަލާނގެއީ އެންމެ ދީލަތި ވަންތަ ރަސްކަލާނގެއެެވެ. އެކަލާނގެއީ ( ގަލަމުން ) ލިޔަން އުގަންނަވައިދެއްވި ރަސްކަލާނގެއެވެ."\nނަބިއްޔާ މުހައްމަދުއްް ސައްލަﷲ އަލައިހި ވަސައްލަމަ އުންމަތުގައި ތައުލީމު ފެތުރުއްވުމަށް ހާއްސަ އަހަންމިއްޔަތުކަމެއް ދެއްވި ކަމަށް ހުތުބާގައި ވަނީ ބުނެފައެވެ. އަދި އިސްލާމީ އިލްމުވެރިންގެ ސަބަބުން ދުނިޔޭގައި އިލްމު ފުޅާވެގެން ގޮސްފައިވާ ކަމަށް ވެސް ހުތުބާގައި ވަނީ ބުނެފައެވެ.\nއަދި ދަރިންގެ ހިތްތަކުގައި އިންދަން ޖެހޭ އެންމެ މުހިންމު އެއް އޮށަކީ ކިޔެވުމަށް ލޯބިޖެއްސުން ކަމަށާއި އެއީ ރަނގަޅު އަހުލާގަކަށް ކޮށާލެވޭ ދޮރެއްކަމަށްވެސް ހުތުބާގައި ބުނެފައިވެއެވެ. އަދި ފޮތްތަކުގެ ތެރެއިން އެންމެ ފުރަތަމަ އުގެނެން ޖެހޭނީ ކިޜިތި ޤުރުއާންކަމަށާއި އެ ފޮތަކީ އެފޮތެއް އުގެނުމުން ގިނަ ގުނަ ސަވާބާއި ދަރުމަ އެމީހަކަށް ލިބޭނެ ފޮތެއް ކަމަށްވެސް ހުތުބާގައި ބުނެފައިވެއެވެ،\nރަސޫލާ ހަދީޡް ކުރައްވާފައިވެއެވެ. "ﷲގެ ފޮތުން އަކުރެއް ކީ މީހާއަށް ހެޔޮކަމެއް ކުރުމުގެ ޡަވާބު ލިބިގެންވެއެވެ. ކޮންމެ ހެޔޮކަމަކަށް ދިހަ ޘަވާބެވެ. އަލިފްލާމް މީމް އަކީ އަކުރެއް ކަމަށް ތިމަން ކަލާގެފާނު ހަދީޘް ނުކުރައްވާ ހުށީމެވެ. ނަމަވެސް އަލިފަކީ އަކުރެކެވެ. ލާމަކީ އަކުރެކެވެ. އަދި މީމަކީ އަކުރެކެވެ."\nމީގެ އިތުރުން ޤުރުއާނާއި ރަސޫލާގެ ސުންނަތުގައި ހިފަހަށްޓައިފި މީހަކު މަގުފުރެދިގެން ނުދާނެ ކަމަށްވެސް ހުތުބާގައި ބުނެފައިވެއެވެ.\n"އިބުނު އައްބާސްގެ ފާނުގެ އަރިހުން ރިވާވެގެން އައިސްފައިވެއެވެ." ޤުރުއާން ކިޔަވާ މީހާ މިދުނިޔޭގައި މަގުފުރެދިގެން ނުދާނެ ކަމަށާއި، އާހިރަތުގައި އަބާއްޖަވެރި ނުވާނެކަމަށް ﷲ ޖާމިނުވޮޑިގެން ވެއެވެ."\nހުތުބާ ނިންމާކަމުން ވަނީ އިލްމު އުގެނުމަށް އެންމެހާ މީސްތަކުންނަށް ވަސިއްޔަތްކޮށްފައެވެ.\nއޮކްޓޯބަރ 19, 2018 14:14\nމިފަދަ ލިޔުންތައް ގިނަގިނައިން ލިޔެދިނުން އެދެން\nއޮކްޓޯބަރ 19, 2018 17:21\nއަސްލުވެސް.ނޫހެއް ބަލާލިޔަސް މިހާރު ގިނައިން މިފެންނަނީ ސިޔާސީ ކޮންމެވެސް ކޯޅުންގަނޑެއްގެ ވާހަކަތައް.ވ.ފޫހިވޭ.\nއޮކްޓޯބަރ 19, 2018 16:07\nއޮކްޓޯބަރ 19, 2018 16:41\nއަލްޙަމްދުލިއްލާހް ﷲއަކްބަރު ލާއިލާހައް އިލްލަﷲ ވައްﷲއަކްބަރު\nއޮކްޓޯބަރ 19, 2018 17:00\nއެއީ އަކުރުތައް ކިޔުމުން ލިބޭ ސަވާބު އެކަނިދޯ. ދެން އިޚްލާސްތެރިކަމާއިއެކު ﷲއަށް ނިޔަތް ޚާލިސްކޮށް އެކަލާނގެ ހަޟްރަތުން ދަރުމައާއި ރުހިވޮޑިގަތުން އެދި ކިޔެވީމަ ލިބޭ މިންވަރު އެއީ އަދި އިތުރަށް ދެއްވާ އެއްޗެއްދޯ... އިން ޝާ ﷲ.\nއޮކްޓޯބަރ 19, 2018 17:14\nއޮކްޓޯބަރ 20, 2018 20:11


ލޯ އެންޑް ޝަރީޢާ ވެބިނަރ ސީރީޒް 3\nYou are here: Home ∼ ލޯ އެންޑް ޝަރީޢާ ވެބިނަރ ސީރީޒް 3\nޕަބްލިޝްކުރީ Faculty of Shariah and Law 14-10-2020\nފެކަލްޓީ އޮފް ލޯ އެންޑް އިސްލާމިކް ސްޓަޑީޒް ގެ ލޯ ޑިޕާޓްމަންޓުން އިންތިޒާމްކޮށްގެން ކުރިޔަށް ގެންދާ ލޯ އެންޑް ޝަރީޢާ ވެބިނަރ ގެ3ވަނަ ސީރީޒް ބާއްވައިފި. މި ވެބިނަރ ސީރީޒްގައި ބަލާލާފައިވަނި ކޮވިޑް 19 އާއި ގުޅިގެން ދިމާވާ ކަންބޮޑުވުމުގެ މައްޗަށެވެ. މި ވެބިނަރ ސިރީސް އަމާޒު ކޮށްފައިވަނީ ،ބެޗްލަރ އޮފް ޝަރީއާ އެންޑް ލޯ އާއި މާސްޓަސް އޮފް ލޯ ގެ ދަރިވަރުންނަށެވެ.\nމިގޮތުން މިސީރީސްގެ ތިންވަނަ ވެބިނާރ ބާއްވާފައިވަނީ 01 އޮކްޓޫބަރ 2020 ވީ އާދީއްތަ ދުވަހު އެވެ. މިވެބިނަރގެ މަޢުޟޫއު އަކީ “ކޮވިޑް 19 އާއި ކަންބޮޑުވުން” އަދި ޚާއްސަކޮށްލެވިފައިވަނީ ކޮވިޑް-19ގެ ސަބަބުން ދިމާވާ އެކި ވައްތަރުގެ ކަންބޮޑުވުންތަކާއި އަދި އެކަންބޮޑުވުން ތަކަށް ޢިލްމީ އަދި ޝަރުޢީ ނަޒަރަކުން ޙައްލު ހޯދިދާނެ ގޮތްތަކާއި ބެހޭގޮތުންނެވެ.\nމި ވެބިނާގައި ދިރިއުޅުމުގައި ދިމާވާ އެކި އެކި ބަލިމަޑުކަމާއި އަދި ކަންބޮޑުވުންތަކާއި، ނަބީބޭކަލުން ކުރިމަތިލެއްވި ގޮތުގެ ވަރަށްރީތި ޢިބްރަތްތެރި މިސާލުތަކާއި ވާހަކަތައް ޙިއްސާ ކުރެވިގެން ދިޔައެވެ.\nމިވެބިނަރ ހުށަހަޅައިދެއްވީ ފެކަލްޓީގެ ލެކްޗަރަރ އައްޝައިޚް އަޡްމަތު ޖަމީލް އެވެ. މިވެބިނަރގައި ސްޕީކަރއިންގެ ގޮތުގައި ހުށަހަޅައިދެއްވީ ޢަޤީދާ އެންޑް ދަޢްވާ ޑިޕާރޓްމަންޓް ގެ ހެޑް އައްޝައިޚް ނިމާލް މުޙައްމަދު އަދި އާއި ފެކަލްޓީގެ ލެކްޗަރަރ އައްޝައިޚް މުޙައްމަދު މަންޞޫރުއެވެ.\nމިސީރީޒްގެ އިތުރު2ވެބިނާރއެއް ކުރިޔަށް ގެންދިޔުމަށް ވަނީ ހަމަޖެހިފައިވެއެވެ.


Manik Aai Sheelaa Ge Anhen Dharifulhu Mi Kiyaadhenee Gina Vahaakathakeh! - Vaguthu\nމަނިކް އާއި ޝީލާގެ އަންހެން ދަރިފުޅު މި ކިޔާދެނީ ގިނަ ވާހަކަތަކެއް!\nމަނިކު އާއި މާހީ\nފިލްމީ ދާއިރާއިން އާންމުންގެ މަގްބޫލުކަން ހޯދާފައިވާ ދެމަފިރިން ކަަމަށްވާ ޝީލާ ނަޖީބް އާއި މުހައްމަދު މަނިކުގެ އަންހެން ދަރިފުޅު މާހީ މުހައްމަދު މަނިކް 'ޑްރާފްޓް ޖރ' ޕްރޮގްރާމުގައި ބައިވެރިވެ ވާހަކަ ދައްކާފައިވެއެވެ.\nޕްރޮގްރާމުގެ ތެރެއިން މަނިކު ވަނީ ކުރީގެ ބައެއް ވާހަކަ ކިޔައިދީފައެވެ. އެގޮތުން، ޝީލާ ސިޒޭރިއަން އޮޕަރޭޝަން ކުރަން އުޅުމުން އެކަމާ ވަރަށް ހާސްވި ކަމަށް ބުނެފައިވެއެވެ. ނަމަވެސް، ހިތްހަމަ ޖެހުން ލިބުނީ ސިޒޭރިއަން އަކަށް ނުގޮސް ޝީލާ ވިހޭ ހަބަރާއި އެކުގައި ކަމަށް ބުނެއެވެ.\nމަނިކު އާއި މާހީ ބައިވެރިވެ ދެކެވުނު ވާހަކައިގެ ތެރެއިން މާހީ ބުނެފައިވަނީ ބައްޕަ އެންމެ ގިނައިން ސައިކަލު ދުއްވަން ދަނީ މާކިން ގޮވައިގެން ކަމަށާއި، މާހީ ގޮވައިގެން ނުދާ ކަމަށެވެ. ގިނައިން މާހީ ގޮވައިގެން ދާނަމައޭ ހިތަށް އަރާ ކަމަށް ބުނެފައިވެއެވެ.\nމަނިކު ބުނީ ދަރިއަކަށް ވިޔަސް މާހީ އާއި މަނިކުގެ އެއްގޮތް އެއްވެސް ކަމެއް ނުހުންނަ ކަމަށެވެ.\n"ބައްޕަ ކުރާ ކަމެއްވެސް ކުރާ ކުއްޖެއް ނޫން. އަސްލު ބައްޕަ ފޮލޯ ކުރާ ކަމެއް ނުވެސް ކުރާނެ، ބައްޕަ ބުނާ ގޮތެއް ނުވެސް ހަދާނެ" އެވްރެޖް ކަންތައްތައް ދެމީހުންގެ ވެސް ތަފާތުކަމަށް ބުނަމުން މަނިކު ކިޔާދިނެވެ.\nމާހީ ބުނީ ކަންކަމުގައި ދެބަސް ވާ ވަގުތު ޝީލާ މާކިންގެ ދިފާއުގައި ވާހަކަ ދައްކާއިރު، މަނިކު މާހީގެ ދިފާއުގައި ވާހަކަ ދައްކާ ކަމަށެވެ. މަނިކު ބުނީ މާހީ އެންމެ ވައްތަރީ ޝީލާއާއި ކަމަށެވެ. ބޭރަށް ދާން ތައްޔާރުވުމުން ފެށިގެން އުޅޭ ގޮތާއި ހުރިހާ ކަމެއްވެސް ވައްތަރީ ޝީލާގެ އުޅުމާ ކަމަށް ބުނެއެވެ.\nމަނިކުގެ ދަރިއަކަށް ވީތީ އެކަމާ ވަރަށް އުފާވާ ކަމަށް މާހީ ބުންޏެވެ. އަދި ބައެއް ފަހަރު ވަރަށް އުނދަގޫވާ ކަމަށް ވެސް ބުނެއެވެ. އުނދަގޫ ވަނީ ބައެއް ފަހަރު މާހީ އަކީ މަޝްހޫރު މީހެއްގެ ދަރިއަކަށް ވީތީ ފޮނި ކުއްޖެއް ކަމަށް ބުނެ ކުދިން ވާހަކަ ނުދައްކާތީ ކަމަށް މާހީ ބުނެއެވެ. ވާހަކަ ކުރިއަށް ގެންދަމުން މާހީ ބުނީ ނަމަވެސް، ވާހަކަ ދައްކަން ފެށުމުން އެކުދިންނަށް ހީކުރެވުނު ކަހަލަ ފޮނި ސިފައެއް މާހީ ގައިގައި ނުހުންނަ ކަމަށް ބުނާ ކަމަށެވެ.\nމަނިކުގެ ދަރިއެއްގެ ގޮތުން މާހީގެ ޝަކުވާއަކަށްވީ މާހީ ބޭނުންވާ ވަރަށް މަނިކުއަށް ވަގުތު ނުދެވޭ ކަމެވެ. އެކުގައި ހޭދަކުރާ ވަގުތު މަދުވެފައި، އެހެން ކުދިންނާ ބަލާފަ މާހީ އާއި އޮންނަ ގުޅުން ގާތް ނޫން ކަމަށް ބުނެއެވެ. މަނިކު މިކަމަށް ރައްދު ދެމުން ބުނީ ވަކި ދަރިއެއް ތަފާތު ނުކުރާ ކަމަށެވެ.\nމެއި 25, 2021 18:22\nކެކެކެ.މަޝްހޫރު މީހެއްގެ ދަރިއެއް ވީމައޭ.ކޮން އުނދަގުލެއް.ޕަޕަރާޒީން ފަހަތުން ނައްޓާނުލާ އުޅެނީތަ. އަދި ކިރިޔާ މަށަށް މިއިނގުނީ މަނިކުއާ ޝީލާއާ އެއީ ދެމަފިރިންކަން ވެސް.ކަލޭނޭ މިއޮތީ ވާ ދުނިޔެއެއް..\nމެއި 25, 2021 21:07\nޕަޕަރާޒީންގެ ވާހަކަ އެއްނެތޭ ކުދިންގެ ވާހަކަ އޮތީ ރަނގަޅަށް ކިޔާލާފަ ކޮމެންޓް ލިޔަންވީނު\nހަމަ ތިމާމީހާ ހިތަށް އާރާހާ އެއްޗެއް ލިޔެލީމަ ވީދޯ؟މިއޮތީ ދުނިޔެއެކޭ ؟؟؟؟\nމެއި 25, 2021 21:25\nއަދި ކިރިޔާ އެނގޭނަމަ ކަލޯ މިތަނަށް އައިސް މި ހަބަރު ކިޔާފަ ކޮމެންޓްކުރާކަށް ނީންނާނެ. ލޮލް. މިއޮތީވާ ދުނިޔެއެއް.\nމެއި 25, 2021 23:21\nތިދެން މިހާރު މާ ނުދެނަ ހުރި ކަމަށް ހެދެނީ، އެންމެނަށް އެނގޭ ކަމެއް އެއީ، ލޮލް\nމެއި 25, 2021 21:27\nމަނިކު، މާހީ ވަރަށް ދެރަވެފަ ބުނާ އެއްޗެހިހެން ހީވަނީ. ދަރިއަކު އެކަހަލަ އެއްޗެހި ބުނާނީ ޙަޤީޤަތުގަވެސް ވަރަށް ދެރަވީމަ. އަދި އަމުދުން ޓީވީ ކުރިމަތީގަ. އެކުއްޖާ އެ ބުނި ކަންކަމާމެދު ވިސްނާލާފަ ކޮންސިޑަރ ކުރުން ރަނގަޅުހެން ހީވަނީ\nމެއި 26, 2021 07:03\nޝީލާ އާއި މަނިކް އަކީ ރާއްޖޭގެ އެންމެންނަށްވެސް އެނގޭ މަޝްހޫރު2ތަރިން


ބީއެމްއެލް އިން ހިދުމަތް ދިނުމަށް ހަމަޖެހިފައިވާ ގޮތް އިއުލާން ކޮށްފި - DhiDaily\nބީއެމްއެލް އިން ހިދުމަތް ދިނުމަށް ހަމަޖެހިފައިވާ ގޮތް އިއުލާން ކޮށްފި\nމިމަހުގެ5ވަނަ ދުވަހުން ފެށިގެން 15 ވަނަ ދުވަހުގެ ނިޔަލަށް ބޭންކް އޮފް މޯލްޑިވސް (ބީއެމްއެލް) އިން އެ ބޭންކުގެ ހިދުމަތް ދޭނެ ގޮތް އިއުލާން ކޮށްފިއެވެ.\nސަރުކާރުން ވަނީ ރާއްޖޭގައި ކޯވިޑް 19 ގެ ވޭދަނަތައް އިތުރުވާން ފެށުމާއި ގުޅިގެން މިމަހުގެ5ވަނަ ދުވަހުން ފެށިގެން 15 ވަނަ ދުވަހަށް ސަރުކާރު އޮފީސްތައް ބަންދުކުރަން ނިންމާފައެވެ.\nމިކަމާއި ގުޅިގެން ބޭންކުން މިއަދު ނެރުނު އިއުލާނެއްގައި ބުނެފައިވަނީ، މި މުއްދަތުގައި ބޭންކް އޮފް މޯލްޑިވްސް ގެ ބްރާންޗް ތަކާއި ސަރވިސް ސެންޓަރތައް ހުޅިވިފައި ހުންނާނީ ހޯމަ ދުވަހާއި ބުދަ ދުވަހުގެ ހެނދުނު 09:30 އިން މެންދުރު 12:00 އަށް ކަމަށާއި، އަސާސީ ހިދުމަތްތައް ފޯރުކޮށްދިނުމަށް ރާއްޖެއިން ބޭރަށް ފައިސާ ޓްރާންސްފާރ ކުރުމާއި ބީއެމްއެލް ޗެކް ޕްރޮސެސް ކުރުމަށް ވަނީ ހަމަޖެހިފައި ކަމަށެވެ.\nއަދި ހެނދުނު 11:00 ގެ ކުރިން ލިބޭ ހުށައެޅުންތަކާއި ޖަމާކުރެވޭ ޗެކުތައް ހަފްތާ ބަންދާއި ސަރުކާރު ބަންދު ނޫސް ދުވަސްތަކުގައި ޕްރޮސެސް ކުރެވޭނެ ކަމަށްވެސް އެ ބޭންކުން ވަނީ ބުނެފައެވެ.\nމީގެ އިތުރުން ބީއެމްއެލް އިނ ބުނީ، ހިދުމަތް ހޯދުމަށް ކިއުބީ އެޕްލިކޭޝަނުން ނަންބަރު ނަގަން ޖެހޭނެ ކަމަށާއި، އަދި ބޭންކްއަށް އައުމުގެ ކުރިން ކިއުގައި ކުރިއަށް ތިބިވަރު ބެލުމަކީ މުހިއްމު ކަމެއް ކަމަށެވެ.\nބީއެމްއެލް އިން އިތުރަށް ބުނެފައިވަނީ، އެންމެ އިސްކަމެއްދެނީ ކަސްޓަމަރުންނާއި މުވައްޒަފުންގެ ރައްކާތެރިކަމަށް ކަމަށާއި، ކަސްޓަމަރުން ގޭގައި ތިއްބަވައިގެން ބޭންކިންގ ހިދުމަތް ބޭނުންކުރައްވައި، އޮންލައިންކޮށް ލިބެން ހުންނަ ހިދުމަތްތައް ބޭނުންކުރެއްވުމަކީ މިވަގުތު އެންމެންގެ ރައްކާތެރި ކަމަށް މުހިއްމު ކަމެއް ކަމަށެވެ.


LIVE: Covid-19: Hospital Thah Furenee - Vaguthu\nކޮވިޑް-19: ހޮސްޕިޓަލްތައް ފުރެނީ!\nކޮވިޑް-19 އިން ރައްކާތެރިވުމުގެ ފިޔަވަޅެއްގެ ގޮތުން ހއ. ދިއްދޫގައި ހަތް ގަޑިއިރަށް ކާފިއު ހިންގާ، ރެސްޓޯރެންޓްތައް ބަންދު ކުރަން ހެލްތް ޕްރޮޓެކްޝަން އޭޖެންސީ (އެޗްޕީއޭ) އިން އަންގައިފި.\nBREAKING | Dhidhdhoo Gai7Gadi Irah Curfew Hingaa, Restaurant Thah Bandhu Koffihttps://t.co/LxB7uGswLQ\n— Vaguthu Online (@VaguthuOnline) May 15, 2021\nމާލެ ސަރަހައްދުގައި ކޮވިޑް-19އަށް ފައްސިވާ މީހުންގެ އަދަދު އިތުރުވަމުންދާތީ މި ދަނޑިވަޅުގައި ބަލި ކޮންޓްރޯލް ކުރުމަށް އެޅި ފިޔަވަޅުތައް އިތުރު ދެ ހަފްތާއަށް ދަންމާލައިފި.\nBREAKING| Covid Control Kurumah Elhi Fiyavalhu Thah Ithuru2Haftha Ah Dhammaalaifi https://t.co/Tex9Crzk3T\nރާއްޖެއިން އިތުރު 1،007 މީހަކު ކޮވިޑް-19 އަށް ފައްސިވެއްޖެ.\nBREAKING | Raajje In Ithuru 1,007 Meehaku Covid Ah Fassi Vejje https://t.co/2cXq6aD0eZ\nގއ. ގެމަނަފުށިން ކޮވިޑް-19 ޖެހިފައި ތިބި މީހުންގެ އަދަދު 17 އަށް އަރައިފި\nBREAKING: Gemanafushin Covid Fassivi Adhadhu 17 Ahhttps://t.co/QlNyoCtBgf\nއަތޮޅު ތެރޭގެ ރަަށްތަކުން މިހާރު އެންމެ ބޮޑަށް ކޮވިޑް-19 ފެތުރިފައިވާ ކ. މާފުށިން ކޮވިޑަށް ފައްސިވި މީހުންގެ އަދަދު 500 އިން މައްޗަށް އަރައިފި\nCovid-19: Maafushin Fassi Adhadhu 500 In Mahchah, 73 Ge Quarantine Gaihttps://t.co/W69jEYh5gp\nކޮވިޑް-19 އިން ރައްކާތެރިވުމަށް ކުޑަކުދިންނަށް ވެކްސިން ދިނުމުގެ ބަދަލުގައި އެ ވެކްސިންތައް ފަގީރު ގައުމުތަކަށް ހަދިޔާ ކުރުމަށް ދުނިޔޭގެ ސިއްހަތު ޖަމިއްޔާ (ޑަބްލިއުއެޗްއޯ)އިން ގޮވާލައިފި\nKuda Kudhinnah Vaccine Dhinumuge Badhalugai Fageeru Gaumuthakah Vaccine Hadhiyaa Kuran Govaalaifihttps://t.co/XZVk9Xp1N6\nފުވައްމުލައް ސިޓީން އިތުރު 25 މީހަކު ކޮވިޑް-19 އަށް ފައްސިވެއްޖެ\nFuvahmulakun Ithuru 25 Covid Ah Fassi, Jumla 172 Ah!https://t.co/vEdrzhIDEF\nރާއްޖޭގައި ހަލުވިކަމާއެކު ފެތުރެމުން އަންނަ ކޮވިޑް-19 ޖެހިގެން މިއަދު ތިން ވަނަ މީހަކު ނިޔާވެއްޖެ.\nBREAKING: Covid Jehigen Miadhu3Vana Meehaku Niyaa Vejje https://t.co/R9VtnCzaYS\nކޮވިޑް ޖެހިގެން ދިއްދޫން މީހަކު ނިޔަވެއްޖެ، މިއީ ދެެދުވަސް ތެރޭގައި ކޮވިޑް ޖެހިގެން ރާއްޖެ އިން ނިޔާވި ހަތްވަނަ މީހާ.\nBREAKING NEWS: Covid Jehigen Dhihdhoo In Meehaku Niyaavejje, Dhedhuvahun Covid Ge7Vana Maru https://t.co/S24uatTxCx\nކޮވިޑް-19 ޖެހިގެން ރާއްޖެއިން މިއަދު ފަސް ވަނަ މީހަކު ނިޔާވެއްޖެ\nBREAKING: Covid Jehigen Miadhu5Vana Meehaku Niyaa Vehjjehttps://t.co/PkScojZi8h\n— Vaguthu Online (@VaguthuOnline) May 14, 2021\nކޮވިޑް-19 އަށް ފައްސިވާ މީހުންގެ އަދަދު އިތުރުވަމުންދާއިރު ހޮސްޕިޓަލްތަކުގައި މީހުން އެޑްމިޓް ކުރަން ހުރި ޖާގަތައް އަންނަނީ މަދުވަމުންނެވެ. މިހާރު 290 މީހަކު އެޑްމިޓް ކޮށްފައި ތިބިއިރު މާލެ ސަރަހައްދުގައި މިހާރު އެޑްމިޓް ކުރާނެ މާގިނަ ޖާގަތަކެއް ނެތެވެ.\nމެއި މަސް ފެށުނުއިރު ހޮސްޕިޓަލްގައި އެޑްމިޓް ކޮށްގެން ފަރުވާދެމުން ގެންދިޔައީ 161 މީހުންނަށެވެ. މިހާރު އަދަދުތައް އިތުރުވަމުންދާ ނިސްބަތައް ބަލާއިރު މިމަސް ނިމޭއިރު 400 އަށްވުރެ ގިނަ މީހުންނަށް ހޮސްޕިޓަލްގައި ފަރުވާ ދޭން ޖެހުން ވަރަށް ގާތެވެ. އެއީ ހޮސްޕިޓަލްތަކުގެ ޖާގަތައް ފުރި، ޑޮކްޓަރުންނާއި ނަރުހުންނަށް ނުކަތާވަރުގެ އަދަދަކަށް ވާނެއެވެ.\nމިހާރު ރާއްޖޭގައި 15003 ކޮވިޑް ބަލި މީހުން އެބަތިއްބެވެ.\n1467 މީހަކު ކޮވިޑަށް ފައްސިވިކަން މިރޭ ވަނީ އިއުލާންކޮށްފައެވެ. ކޮވިޑަށް ފައްސިވި 1467 މީހުންގެ 1267 މީހުންނަކީ މާލެ އިން ފައްސިވި މީހުންނެވެ. 182 މީހުންނަކީ އަތޮޅުތެރޭގެ މީހުން ދިރިއުޅޭ ރަށްތަކުން ފައްސިވި މީހުންނެވެ. ބާކީ ތިބި 18 މީހުން ފައްސިވީ ރިސޯޓްތަކުންނެވެ.\nމިއަދު އިއުލާންކޮށްފައި ވަނީ ކޮވިޑަށް ޓެސްޓްކުރި 5037 މީހުންގެ ނަތީޖާއެވެ. ޓެސްޓްތަކުގެ އަދަދާއި ފައްސިވި އަދަދަށް ބަލާއިރު ކޮށްފައިވާ ޓެސްޓްގެ %29.12 މީހުން ވަނީ ކޮވިޑަށް ފައްސިވެފައެވެ. އެހެންކަމުން މިއަދަކީ މިހާތަނަށް ކުރި ޓެސްޓްތަކަށް ބަލާއިރު ނިސްބަތުން އެންމެ ގިނަ މީހުން ކޮވިޑަށް ފައްސިވި ދުވަހެވެ.\nBREAKING NEWS: Admit Kohgen Faruvaadhey Meehun Record Adhadhakah Mahchah, Mihaaru 290 Meehun Admit https://t.co/iOtQVJjI6v\nBREAKING NEWS: Ithuru 1467 Meehun Covid Ah Fassivejje https://t.co/J5T8Yq7V2V\nBREAKING NEWS: Addu In Ithuru 15 Meehaku Covid Ah Fassivejje https://t.co/96nqotCHZm\nމެއި 15, 2021 00:45\nމާލޭގައި ތިބި ދައުލަތުގެ އިދާރާތަކުންވެސް ދައްކަނީ ދިމާލަށް ނުކިޔަމަންތެރިކަމާއި، ގޮތް ދޫނުކުރުމާއި، ބޯހަރުކަން. ވަރަށް ބޮޑު ބޭނުމެއްގައި މެނުވީ ވަޒީފާތަކަށް މީހުން ނުނެރޭށޭ ބުނެފައި އެއޮތީ. އެކަމަކު ހަމަ ރެގިއުލާ، އާންމު މަސައްކަތްތައް ކުރަންވެސް މުވައްޒަފުން އޮފީހަށް އެބަ ދަމާ ބަރާބަރަށް. މިކަމުގެ ހެކި އެހުރީ މާލޭގެ ކޯޓުތަކުން ފެންނަން. މިތަންތަނުން ބޯ ނުލަނބާނަމަ އާންމު ރައްޔިތު މީހާ ބޯލަނބާފާނެކަމަށް ހީކުރުމަކީ ކުށް ހީއެއް. ސިފައިން ނެރެގެން މިތަންތަނުގައި ތަޅު އަޅުވަންވީ. ރައްޔިތުން ޖޫރިމަނާކޮށް ފެލަން ވީއެއް ނޫން. އޯކޭ؟\nމެއި 15, 2021 00:53\nރައީސް މަޝްވަރާ ކުރުމުގަ. ގައުމު އޮޔާގޮއްސި. ފިޔަވަޅުތައް ހަރުދަނާ ކުރާށޭ. މާލެއަށް ތިވަރުވާއިރު ރަށްރަށުގެ ހާލަތު ވަޒަންކޮށްލަން ދަތި. މިތާކު ނެތް އެކައްޗެއްވެސް


Video Game kulhey kudhinnah anekunna medhu hamdhardhee vaan dhasvey! - vNews.mv\nވީޑިއޯ ގޭމުން، ކުދިންނަށް އަނެކުންނާމެދު ހަމްދަރްދީވާން ދަސްވޭ!\nމަރްޔަމް ޝަނީޒާ 17 August 2018, 02:00\nވީޑިއޯ ގޭމު ކުޅުމުން ކުދިންގެ ސިކުނޑިއަށް ބަދަލުއަންނަ ކަމަށާއި، މެދު މަދަރުސީ އުމުރުގެ ދަރިވަރުން އަނެކުންގެ އިހްސާސްތައް ދެނެގަނެ ހަމްދަރްދީވާ މިންވަރު އިތުރުވާ ކަމަށް ފަހުގެ ތަހްލީލަކުން ދައްކައިފިއެވެ.\nމި ތަހްލީލުގެ ހޯދުންތަކުގެ އަލީގައި ވީޑިއޯ ގޭމުން ސިކުޑިއަށް ބަދަލުތަކެއް ގެނުވާ ކަމަށާއި އެހެންމީހުނާއިމެދު ހަމްދަރްދީވާ މިންވަރު އިތުރުވާކަމަށް ބުނެފައިވަނީ އެމެރިކާގެ ޔުނިވަސިޓީ އޮފް ވިސްކޮންސިން މަޑިސަންގައި ކުރި ދިރާސާއެއްގައެވެ.\nމި ތަހްލީލް ކުރުމަށްޓަކައި، ދިރާސާކާރުން ވަނީ ސްޕޭސް އެކްސްޕްލޯރ ކުރާ ރޮބަޓެއް ދުރުގައިވާ ޕްލެނެޓަކާއި ކްރޭޝްވެ ހިނގާ ހާދިސާތަކެއް ދައްކުވައިދޭ ވަރަށް ހިތްގައިމު ސިނޭރިއޯ އަކަށް ވީޑިއޯ ގޭމެއް ތައްޔާރު ކޮށްފައެވެ. އަދި އެ މެދު މަދަރުސީ ދަރިވަރުންނަށް ހާއްސަކޮށް އެ ދަރިވަރުން ލައްވާ ގޭމް ކުޅުވިއެވެ.\nގޭމް ކުޅުވައިގެން އެކުދިންގެ ވިސްނުމަށް ބަދަލެއް އާދޭތޯ ބެލުމަށް ހެދި މި ދިރާސާގައި ބަލާފައިވަނީ ވީޑިއޯ ގޭމުގެ ސަބަބުން ކުދިންނަށް، އެހެންމީހުންގެ އިހްސާސްތަށް ދެނެގަނެ ހަމްދަރްދީވާ މިންވަރު ދެނެގަތުމަށެވެ. އަދި މިފަދަ އާދައެއް ދަސްވުމުގެ ސަބަބުން ކުދިންގެ ސިނކުޑީގެ ނިއުޓްރަލް ގުޅުންތަކަށް ބަދަލު އާދޭތޯއެވެ.\nސްޕޭސް އެކްޕްލޯރިން ރޮބޮޓެއް ޕްލެނަޓަކާއި ކްރޭޝްވުމުގެ ސަބަބުން ރޮބަޓްގެ ސްޕޭޝްޝިޕް ހަލާކުވެއެވެ. ސްޕޭސްޝިޕް ހަލާކުވުމުގެ ސަބަބުން އެ ޕްލެނެޓްގައިވާ އޭލިއަންތަކަކާއި އެކު އެކުވެރިކަމުގެ ގުޅުންތަކެއް އުފައްދަން ޖެހެއެވެ.\nއެއީ އެކަކު އަނެކަކުގެ އިހްސާސްތަކާއި ހިޔާލުތައް ދެނެގަންނަށް ޖެހޭފަދަ އެކުވެރިކަމެކެވެ. މި އޭލިއަންތަށް ވާހަކަ ދައްކަނީ ތަފާތު ބަސްބަހުންނެވެ. އެހެންނަމަވެސް ހުރިހާ އޭލިއަންތަކެއް އެކަތި އަނެއްކައްޗާއި މުއާމަލާތް ކުރުމުގައި ގެންގުޅޭ މޫނުގެ ހަރަކާތްތަކަކީ އިންސާނުންގެ ފޭޝަލް އެކްސްޕްރެޝަނާއި ދާދި އެއްގޮތް ސިފަތަކެކެވެ.\nވީޑިއޯ ގޭމު ކުޅޭ ކުދިންގެ އެހެންމީހުންގެ އިހްސާސްތައް ދެނެގަންނަ މިންވަރު އިތުރު ކުރުމަށް ޑިޒައިން ކޮށްފައިވާ މިގޭމަކީ މެދު މަދަރުސީ އުމުރުގެ ދަރިވަރުން އެހެންމީހުންނާމެދު ވިސްނާ ގޮތް ބެލުމަށް ހާއްސަކޮށް އުފެއްދި ގޭމެކެވެ. އެހެންކަމުން މި ގޭމުގެ ޒަރިއްޔާއިން ބެލީ ކުޑަކުދިން، އެހެން މީހުންގެ އިހްސާސްތައް ދެނެގަތުމާއި އެކުދިންގެ ދިރިއުޅުމުގައި ދިމާވާ ކަންކަމާއި ގުޅިގެން އުފެދޭ އިހްސާސްތައް ބެލެހެއްޓުމަށް ދަސްކޮށްދިނުމަށެވެ.\nމި ދިރާސާ ހެދި ޔުނިވަސިޓީގެ ސެންޓަރ ފޯ ހެލްތީމައިންޑްސްގެ ޑިރެކްޓަރ އަދި ޕްރޮފެސާ އޮފް ސައިކޮލޮޖީ އެންޑް ސައިކޭޓްރީ، ރިޗާޑް ޑޭވިޑްސަން ވިދާޅުވީ "އެހެންމީހުންގެ އުނދަގޫތް ހާލަތްތައް ދެނެގަނެ އެފަދަ މީހުންނަށް ހަމްދަރްދީ ނުވެވޭނަމަ އެހީތެރިވުމުގެ އާދަ ނުވަތަ ހިތްވަރެއް ނުލިބޭނެ" ކަމަށެވެ.\nދިރާސާ ކުރިޔަށް ގެންދިޔަ ޓީމްގެ އިސްވެރިޔަށް ހުންނެވި ޑޭވިޑްސަން ވިދާޅުވީ އެހެންކަމުން ދުރު މުސްތަގްބަލުގެ އުންމީދަކީ ވިޑިއޯ ގޭމަކީ ރަނގަޅު އުފެންދުންތެރި އެއްޗަކަށް ވުން ކަމަށެވެ. އަދި ގޭމިން އިންޑަސްޓްރީ އާއި ގޭމް ކުޅޭ މި މެސެޖް ހިތުގެ އަޑިން ގަބޫލުކޮށްފިނަމަ އެކަން ހާސިލް ކުރެވޭނެ ކަމަށެވެ.\nވީޑީއޯ ގޭމުގެ ސަބަބުން ސިނކުޑިއަށް އެތައް ގޮތަކުން ބަދަލުތައް ގެނުވިދާނެ ކަމަށާއި، ގޯސް އާދަތަކުގެ ބަދަލުގައި މޯރަލް ސްޓޭޑަޑް އިތުރުކޮށްދެވިދާނެކަން މި ދިރާސާއިން ހޯދިފައިވެއެވެ.\nއުުރުުން 8 އަހަރާއި 18 އަހަރާއި ދެމެދުގެ ކުދިން އެވްރެޖްކޮށް ދުވާލަކު ހަތްދިހަ މިނިޓް ވަންދެން ވީޑިއޯ ގޭމް ކުޅޭކަމަށް ތަފާސްހިސާބުތަކުން ދައްކައެވެ. ކުދިންގެ ޅައުމުރުގައި ބުލީ ނުވަތަ ހަނގާ ކުރުމާއި ހަނގާ ލިބުމާއި ޑިޕްރެޝަނާއި ހާސްވުންފަދަ ކަންކަމާއި ކުދިންނަށް ކުރިމަލާން ޖެހެއެވެ.\nއަދި އެފަދަ ހާލަތްތަކުގައި ކަންކުރާނެ ގޮތާއި އެހެން މީހުންގެ އިހްސާސްތަށް ދެނެގަނެ ހަމްދަރްދީވާން ދަސްކޮށްދިނުމަށް މި އުމުރުގައި ކުދިން ކުޅޭ ވީޑިއޯ ގޭމްތައް އެހީވެދެއެވެ.\nމިފަދަ ކްރިޓިކަލް އުމުރެއްގައި ކުޑަކުދިންނަށް ދިމާވާ އުނދަގޫ ހާލަތްތަކުން އަރައިގަތުމަށް އެކުދިންނަށް ދަސްކޮށްދިނުމަށް، ދިރާސާކުރި ޓީމުން ބަލަން ބޭނުންވީ ޕްސިޓީވް އިމޯޝަނަލް ޑިވެލޮޕްމެންޓަކަށް ވީޑިއޯ ގޭމް ހެދިދާނެ ގޮތްތަކެއް ހުރިތޯ ދެނެގަތުމަށެވެ.\nޑޭވިޑްސަން ވިދާޅުވީ ހަމްދަރްދީވުމަށް ދަސްކޮށްދިނުމަށް މިފަދަ ގޮތެއްގެ ބޭނުން ހިފުމުން ހަމްދަރްދީ ވުމުގެ ހުނަރު ދެނެގަތުމަށް އުނދަގޫ ނުވަތަ ދަތިތަކާއި ކުރިމަތިވާ އާބާދީތަކަށް ފަސޭހަވެއެވެ. އޭގެ ތެރޭގައި އޯޓިޒަމް ހުންނަ ކުދިންވެސް ހިމެނޭ ކަމަށްވެސް އޭނާ ވިދާޅުވިއެވެ.


16 aharah fahu Leeds Primer League ah\nލީޑްސްގެ ކުޅުންތެރިން މެޗެއްގައި ލަނޑު ޖެހުމަށް ފަހު އުފާފާޅު ކުރަނީ\nއިނގިރޭސި ދެ ވަނަ ޑިވިޝަން ނުވަތަ ޗެމްޕިއަންޝިޕްގައި ދެ ވަނައިގައި އޮތް ވެސްޓް ބްރޮމްވިޗް، ހަޑާސްފީލްޑް އަތުން 2-0 ބަލިވުމުން އެއްވަނައިގައި އޮތް ލީޑްސް ޔުނައިޓެޑް 16 އަހަރު ފަހުން ޕްރިމިއާ ލީގުން ޖާގަ ކަށަވަރު ވެއްޖެ އެވެ.\nލީޑްސް ޔުނައިޓެޑާއި ވެސްޓްބްރޮމޮވިޗާ ދެމެދު ހުރީ ފަސް ޕޮއިންޓްގެ ފަރަގެވެ. އާޖެންޓީނާގެ ކުރީގެ ކޯޗް މާސެލޯ ބިއެލްސާ މިހާރު ކޯޗް ކޮށްދޭ ލީޑްސް، ޕްރިމިއާ ލީގްގައި އެންމެ ފަހުން ވާދަ ކުރީ 2004 ވަނަ އަހަރު އެވެ.\nކުރިން އޮތް ގޮތުންނަމަ، ޗެމްޕިއަންޝިޕް ކާމިޔާބު ކުރަން، ލީޑްސްއަށް ބޭނުންވެފައި އޮތީ ދެ ޕޮއިންޓެވެ. އެހެން ނަމަވެސް ހަޑާސްފީލްޑުން، ވެސްޓް ބޮރޮމޮވިޗް ބަލި ކުރުމުން، ޗެމްޕިއަންޝިޕްގެ ޗެމްޕިއަންކަން ލީޑްސްއަށް ވަނީ ލިބިފަ އެވެ. ވެސްޓް ބްރޮމޮވިޗަށް ބާކީ އޮތީ އެއް މެޗެވެ. ކްއީންސް ޕާކް ރޭންޖާސް އާ ދެކޮޅަށް ކުޅޭ އެ މެޗުން މޮޅުވިޔަސް ލީޑްސް އާ ހަމަ ކުރެވޭނެ ގޮތެއް ނެތެވެ.\nލީޑްސް އަށް ބާކީ އޮތީ ދެ މެޗެވެ. އެއީ ޑާބީ ކައުންޓީ އާއި ޗާލްޓަން އެތުލެޓިކާ ދެކޮޅަށް ކުޅެން އޮތް މެޗުތަކެވެ. މިދިޔަ ސީޒަންގައި ޕްލޭއޮފް ސެމީ ފައިނަލުގައި ޑާބީކައުންޓީ އަތުން ލީޑްސް ސބަލިވީ ހިތްދަތި ގޮތަކަށެވެ. އެހެން ނަމަވެސް އެ ޓީމުން ނިންމީ ބިއެލްސާ އާއެކު ކުރިއަށް ދިއުމަށެވެ. ބިއެލްސާގެ ގޭމްސް ސްޓައިލްގައި އޭނާއަކީ ތިރިން ކުރު ޕާސްތަކެއް ޖަހައިގެން ކުޅުވާ ކޯޗެކެވެ.\nދެ އަހަރު ވަންދެން އޭނާ ކެތްތެރި ކަމާއެކު ކުރި މަސައްކަތް ވަނީ ކާމިޔާބު ވެފަ އެވެ.


Barulamaanee nizaamakah mi verikan badhaleh nukureveyne- Gasim - AO News\nބަރުލަމާނީ ނިޒާމަކަށް މި ވެރިކަން ބަދަލެއް ނުކުރެވޭނެ: ޤާސިމް\nމިހާރު ރާއްޖޭގައި މި އޮތް ވެރިކަމުގެ ނިޒާމު ބަރުލަމާނީ ނިޒާމަކަށް ބަދަލު ނުކުރެވޭނެ ކަމުގައި، ޖުމުހޫރީ ޕާޓީގެ ލީޑަރު ޤާސިމް އިބްރާހިމް ވިދާޅުވެއްޖެއެވެ.\nޖުމުހޫރީޕާޓީއަށް ބައެއް މީހުން ސޮއިކުރުމަށް، އެޕާޓީގެ މައި އޮފީސް މާފަންނު ކުނޫޒުގައި ރޭ ބޭއްވި ރަސްމިއްޔާތުގައި ވާހަކަަފުޅު ދައްކަވަމުން ގާސިމް ވަނީ ރައީސް މުހައްމަދު ނަޝީދަށް ނުސީދާ ގޮތެއްގައި ފާޑު ވިދާޅުވެފައެވެ.\n“މިވެރިކަން ވައްޓައި ނުލެވޭނެ . އަދި ވެރިކަމުގެ ނިޒާމު ބަރުލަމާނީ ނިޒާމަކަށް ބަދަލުވެސް ނުކުރެވޭ” ގާސިމް ވިދާޅުވިއެވެ.\nއިތުރަށް ވާހަކަފުޅު ދައްކަވަމުން ގާސިމް ވިދާޅުވީ މި ސަރުކާރުން ކަންކަން ނުކުރެވޭކަމަށް ވިދާޅުވެ ވާހަކަ ދައްކަވާއިރު، މިސަރުކާރަށް މިވީ މުއްދަތުގައި ގިނަ މަސައްކަތްތަކެއްކޮށް އެއްބަސްވުންތައް ހެދިފައިވާ ކަމަށެވެ. އަދި ބޮޑެތި މަޝްރޫއުތައް ހިނގައިގަތުމަށް ވަގުތުވެސް ބޭނުންވާނެ ކަމަށެވެ.\nޤާސިމް ވިދާޅުވީ، ޖުމުހޫރީ ޕާޓީއަށް މެމްބަރުން އިތުރުކޮށް ޕާޓީބޮޑުވަމުން ދާއިރު ބައެއް ފަރާތްތަކުން ކޮންމެ ގޮތަކަށް ވާހަކަދެއްކި ނަމަވެސް، ރައީސް އިބުރާހިމް މުހައްމަދު ޞާލިޙްގެ ސަރުކާރު ވައްްޓާލައި އެމަނިކުފާނަށް ދެރައެއް ދިނުމަށް މަސައްކަތް ނުކުރާކަމަށެވެ.\nރައީސް ނަޝީދު ދައްކަވާފައިވާ ވާހަކަފުޅުތަކަށް އިޝާރަތްކުރައްވައި ޤާސިމް ވިދާޅުވީ، މިއަދު އޮތް ސަރުކާރުން ކަންތައްތައް ނުކުރެވޭ ކަމަށް ބުނެ ވާހަކަތައް ދައްކަމުން ގެންދަނީ ކޮންބޭނުމެއްގައި ކީއްްވެކަން ވިސްނިވަޑައިގަންނަވާ ކަމަށެވެ.\nޖުމުހޫރީ ޕާޓީއަށް ރޭވެސް ގިނަ އަދަދެއްގެ ބަޔަކު ސޮއިކުރައްވާފައި ވާއިރު އޭގެތެރޭގައި ކުރިން ޕީޕީއެމްގެ އިސްސަފުގައި މަސައްކަތް ކުރެއްވި ބޭފުޅުންނާއި ރައީސް ޔާމީނާއިއެކު މަސަައްކަތް ކުރެއްވި ބޭފުޅުން ހިމެނެއެވެ.\nބަރުލަމާނީ ނިޒާމްގާސިމް އިބްރާހިމްސަރުކާރު


Raees Nasheed Dhekkevi Vaahakafulheh, Emanikufaanu Tharujamaa Kohdhevvaifi - Vaguthu\nރައިސް ނަޝީދު ދެއްކެވި ވާހަކަފުޅެއް، އެމަނިކުފާނު ތަރުޖަމާ ކޮށްދެއްވައިފި\nސަރުކާރުގައި ލަސްކަމެއް އުޅޭހެން ހީވާ ކަމަށް ވިދާޅުވެ، ކުރީގެ ރައީސް، އަދި މިހާރުގެ ރައްޔިތުންގެ މަޖިލީހުގެ ރައީސް މުހައްމަދު ނަޝިދު ދެއްކެވި ވާހަކަފުޅު، އެމަނިކުފާނު މިއަދު ތަރުޖަމާ ކޮށްދެއްވައިފިއެވެ.\nސަރުކާރުގެ ދުވެލި ލަސްވާހެން ހީވާކަމަށް ނަޝީދު ވިދާޅުވީ އެމަނިކުފާނު ތަމްސީލް ކުރައްވާ މައްޗަންގޮޅި މެދު ދާއިރާގެ ރައްޔިތުންނާ ބައްދަލު ކުރައްވަން އަހުމަދިއްޔާ ސުކޫލުގައި ބޭއްވި ބައްދަލުވުމުގައި އާއްމު ރައްޔިތަކު ކުރިި ސުވާލަކަށް ޖަވާބު ދެއްވަމުންނެވެ.\nއެ ބައްދަލުވުމުގައި އެމަނިކުފާނު ދެއްކެވި ވާހަކަފުޅުގެ އިތުރު މައުލޫމާތުދެއްވަމުން ނަޝީދު މިއަދު ވިދާޅުވީ، ދާއިރާގެ ރައްޔިތުންނާއި ބައްދަލުވެ، އަޅުގަނޑު ދެއްކެވި ވާހަކައިގެ ސަރުކާރުގެ މަސައްކަތްތަކާއި ގުޅޭގޮތުން ދެންނެވީ، ބައެއް އިދާރީ ހިންގުމުގައި ލަސްކަމެއް އުޅޭ ވާހަކަ ކަމަށެވެ.\n"މަޝްރޫއުތައް ލަސް ކަމަކަށް ނުދެކެން". ނަޝީދު ކުރެއްވި ޓްވީޓެއްގައި ވިދާޅުވިއެވެ.\nއެރޭގެ ޖަލްސާގައި ނަޝީދު ވިދާޅުވީ ސަރުކާރުން ރަނގަޅު ވިސްނުންތަކެއް ގެންގުޅޭ ކަމަށެވެ. ކުރިއަށް ހުރީ ރަނގަޅު މަސައްކަތްތަކެއް ކަމަށް އެމަނިކުފާނު ވިދާޅުވިއެވެ. ނަމަވެސް ނަޝީދު ވިދާޅުވީ ސަރުކާރުގެ ތެރޭގައި ކޮންމެވެސް ވަރަކަށް ލަސް ކަމެއް އުޅޭކަމަށް އެމަނިކުފާނަށް ވެސް ހީފުޅުވާ ކަމަށާއި އުންމީދަކީ ކުރިއަށް އޮތް މަސްތަކުގައި އެކަަމަށް ހައްލެއް އައިސް ސަރުކާރުގެ ދުވެލި ރަނގަޅުވެގެން ދިއުން ކަމަށް ވިދާޅުވިއެވެ.\nނަޝީދު ވިދާޅުވީ ހުރިހާ ވުޒާރާތަކަކުން ވެސް ގުޅިގެން ބާރަށް މަސައްކަތްތައް ކުރިއަށް ގެންދަން ޖެހޭ ކަމަށާއި އަދި ކަންކަން ނުކުރެވި ލަސްވުމުގައި ފަރުވާކުޑަވުމާއި، އިހުމާލުވުން ވެސް ހިމެނޭ ކަމަށެވެ.\n"އުއްމީދު ކޮށްގެން މިހުންނަނީ ކުރިޔަށް އޮތް މަސްތަކުގައި ތަންކޮޅެއް ދެން ދުވެލި ބާރުވާނެ ކަމަށް." ނަޝީދު ވިދާޅުވިއެވެ.\nނަޝީދު މިއަދު، އޭނާ އެރޭ ދެއްކެވި ވާހަކަތައް ތަރުޖަމާކޮށްދެއްވިއިރު، މި ސަރުކާރުގެ ދުވެލި މަޑުކަމަށް އިދިކޮޅު ފަރާތްތަކުންނާއި އަދި ސަރުކާރުގެ ސަޕޯޓަރުންވެސް ބުނަމުން އަންނަތާ އެތައް ދުވަހެއްވެއްޖެއެވެ.\nސެޕްޓެމްބަރު 19, 2019 16:59\nމީނަ ދައްކާ ކޮންމެ ވާހަކަ އަކީވެސް ފަހުން ތަރުޖަމާކުރަން ޖެހޭ ވާހަކަ ތަކެއް... ފައްކާ ބުރާންޗެއް\nސެޕްޓެމްބަރު 19, 2019 17:01\nމިސޮރު ވާހަކަދައްކާނީ ދެއަގައިން ރޭގަނޑު އަގަޔެއް ދުވާލު އަގަޔެއް އެހެންވީމާ މިގޮތައް އެވަނީ\nސެޕްޓެމްބަރު 19, 2019 19:07\nމިކަލޭގެކައިރީ ބުނެދީފާނަންތަ ދިވެހިބަހުން ވާހަކަނުދައްކާ އެހެން ބަހަކުން ވާހަކަ ދެއްކޭތޯ ބަލާށޭ އޭރުން ފަހުން ތަރުޖަމާކުރާނީ\nއަންނި ދައްކާ ވާހަކައަކަށް އެއްވެސް މުއައްސަސާއަކުން އަދި ރައްޔިތެއްވެސް ސަމާލުކަމެއް ނުދީ މަދުވެގެން 1 މަސް ދުވަސް މަޑުކުރުން ބުއްދިވެރި. އެއީ ދެއްކި ވާހަކައިގެ ތަރުޖަމާ އަންނަންދެން.\nސެޕްޓެމްބަރު 19, 2019 21:06\nމިކަހަލަ ސަފީހުން ދައްކާ ވާހަކަތައް މީޑިއާގައި ޖަހައިގެން މިފަދަ މީހުން ޕުރޮމޯޓުކުރުމަކީ ބުއްދިވެރިކަމެއްނޫން. މިކަހަލަ ސަފީހުންގެ ކިބައިން މީޑިއާތައް ރައްކާތެރިވާންޖެހޭ.\nސެޕްޓެމްބަރު 19, 2019 21:37\nއެންމެފުރަތަމަ ނަޝީދު ވާހަކަ ދެއްކެވީ ދުނިޔޭގެ އެކަކަށްވެސް ނޭގޭ ނަޝީދުގެ އަމިއްލަ ބަހަކުން. ފަހުން ތަރުޖަމާ ކުރަން މިޖެހެނީ އެހެންވެ.\nސެޕްޓެމްބަރު 19, 2019 21:47\nއަޅެފަހެ މީނާ ވާހަކަދައްކަނީ ދިވެހިންތަ؟ނޫނީ ދިވެހިންނަށް ދިވެހި ބަސް ނޭގެނީތަ؟ނޫނީ މީނައަށް ނޭގެނީތަ؟\nސެޕްޓެމްބަރު 28, 2019 00:57